Natheejaa en'burenee. molhuvanee rayyithunge kolhu\nނަތީޖާ އެނބުރެނީ. މޮޅުވަނީ ރައްޔިތުންގެ ކޮޅު\nބޮޑެތި ކަންތައްތަކެއް ވަނީ ދޫވެފައި\nފުރަތަމ ކުރިމަތިލީ ގުޅިފައިވާ ޕާޓީތަކުން\nދިރާސާތަކުން ފެންނަނީ ބަލިވާތަން\nކ. މާލެ 28 ޖުލައި 2018 | ހޮނިހިރު 16:37 11,706\nގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހީމް މުހައްމަދު ސޯލިހް - އެމްޑީޕީ\nމިއަހަރު ބާއްވާ ރިޔާސީ އިންތިޚާބު މިހާރު މިވަނީ އަތްދަމާލީމާ އަތްޖެހޭ ހިސާބުގައެވެ. ކުރިމަތިލާ ކެންޑިޑޭޓުންނަކީ ކޮބައިކަން މިހާރު އެދަނީ ކަނޑައެޅެމުންނެވެ. ކެމްޕެއިނުގެ ފޯރި ގަދަވެ އެދަނީ ވައިގާ ހިފަމުންނެވެ.\nމިހާހިސާބަށް އައިރު ސަރުކާރުން ބުނެފައިވަނީ އިންތިޚާބު ކާމިޔާބު ކުރުމަށްޓަކައި ނުވަތަ ރައީސް ޔާމީންގެ ވެރިކަން ދިފާއު ކުރުމަށްޓަކައި ދައުލަތުގެ އެންމެހާ ތަކެއްޗާއި ސަރުކާރުގެ ހުރިހާ މުވައްޒަފުން ވެސް ބޭނުންކުރާނެ ކަމަށެވެ. ކުރުގޮތަކަށް ބުނަންޏާ ރައީސް ޔާމީނަށް ދެވަނަ ދައުރެއް ހޯދަން މުޅި ދައުލަތް ބޭނުން ކުރާނެ ކަމަށެވެ.\nފުރަތަމަ ކަމަކަށް އެހާހިސާބުން ވެސް އެއޮތީ ގޯސް ވެފައެވެ. އިންތިޚާބަށް ކުރިމަތިލާނީކީ ރައީސް ޔާމީނެއް ނޫނެވެ. ޢަބްދުﷲ ޔާމީން ޢަބްދުއް ޤައްޔޫމެވެ. ކޮންމެ ބޭފުޅަކަސް އިންތިޚާބަށް ކުރިމަތިލީމާ އެއީ ހަމަހަމަ ދެމީހެކެވެ. ނުވަތަ ހަމަހަމަ ބައެކެވެ.\nއެކަމަކުވެސް ފެންނަނީ ތަފާތު މަންޒަރެކެވެ. ކެމްޕެއިންގައި ސަރުކާރުގެ ވަސީލަތްތަކާއި މުވައްޒަފުން ބޭނުންކުރަމުން އެދަނީ ރޯމާ ދުވާލުގައެވެ. މީހަކު ކިޔާހާ އެއްޗަކަށް ބެލުމެއްނެތިއެވެ. ޤާނޫނެއް ޤަވާއިދެއް އިންސާނީ ހަމައަކަށް އަޅާލުމެއް ނެތިއެވެ.\nބައެއް ފަހަރަށް އެކަންކަން ފެނިފައި ސަރުކާރު ނޫން ފަޅީގެ މީހުންނަށް ހީވާ އެއްކަމަކީ މިއިންތިޚާބު އެމީހުންނަށް ކާމިޔާބު ނުކުރެވިދާނެ ކަމެވެ. އޮޅުވާލާނެތީއެވެ. މަކަރު ހަދާނެތީއެވެ. އެކަމުގެ އެއް މިސާލަކަށް ރައްޔިތުން ބުނަނީ ރީ ރަޖިސްޓްރޭޝަންގެ ކަންތަކުގައި ސަރުކާރުން ކަންކުރަމުންދާ ގޮތެވެ. ނުވަތަ ވެރިކަންކުރާ މައި ޕާޓީ ޕީޕީއެމުން ކަންކުރާ ގޮތެވެ.\nއެކަމަކު އެއީކީ އަޅާލަން ޖެހޭވަރުގެ ކަމެއް ކަމަކަށް ނުބެލެވެއެވެ. އަތްދަށުން ބައެއް ކަންކަން ދޫވީތީއެވެ. ރައްޔިތުންގެ ހިތްވަރުން ބައެއް ކަންކަން ދޫކުރަން މަޖްބޫރު ވީތީއެވެ.\nއޭގެ ބައެއް ކަންކަމަށް ބަލާލާނަމެވެ. ފުރަތަމަ ކަމަކީ ގުޅިފައިވާ ޕާޓީތަކުން އެވަނީ އެއްކެންޑިޑޭޓަކު ނެރެފައެވެ. ސަރުކާރަށް ތާއީދުކުރާ ފަރާތްތަކުން ބުނަމުންދިޔައީ ގުޅިފައިވާ ޕާޓީތައް ރޫޅިގެން ދާނެ ކަމަށެވެ. އެއް ކެންޑިޑޭޓަކު ނުނެރެވޭނެ ކަމަށެވެ. އެކަމަކު އެކަންކޮށް މިއިންތިޚާބުގައި ފުރަތަމަ ކެންޑިޑޭޓަކަށް ވެގެން އެދިޔައީ ގުޅިފައިވާ ޕާޓީތަކުގެ ކެންޑިޑޭޓާއި ރަނިންގމޭޓެވެ. ފޯމު ހުށަހަހެޅުން ކުރިއަށް ދިޔަ ގޮތަކީވެސް ތަފާތު ގޮތެކެވެ. މަގުމައްޗަށް ބައިހެޔޮކޮށް އެއްވެ ނުލެވިތިއްބާ މުޅި މަގު ފުރާލާފައިގޮސް އިލެކްޝަންސް ކޮމިޝަނަށް ވަނީތީކީއެއް ނޫނެވެ. ފޯމް ބަލައިގަންނަން ބޮޑު ރަސްމިއްޔާތެއް ބާއްވައި ނޫސްވެރިން ލައިވްކޮށް ކުރާނެ ސުވާލެއް ކުރަން ފުރުސަތުވެސް އެވަނީ ހުޅުވާލާފައެވެ.\nރިސޯޓްތަކުގެ މުވައްޒަފުންނަށް ވޯޓު ނުލެވޭގޮތް ހަދަން ކުރި މަސައްކަތްވެސް އެދިޔައީ ފަނުފުލުންނެވެ.7ރިސޯޓަށް އޮތް އޮތުން އެވަނީ ބަދަލުވެފައެވެ. ވޯޓުލާއިރު އެހެންމީހެއްގެ އެހީތެރިކަން ބޭނުންވާ މީހުންނަށް އިލެކްޝަންސް ކޮމިޝަންގެ އޮފިޝަލަކު ވޯޓު ލައިދިނުމަކީ ރައީސް ޔާމީނަށް 100 ޕަސެންޓް ވޯޓު ތަކެކެވެ. އެކަމަކު މަޖްބޫރުން ނަމަވެސް އެކަން އެވަނީ ބަދަލުވެފައެވެ. ނުވަތަ ބަދަލު ކޮށްފައެވެ. އެކަންވެސް އަތްދަށުން ދިޔައީއެވެ.\nދެން އޮތީ ގިނަބަޔަކު ބިރުން އުޅޭ ރީ ރަޖިސްޓްރޭޝަނެވެ. އިލެކްޝަންސް ކޮމިޝަނުން މޭޒު ބަހައްޓަން ބުނި ތަންތަނުގައި އިލެކްޝަންސް ކޮމިޝަންގެ މޭޒެއް ކަމަށް ހީވާގޮތައް ބެހެއްޓި މޭޒުތަކުގެ ހަޤީގަތްވެސް އެވަނީ ފަޅާއަރާފައެވެ. ގޭގެއަށް ފޮނުވާ ޕީޕީއެމްގެ ޓީމުތަކުގެ ކަންކަން ހުރިގޮތްވެސް އެނގި ހާމަވީއެވެ. ކުންފުނިތަކުން މަޖްބޫރުކޮށްގެން ރީ ރަޖިސްޓްރީ ކުރުވިނަމަވެސް އެކުންފުނިތަކުގައި ނުވަތަ ސަރުކާރުގެ ވަކިވަކި އޮފީސް ތަކުގައި ވޯޓުފޮށްޓެއް ނުބަހައްޓާނެކަން އިލެކްޝަންސް ކޮމިޝަނުން އެވަނީ މުޅި ދުނިޔެއަށް ހާމަކޮށްފައެވެ. ދެން ކިތައްމެ މަޅިއެއް ޖެހިއަސް އެއޮފީހުގެ ބަޔަކު ވޯޓުލާނެ ގޮތްތައް ހޯދޭނެ ގޮތެއް ނެތެވެ. އެކަންވެސް ބޮޑުތަނުން ދޫވެގެން ދިޔައީއެވެ.\nދެން އޮތީ ރީރަޖިސްޓަރ ކުރާ މީހުން ވޯޓުލާން ޖެހޭތަން ފަހުވަގުތު ބަދަލުކޮށްލާނެ ކަމަށް ދެކެވޭ ވާހަކައެވެ. އެކަމަކީ ނުހިނގާނެ ކަމެކޭ ބުނެވޭކަށް ނެތެވެ. ނިމިދިޔަ 2013 ވަނަ އަހަރުގެ ރިޔާސީ އިންތިޚާބުގައި އެކަން ތަޖްރިބާ ކުރަން ޖެހުނީތީއެވެ. އެކަމަކު އެކަން ވެސް ކުޑަކުރެވޭނެ ގޮތެއް އެބައޮތެވެ. ކޮންމެ މީހަކުވެސް އެމީހެއްގެ ފަރުދީ ޒިންމާ އަދާކުރުމެވެ. ތިމާމީހާ ރީރަޖިސްޓްރީ ކުރުމަށްފަހު އޭގެ ސްލިޕްކޮޅު ހޯދުމެވެ. ރަޖިސްޓްރީ ކުރިތަނާއި ވޯޓުލާ ދުވަހު ހުންނަން ކަނޑައެޅިތަން އެނގޭނޭފަދަ ލިޔުމެއް ހޯދުމެވެ. އިރުއިރުކޮޅާ ރަޖިސްޓްރީވެފައި އޮތްތަނެއް ބެލުމެވެ. އެހެން މީހުންނަށް ވެސް އެކަން ހަނދާން ކޮށްދިނުމެވެ. ލާން މިއުޅެނީ ތިމާމީހާގެ އަމިއްލަ ވޯޓެއް ކަމާއި ނިންމާން މިއުޅެނީ އަމިއްލަ ކަމެއްކަން އަމިއްލައަށް ޤަބޫލު ކުރުމެވެ. ކޮންމެ މީހަކުވެސް އެމީހެއްގެ ފަރުދީ ޒިންމާ އަދާކުރުމެވެ. އެކަން ކޮށްފިނަމަ ރީރަޖިސްޓްރީކުރާ 40 ހަކަށް ހާސް މީހުން ވޯތުލާން އޮތް ފޮށި ބަދަލުކޮށްލުމަކީ ކުރެވޭނެ ކަމެއް ނޫނެވެ.\nކޮންމެއަކަސް އެމީހެއްގެ ފަރުދީ ޒިންމާ އަދާކޮށްފިނަމަ އޮޅުވާލުމާއި މަކަރު ހެދުން މަދު ކުރެވޭނެއެވެ. އިސާހިތަކު ބޭނުންވާ ބަދަލު ހޯދިދާނެއެވެ. މިހާރުވެސް ކުރާ ދިރާސާތަކުން އެނގޭހެން 25 ޕަސެންޓަށް ވުރެ އިތުރުނުވެ ރައްޔިތުންގެ ކޮޅު މޮޅުވުމަކީ ނުވުމަށްވުރެ ވުން ކައިރި ކަމެކެވެ.


މުސާފިރު | Vaahaka މުސާފިރު – Vaahaka\n3k70\tJanuary 8, 2020\nދެބަ ދޭތެރެއިން އަހަރެންނަށް ހޭވެރިކަން ވީ މަޑު ގިސްލުމެއްގެ އަޑަށެވެ. ވަރަށް ބޮޑު ވޭނެށް ނުވަތަ އަނިޔާއެއް ތަޙައްމަލު ކުރަމުންދާފަދަ އަސަރެއް އެ ގިސްލުމުގައި އެކުލެވިގެން ވެއެވެ. މުޅި މާޙައުލަށް ވެރިވެފައިވާ ހަމަހިމޭންކަންވަނީ އެ ގިސްލުމާއި އެކުވެ މުޅިން ވޭނަށް ބަދަލުވެފައެވެ. އަހަރެން މަޑުމަޑުން ލޯހުޅުވައި ބަލައިލީމެވެ. ހުޅުވައިފައިހުރި ކުޑަދޮރުގެ ދުރޮފޮތިގަނޑުން ފުރޭނިގެން ކޮޓަރި ތެރެއަށް އެޅެފައިހުރި ހަނދުވަރުގެ އަލިކަން ފިޔަވާ އިތުރު އަލިކަމެއް ކޮޓަރި ތެރެއަކު ނެތެވެ. ހަނދުވަރުގގެ އަލި ކޮޓަރިތެރެއިން އެޅިފައި ހުރީ މުސައްލަމަތީގައި ދުޢާ ކުރަން އިން އަހަރެންގެ މަންމަގެ ގަޔަށެވެ. މިއީ މިފަދައިން ހޭދަވާ ފުރަތަމަ ރެޔެއްނޫނެވެ. ކޮންމެ ރެޔަކުވެސް އަހަރެން ނިންދެވުމަށްފަހު މަންމަ ހޭދަކުރަނީ މިގޮތުގައެވެ. އަޅުކަން ކުރުމާއި ސުންނަތް ނަމާދު ކުރުމާއި ދުޢާ ކުރުމުގައެވެ. ކޮޓަރީގެ ލައިޓް ނުދިއްލައި އެހުރީ އަހަރުމެން ހޭލައިފާނެކަމަށެވެ.\n" މިހާރު ހުރިހާ އެއްޗިހި ހަމަ ކޮށްފިންތަ ؟ " ޚިޔާލުތަކުގެ ތެރެއިން އަހަރެންނަށް ނިކުމެވުނީ އޮށޯވެގެން އޮތް އުނދޯލީގައި އަހަރެންގެ ކައިރީގައި މަންމަ އިށީންނަމުން ވާހަކަ ދެއްކި އަޑަށް ސިހިފައެވެ. އެހެން ނޫނީ އެއަޑުގައި ހުންނަ ތާޒާކަމާއި ދިރުން މިހާރަކު ނެތެވެ. އަ އަޑުވަނީ މުޅިން މަރުވެފައެވެ. ކުރަކިވެފައެވެ. މަންމަ މިހާރު ވާހަކަ ދައްކާއިރު އެއަޑުގެ ދިރުމާއި އުފާވެރިކަން އެއަޑު ދޫކޮށް މާދުރުގެ މަންޒިލަކަށް ދަތުރުކޮށްފައިވާ ކަހަލައެވެ. އަހަރެން މަންމަގެ މޫނަށް ބަލައިލީމެވެ. އުޖާލާކަށް މިއިން ދުވަހަކުވެސް އެ މޫނުން ފެނިފައި ނުވާކަހަލައެވެ. ޚުދު އަހަރެންވެސް ލިބިފައިވާ ހިތްދަތިކަމާއެކު މަންމަގެ ކޮނޑުގައި ބޯއަޅާއިލީމެވެ.\n" ދަރިފުޅާ ޔޫސުފް! މަންމަޔަށް މިދުނިޔޭގެ ހަގީގީ ދަޅަ އިޙްސާސްކުރެވުނީ ދަރިފުޅު ތިއީ މަންމަގެ ދަރިއަކަށްވުމުން ، އިންސާނާގެ ޙަޔާތަށް އެއިންސާނާ އުފެއްދެވި ވެރި ރައްބު މެދުވެރިކުރައްވާ ކަންތަކަށް ކެތްތެރިވާންޖެހޭނެ ކަމާއި އެއިރަކު އިރާދަކުރެއްވި މިންވަރަކަށް ޝުކުރުވެރިވާންޖެހޭނެކަން މާރަނގަޅަށްވެސް ދަސްކުރެވުނު ، އެހެންވެގެން ދަރިފުޅު ހިތުގައި ޖެހޭނެ އެއްވެސް ކަމެއް މިއަދާއި ހަމައަށް ކޮށްފައެއް ނޯންނާނެ އަދި އެހެން މީހެއްގެ ފަރާތުން އެފަދަކަމެއް ވެގެން މަންމަ ބޭނުމެއްވެސް ނޫން ދަރިފުޅު ދެރަގޮތެއްވާކަށް "\nމިހާ ހިސާބަށް ބުނެވުނު ތަނާހެން މަންމައަށް ރޮވެންފެށިއެވެ. " މަންމަ ތިހެން ރުއިމަ އަޅުގަނޑަށްވެސް އެބަ ރޮވޭ ، އަޅުގަނޑު ބޭނުމެއްނޫން މަންމަ އާއި ވަކިން އުޅޭކަށް ، ނުވެސް އުޅެވޭނެ " ކުޑަކޮށް ފެންކަޅިވާގޮތް ވުމުން އަހަރެން މަންމަ އާއި މުޚާތަބުކޮށް ބުނެލީމެވެ.\nމިރޭ އަހަރެން ތައްޔާރު ވަމުންމިދަނީ އެމީހެއްގެ އަޅާއިލުމާއި އޯގާތެރިކަމާއި ފިރުމުންތަކުގެ ފަރުވާގައި މިއަދާއި ހަމައަށް އުޅުނު އަދި ދިރިއުޅުމުގެ ބާކީބައި އުޅެއް ބޭނުން ލޯބިވާ މަންމަ އާއި ވަކިވެ ކިޔެވުމަށްޓަކައި މާލެ ދިޔުމަށެވެ. އެމީހަކައި ނުލައި ދިރިއުޅެންޖެހިދާނެ ދުވަހެއް އައުން ދުވަހަކުވެސް ނޭދުނު މަންމަ ނުފެންނަ ހިސާބަށް އެމަންމަގެ ފިރުމުންތަކާއި ދުރުގައި ޙަޔާތް ވޭތުކުރަންޖެހޭނެ ގޮތް ހިތަށްވެސް ނުގެނެވޭނެ ވަކިވުމަކުން ވަކިވުމަށެވެ. އަހަރެން ދާތީ ދެރަވާނެ މީހަކަށް ހުންނާނީ މަންމަ އެކަންޏެވެ. އެންމެ ކުޑަދުވަހުން ފެށިގެން ގިނަ ވަގުތު އަހަރެން ހޭދަކުރަނީ މަންމަ އާއިއެކުއެވެ. އެ މަންމަ އަސް ނޭނގޭ އެ މަންމަ އަށް ސިއްރު އެއްވެސް ކަމެއް އަހަރެން ނުކުރަމެވެ.\nއެންމެ ކުޑަދުވަހުން ފެށިގެން މިއަދާއި ހަމައަށް މާގާތް ރައްޓެހިންނެއް ނުތިބެއެވެ. އެއް ކްލާހެއްގައި ކިޔެވި ކުދިންނާއި ވާހަކަދައްކައި ހެދިޔަސް އެމީހުންނަށް އަހަރެން ، އަދި އަހަރެންނަސް އެމީހުންނަކީ މާމުހިންމުބައެއް ކަމުގެ އިޙްސާސެއް ކުރރެވޭނެ ހެނެއް ހިއެއް ނުވެއެވެ. ސްކޫލްން ބޭރުގައި ކުރާ އެއްވެސް ކަމެއްގައި އެމީހުންނާއި ބައިވެރިވެއެއް ނުހަދަމެވެ. ތަންކޮޅެއް ކުޑައިރު ކުދިން ކުދިން ތަންތާންގައި ގުރޫޕު ހަދާފައި ކުޅެން ތިބޭއިރު ދާންބޭނުން ވެގެން މަންމަ ކައިރީގައި ކިޔަމެވެ. އެކަމު މަންމަ އަބަދުވެސސް ބުނާނެއެވެ. " އެކުދިން ކުދިންނާއެކު ދިޔައިމަ އެކުދިން ދަރިފުޅު ދެރަކުރާނެ ، މާބޮޑަށް ދެރަވީމައި ދަރިފުޅު ބަލި ވާނެ ، މަންމަ ބޭނުމެއް ނޫން ދަރިފުޅު މަންމައަށް ގެއްލޭކަށް" މަންމަބުނާ ވާހަކަތައް އަހަރެން އަބަދުވެސް ގަބޫލުކުރަމެވެ. އެއީ އަހަރެންނަކީ އެހހެން ކުދިންނާއި ތަފާތު ކުއްޖެއްކަން އަބަދުވެސް އެނގޭތީއެވެ. އަބަދުވެސް ގަޑިން ގަޑިއަށް ކާންޖެހޭ ބައިވަރު ބޭސްތައް ހުންނާތީއެވެ. ދެރަވެގެން ކަންކަމާއި ރޮއެ ހެދީމައި ނޭފަތުން ލޭއަންނާތީއެވެ. އަބަދުވެސް ބަލިވެގެން އަހަރެން ހޮސްޕިޓަލް ގައި އުޅެންޖެހޭތީއެވެ.\nއަހަރެންގެ ބައްޕައެއް ނުހުރެއެވެ. ދުނިޔޭގައި އެބަ ހުއްޓެވެ. އެއް ރަށުގައެވެ. އަހަރެންގެ ކައިރީގައި އަހަރެންނަށް އެހީވެ ލޯބިދޭން ނެތީއެވެ. ތަންކޮޅެއް ކުޑަކޮށް ހުރި އިރު އަހަރެން ހިތުގައި އޮންނަނީ ބަލި ކުއްޖަކަށް ވުމުން ބައްޕަ އަހަރެން ކައިރިޔަށް ނާންނަނީ ކަމުގައެވެ. އެއީ އެއް އިރެއްގައިވެސް ބައްޕައާއި ބެހޭގޮތުން މަންމަ އެއްވެސް ވާހަކައެއް ނުދައްކާތީއެވެ. މަންމަ ވަރިކޮށްފައި ބައްޕަ ދިޔައީކަން އަހަރެންނަށް އެނގުނީ ތަންދޮރު އޮޅުންފިލާވަރުވެ ކަންކަން ވާނުވާ އަމިއްލައަށް އެނގެން ފެށުމުންނެވެ. އަހަރެންވެސް ބައްޕައާއި ބެހޭގޮތުން އެއްވެސް ވަރަކަށް އެއްވެސް މީހެއްގެ ކައިރިޔަކު އަހަރެން ވާހަކަ ދައްކައެއް ނުހަދަމެވެ. ޙަޔާތުގައި ބައްޕައެއްގެ މަދުކަން އެންމެ ވަގުތުކޮޅަކަށް ވެސް އަހަރެންނަށް އިޙްސާސްވާކަށް ނުޖެހެއެވެ. އެ ހުރިހައި ލޯތްބެއް މަންމަގެ ފަރާތުން އަހަރެންނަށް އުނިނުވެ ލިބެއެވެ. މަޔަކު ދަރިއަކަށްޓަކައި ވާނޭ އެންމެ ބޮޑެތި ޤުރުބާނީތައް އެމަންމަ އަހަރެންނަށްޓަކައި ވަމުން ގެންދިޔައީ ފޫހިކަމެއް ނެތިއެވެ. މި ބޮޑު ދުނިޔޭގައި އަހަރެންނާއެކު އަހަރެންގެ މަންމަ ހުރުމުން އެކަނިވެސް އަހަރެންނަށް ފުދެއެވެ.\nކޮންމެއަކަސް ވަޤުތު އޭގެ ވާޖިބު އަދާކުރުމުގައި އެންމެ ފަޅިސިކުންތެއްވެސް ފަހެއް ނުކުރާނެ ނޫންތޯއެވެ. ވަގުތު ކުޑަތަންވަމުންއައިސް މިހާރު އަހަރެން މިހުރީ މާލެ ދިއުމަށްޓަކައި އަހަރެންގެ މަންމައާއިއެކު ފާލަން ދޮށަށް އައިހެވެ. ބޯޓު ފުރަން ދެއްއޮތީ 30 އަށް މިނެޓެވެ. މި 30 މިނެޓަށްފަހު އަހަރެންގެ ދިރިއުޅުން ބަދަލުވެގެން ދާނީ ކޮންފަދައަކުން ކަމެއްވެސް ނޭނގެއެވެ. މަންމަ ހުރީ އަހަރެންގެ ކައިރީގައި ކަނާއަތުގައި ބާރަށް ހިފަހައްޓައިގެންނެވެ. ދުވަހަކުވެސް މިއަތުން ދޫނުކުރާނަމޭ ބުނަމުން ދާކަހަލަ ގޮތަކަށެވެ. އެ ނިކަމެތި މަންމަގެ ހިތުގައި މިހާރު ހިނގަމުންދާނީ ކޮންފަދަ މޮޅިވެރިކަމުގެ ހަޅުތާލެއް ބާއެވެ.\nފާލަންމަތި ވަނީ ތޮށްޖެހިފައެވެ. ފުރަން އައިސްތިބި މީހުން ގިނަކަމުން ހިސާބަކަށް އަޑުވެސް ގަދައެވެ. އެކަކު އަނެކަކާ ވާހަކަ ދައްކާ އަޑުންނެވެ. މަންމަ މިވަގުތު ނުރޮއެ ހުރިކަމުގައިވިޔަސް އެހުރީ ވަރަށް ކެތްކޮށްގެންކަން ޔަގީނެވެ. ގާތް ވަމުން މިދަނީ އެމަންމަ އަށް ކެތްކުރެވޭނެ ވަގުތެއްނޫންކަން ހަމަ ޔަގީނެވެ. މަންމަ އަހަރެން ގޮވައިގެން ފާލަމުގެ އެއްފަރާތަށް ޖެހިލިއެވެ. އަދި އަހަރެންގެ ކުރިމަށްޗަށް އައިސް ބަލައިލިއެވެ. އަހަރެންނަށް ކެތެއް ނުކުރެވުމެވެ. ބާރަށް މަންމަ ގައިގައި އޮޅުލައި ގަތީމެވެ. މަންމައަށް ވެސް ރޮއެގަނެވުމެވެ. އަހަރެންނަށްޓަކައި މިދުނިޔޭގައި ހުރީ ހަމައެކަނި މަންމައެވެ. އެމަންމައާއި ވަކިވެގެން ދިޔުމަށް އެންމެ ވަގުތު ކޮޅަކަށްވެސް ހިތް އެދެވޭނީ ކިހިނަކުން ހެއްޔެވެ؟\nމަންމަ އަހަރެން ގަޔާއި ދުރުކޮށްލިއެވެ. އަދި އަހަރެންނަށް ބަލައިލިއެވެ. ހިފެހެއްޓުމެއް ނެތް ކަރުނަތައް އެ މަންމަގެ ކޯތާފަތް މައްޗަށް ފައިބަމުން ދިޔަ މަންޒަރު ފެނުނެވެ. ޖަމާވަމުންދާ ކަރުނަތައް އެ ލޮލުގައި ވިދަމުންދާ މަންޒަރެވެ. މަންމަ އަހަރެންނާއި މުޚާތަބުކޮށް ބުނެލިއެވެ. " މަންމަ ގެ މަތިން ހަނދާން ނައްތައިނުލާތި ، ތިމާއަށް ހެޔޮއެދޭ މީހުންނާއި ނަފްރަތުކުރާ މީހުން ދެނެގަންނާތި ، ހިތްހެޔޮ ކުރާތި " މިހެން ބުނެފައި އަހަރެންގެ މޫނުގައި ބޮސްދިނެވެ. އިތުރަށް އެއްޗެކޭ ބުނާނެ ހިތްވަރު އެ މަންމައަށް ނުލިބުނީއެވެ. އަހަރެންވެސް ވަރަށް ހިތްވަރުކޮށްލާފައި ކުރެވުނުހާވެސް ކަމަކީ ބޯޖަހަލުމެވެ. މިހާރު އެންމެން ބޯޓަށް އެރުމަށް ގޮވައިފިއެވެ. އެންމެ ފަހުގެ ވަކިވެލުމަށް އަހަރެން މަންމަގެ ގައިގައި ބާރަށް ބައްދައިލީމެވެ. އަދި އަތުގައި ހިފައިލީމެވެ. އަހަރެން ހުރީ ދާން ބޭނުން ނުވެފައެވެ. " ދެން އަވަހަށްދޭ ! ، މާލެ ގޮއްސައި ދަރިފުޅުގެ ދަބަހުގެ ފަހަތު ވަތްގަނޑުގައި އޮތް ނޯޓު ކޮޅު ކިޔާލާތި " އަހަރެން ނުގޮސް ހުރުމުން މަންމަ ބުނެލިއެވެ.\nބޯޓަށް އެރުމަށްޓަކައި އަހަރެންނަށް ނެގުނީ ބަރު ފިޔަވަޅު ތަކެކެވެ. މަންމަޔާއި ދުރަށް އަހަރެންނަށް ދެވުނީ އުނދަގުލުންނެވެ. ބޯޓަށް އަރައިގެން ދަނިކޮށް މީހެއްގެ ގައިގައި ޖެހިފައި ދަބަސް ވެއްޓެން ދިޔައެވެ. އަހަރެންނަށް ބަލައިލެވުނެވެ. އެއީ އަހަރެންގެ ބައްޕައެވެ. ބައްޕަ އަހަރެންނަށް ބަލައިލައިފައި އެނބުރި ދިޔައީއެވެ. ދުނިޔެ ހިނގަމުންދާ ޤާނޫނު ކިހައި ތަފާތުހެއްޔެވެ؟ ދަރިއަކާއި ވަކިވާވަގުތު މަޔަކު އެހުރެ ހިތާމަޔާއި މޮޅިވެރިކަމުން ހަލާކުވަނީއެވެ. އެހެންނަމަވެސް ބައްޕަ އެދިޔައީ ދަންނަ މީހަކަށް ހަދައިވެސްނުލައި ހިތަށް އެއްވެސް އެއްޗެއްވެސް ނާރާ ފަދަ ގޮތަކަށެވެ. މައިވަންތަކަމުގެ ކުލުނުގެ އަގު ޙަޤީގަތުގައިވެސް ކިހައި ބޮޑުހެއްޔެވެ؟\nބޯޓަށް އަރައި އަހަރެންނަށް ހަމަޖެހިފައިވާ ޖާގައިގައި ދަބަހާއި ދަތުރު މަތީގައި ބޭނުން ކުރުމަށް މަންމަ ދީފައިއޮތް ރަޖަޔާއި ބާލީސް ބާއްވައިލީމެވެ. އަދިވެސް އެއްފަހަރު މަންމަ ދެކިލުމަށް ހިތް ގޮވާވަރުން ނިކުމެ ބޯޓުގެ އެއްފަރާތުން ބޭރު ބަލައިލީމެވެ. އޭރު ބޯޓު ދަތުރު ފެށުމަށްޓަކައި ފާލަމާއި ދުރުކޮށް ނައްޓާލަނީއެވެ. މަންމަ ފެނުމާއެކު ބުނެދޭން ނޭނގޭ ރިހުމަކުން އަހަރެންގެ ހިތުގައި ރިހެލިއެވެ. މަންމަ އަހަރެންނަށް އަތުން ހަނަ އަޅާލިއެވެ. އަހަރެންވެސް މަންމަ އަށް ހަނަ އަޅާލީމެވެ.\nމަންމާއެވެ! ތި މަންމަގެ މަތިން ފަހަރެއްގައިވެސް އަހަރެން ހަނދާން ނައްތާލާނީ ކިހިނަކުން ހެއްޔެވެ؟ މިދުނިޔޭގައި އަހަރެން ދިރިހުރުމުގެ އެންމެ ބޮޑު ބާރަކީ ތި މަންމައެވެ. މައެއްގެ ފުށުން ދަރިއަކަށް ލިބޭނެ އެންމެ ފުރިހަމަ ލޯތްބާއި އަޅައިލުމާއި ކުލުނު ތި މަންމަ ވަނީ މިއަދާއި ހަމައަށް އަހަރެންނަށް ދީފައެވެ. ހިތާއި ދެކޮޅަށްވެސް އަހަރެން މިދަނީ ތި މަންމަގެ ހުވަފެންތަކުގައި ކުލަ ޖައްސައިދީ ތި މަންމަ ފަޚުރުވެރިވާނެ ދަރިއަކަށް ވެވެން އޮތީ ހަމައެކަނި މިގޮތުން ކަމަށްވާތީއެވެ. މާތް ﷲ ގެ ރަޙުމަތުން އަހަރެން އެނބުރި އަންނާނީ ތިމަންމަ އެދޭކަހަލަ ފަޚުރުވެރި ދަރިއަކަށް ވެގެނެވެ.\nބޯޓު ފުރައިގެން ގޮސް މަންމަ ނުފެންނަހިސާބު ދުރަށް ދަންދެން އަހަރެން އެހުރި ތާންގައި ހުރީމެވެ. އެތެރެއަށް އައިސް ރަޖާއަޅައިލައި އޮށޯވެލީ އެއަށްފަހުއެވެ. އަދިވެސް އަހަރެންގެ މަންމަ އެތަނުން ނުދާނެކަން ޔަގީނެވެ. ބޯޓުގޮސް އޮބައިލިޔަސް މަންމަ އެތަނުގައި އެ ހުރިގޮތަށް ދެރަވެފައި ހުރެދާނެއެވެ. އަހަރެންނާއި ނުލައި މިރޭ އަދި މިއަށްފަހު އަހަރެން ނެތި ހޭދަވާ ކޮންމެ ރެޔަކާއި ކޮންމެ ދުވަހެއް މަންމަ އަސް ކިހައި އެކަނިވެރި ވާނެހެއްޔެވެ؟ އެހެނަސް އަހަރެންނަށްވެސް އަދި މަންމަ އަށްވެސް ކެތްކުރުން ނޫން ގޮތެއް ނެތެވެ. އަހަރެން އޮށޯވެލައިފައި ހަމަޖެހިލީމެވެ. ހަމަ އެވަގުތު ކުއްލިއަކަށް އަހަރެންގެ ހަނދާނަށް އައީ މަންމަ ބުނި ނޯޓުކޮޅެވެ. އަހަރެން އަވަސް އަވަހަށް ދަބަހުގެ ފަހަތު ވަތްގަނޑު ހުޅުވާލައި ނޯޓުކޮޅު ނެގީމެވެ. އަދި އެ ހުޅުވައިލީމެވެ.\n"" މަންމަ ގެ ދެލޯ ނޭދި އެދޭ ދަރިފުޅު ޔޫސުފްއެވެ ! މިރޭ ތިޔަ ދަރިފުޅު މަންމަޔާއި ވަކިން ދުރަށް މި ފޮނުވަނީ އެއްވެސް ވަރަކަށް މަންމަ ބޭނުން ވެގެނެއް ނޫނެވެ. އެހެނަސް ދަރިފުޅު މީހަކަށް ހަދައި ބޭނުން ތެރި ދަރިއަކަށް ހެދުމުގެ ބޭނުމުގައެވެ. ދަރިފުޅާއެވެ. ދަރިފުޅާ ނުލައި ދުރުގައި މަންމަ ކޮންމެ ދުވަހެއް ވޭތުކުރާނީ މިހަށިގަނޑުގައި ފުރާނަޔާއި ނުލައެވެ. މި ފުރާނައިގެ ދިރުމާއި ނުލައެވެ. އުފާވެރިކަމާއި ހިތްހަމަޖެހުމާއި ދުރުގައެވެ. އެއީ މަންމަގެ ހަށިގަނޑުގެ ފުރާނަޔަކީ ތިއީ ކަމަށްވާތީއެވެ. އެ ފުރާނައިގެ ދިރުމަކީވެސް ތިއީ ކަމަށް ވާތީއެވެ. އަދި މިހިތަށް ލިބޭ އުފާވެރި ކަމަކީވެސް ތިއީ ކަމަށްވާތީއެވެ.\nމި މަންމަގެ ލޮލުގެ ކޮއެ ފަދަ ދަރިފުޅާއެވެ! ދަރިފުޅު ތިދަނީ މުޅި ދިވެހި ރާއްޖޭގެ އެންމެ ކާރޫބާރޫ ބޮޑު ތޮށްޖެހިފައިވާ މާލެއަށެވެ. ދަރިފުޅާއި މިމަންމަގެ އުންމީދުތަކުގެ އަލިކަން ހޯދޭނެ ދަންމަރު ތިތަނުން ހޯދުމަށެވެ. އެކަމަކު ތި މާޙައުލަކީ ނުބައިކަންތަކުގެ ހާއްޔެއްކަންވެސް ދަރިފުޅު ދަންނަން ވާނެއެވެ. ތަފާތު އެކި މިޒާޖުގެ އެކި ކަހަލަ ރައްޓެހިންނާއި ދިމާވާނނެކަން، މިއަދާއި ހަމައަށް މާ ގާތް ރައްޓެއްސެއް ނެތް ތި ދަރިފުޅު ހަނދުމަ ބަހައްޓަންވަނެއެވެ. އެހެނީ އަމިއްލަ އެދުމެއް ނެތި ތިމާދެކެ ލޯބިވާނެ ހަމައެކަނި މީހަކީ މަންމަ ކަމުގައި ވިސްނާށެވެ. އެހެނަސް ހެޔޮއެދޭ ރަނގަޅު ރަޙުމަތްތެރިއަކު ލިބިއްޖެނަމަ އެއީ ނިޢުމަތެއްކަމުގައި ބަލާށެވެ.\nލޯބިވާ މަންމަގެ ފުރާނައާއެވެ! މިއަދާއި ހަމައަށް ރަޙުމަތްތެރިންނާއި ދުރުން މި މަންމަ ދަރިފުޅު ގެންގުޅުނީ އެއްވެސް ޙާލެއްގައި ތި ދަރިފުޅަށް ދެރައެއް އެދިގެނެއް ނޫނެވެ. ދަރިފުޅަކީ ބަލިކުއްޖެއްކަން ދަރުފުޅަށްވެސް އެނގޭ ޙާލު ދަރިފުޅަށް ދެރަގޮތެއް ލިބުމަށް ނޭދޭތީއެވެ. ދަރިފުޅާއެވެ! ދަރިފުޅު ތިއީ ދަތުރު ވެރިއެކެވެ. ހަމަ އެހެން ހުރިހާ އިންސާނުން ފަދައިންނެވެ. ތަފާތަކީ ދދިމާވާގޮތަކުން ދަތުރުގެ މެދުތެރެއިން މި ދަތުރު ނިންމާލަން ދަރިފުޅަށް ޖެހިދާނެކަމެވެ. ދަރިފުޅުގެ ހިތުގެ ކަނާތް ފަޅީގައި މަސައްކަތްކުރުން ދަށްވެފައިވާ ވޭލުގެ މަސައްކަތް ކުރުން ހުއްޓޭއިރަށް ދަރިފުޅުވެސް ހުއްޓުނީއެވެ. މަންމަގެ ދިރިއުޅުންވެސް ހުއްޓުނީއެވެ. ބަލިކުއްޖެއްކަން އެނގިހުރެ ދަރިފުޅަށް އެއީ ކޮން ބައްޔެއްކަން މަންމަ ސިއްރުކުރީ މުޖުތަމަޢު ތެރޭގައި ދަރިފުޅު ބާކީވެފައިވާ ކުއްޖަކަށް ވެދާނެކަމުގެ ބިރު މަންމަގެ ހިތުގައި މާބޮޑުވުމުންނެވެ. އަދި ދަރިފުޅު އަމިއްލަ ނަފުސު ދެކެ ފޫހިވެ ދިރި އުޅުމުގެ މިސްރާބު ދަރިފުޅަށް ގެއްލިދާނެތީއެވެ.\nލޯބިވާ ޔޫސުފްއެވެ! ބޭކާރު ކަންކަމާއި ވިސްނައި ފިކުރު ނުކުރާށެވެ. މަންމައަށް ކުޅަދާނަ ވީވަރަކުން ދަރިފުޅުގެ ހުރިހައިކަމެއް ފުރިހަމަ ކޮށްދޭނަމެވެ. ދަރިފުޅާއި ދުރުގައި ހުއްޓަސް މަންމަގެ ހެޔޮ ދުޢާ އަބަދުވެސް ދަރިފުޅަށް ލިބޭނެއެވެ. މިހާރު މިހުރިހާ ވާހަކަތަކަކީ ދަރިފުޅަށް އެނގެންޖެހޭ ވާހަކަތައް ކަމުން ކޮންމެހެން މި ނޯޓު ލިޔުމަށް މަންމަ ގަސްތު ކުރީއެވެ. – ދަރިފުޅުދެކެ ލޯބިވާ މަންމަ – ""\nމާބޮޑަށްވެސް އަހަރެންނަށް ރޮވިއްޖެއެވެ. މިއިން ދުވަހަކު ހިތަށް ނުވަހާ ތަދުވެއްޖެއެވެ. އަހަރެންގެ މަންމަ އަހަރެންނަށްޓަކައި އެކުރަނީ ކިހާ އަގުމާތް ޖިހާދެއް ހެއްޔެވެ؟ ނޭފަތުން ފައިބާހެން ހީވެގެން ޓިޝޫއެއް ނަގައި ނޭފަތް ފޮހެލީމެވެ. އަދި އެ ޓިޝޫކޮޅު ބޭރަށް އެއްލައިލަން އުޅެނިކޮށް އޭގައި ހުރި ލޭ އަހަރެންނަށް ފެނުނެވެ.\n- ނިމުނި -\naaminaa January 8, 2020\ndhen anna baiga inthizaaruga\nSecret admirer January 8, 2020\nSo heart touching story this one is. Looking forward toanew story just as amazing like this one. Ma sha allah ❤\nއައިސްތު January 8, 2020\nވަރަށްމޮޅު ވާހަކަލިޔުންތެރި އަކަށް ވާނެކަމަށް އުއްމީދު ކުރަން\nZippe January 8, 2020\nFun asaru thakeh kohfi. Bunan neygey kahala ihusaas thakeh ebahuri . Lolun karuna hilunu kiyaa nimmaali iru\n_raukko January 9, 2020\nއޭ ވާހަކަވެސް ލިޔަމުތަ؟؟ ހަމަ އެއް ވަނައިގެ މީހެއްތީ! މުސްތަގުބަލުގައި މިއައްވުރެ ރީތި ވާހަކަތައް ފެންނާނެ ކަމަށް އުއްމީދު ކުރަން!!\nޔޫސައު January 10, 2020\nއާން މިކަން ވެސް ވޭތޯ މިއުޅެނީ. ރައުއްކޮ މެން ލައިގެން ކިހިނެއް ގައުމު ހިންގަނީ. މިކަހަލަ ކަމެއް ކޮއްލަންވެސް ނުކެރޭ?\nV heart touching .adhi ehaame reethi vaahakaeh Masha Allah ❤❤


އަހަރެންގެ ފަރާތުން ކުށެއް ކުރެވިފައިވާނަމަ މަޢާފްކުރާށެވެ!\nMay 15, 2019 13:29:55\nއަޅުގަނޑުމެން ގުނަމުން މިދަނީ ބަރަކާތްތެރިވެގެންވާ ރަމަޟާން މަހުގެ ފުރަތަމަ ދިހައިގެ ދުވަސްތަކެވެ. ރަމަޟާން މަހަކީ ބަރަކާތާއި މާތްކަމުން ފުރިފައިވާ މަހެކެވެ. އަޅުކަން ކުރުމުގައި ގިނަ ވަގުތު ހޭދަކުރަންޖެހޭ މައްސަރެކެވެ. އެކުވެރިކަމާއި އޯގާވެރިވަންތަކަން އިސްކުރަންވީ މަހެކެވެ. ފަގީރުންނަށާއި މިސްކީނުންނަށް އަޅާލައި، ޞަދަގާތް ކުރުން ފަދަ އަމަލުތައް ކުރުން ގިނަ ކުރަންވީ މަހެކެވެ. ހިތުތެރޭގައި މީހުންނަށްވާ ނަފްރަތާއި ރުޅިވެރިކަން ހަނދާން ނައްތާލައި، އާ ފެށުމަކުން ފަށަންވީ މަހެކެވެ. ތިބާއަށް ވެސް މީހަކާއި ދޭތެރޭ ގޯސްކޮށް ކަންތައް ކުރެވިފައިވާނަމަ އެކަމަކަށް އެމީހެއްގެ ކިބައިން މަޢާފަށް އެދުން އަވަސްކުރާށެވެ.\nކޮންމެ އިންސާނަކަށްވެސް ކުށްކުރެވޭނެއެވެ. އެއްވެސް މީހަކީ ފުރިހަމަ މީހެއް ނޫނެވެ. އުނި ސިފައަކާއި ނުލައި އެއްވެސް އިންސާނެއް ހައްދަވާފައެއް ނުވެއެވެ. އަހަރެމެންނަށް މިހެން މީހުންގެ ތެރޭގައި ދިރިއުޅުމުގެ ދުވަސްތައް ވޭތުކުރަމުން ދާއިރު، ހަމަގައިމުވެސް އެކުގައި އުޅޭ މީހުން ހިތްހަމަނުޖެހޭ ކަންތައްތައް ވެސް ކުރެވޭނެއެވެ. އެމީހުން ވަރަށް ރުޅިއަންނަ ކަހަލަ ކަންތައްތައް ވެސް ކުރެވޭނެއެވެ. އާއިލާ މީހުން ދެރަވާ ކަހަލަ ކަންކަން ވެސް ކުރެވޭނެއެވެ. ނަމަވެސް ހެޔޮ ޞާލިހު އަޅަކީ އެމީހަކަށް ކުރެވޭ ކުށްތަކަށް މަޢާފަށް އެދި ކުށް ގަބޫލުކުރާ މީހާއެވެ.\nމި ދާއިމީ އާލަމުގައި ދުވަސްތައް ވޭތުކުރަމުން ދާއިރު އެކުގައި އުޅޭ އެކުވެރިންނާއި އާއިލާ އަދި ގާތްތިމާގެ މީހުން ހިތްހަމަ ނުޖެހޭ ގޮތަށް އުޅެންވެސް އެއްވެސް މީހަކު ބޭނުމެއް ނުވާނެއެވެ. ނުވަތަ މީހަކަށް ޑިޕެންޑް ވެގެން އުޅޭކަށް ވެސް އެއްވެސް މީހަކު ބޭނުމެއް ނުވާނެއެވެ. ކޮންމެ މީހަކުވެސް ބޭނުންވާނީ އަމިއްލަ މަސައްކަތުން އަމިއްލަ ހާލައިގެން އުޅޭށެވެ. އެހެނަސް ދުނިޔޭގައި ކަންކަން ހިނގަމުންދާ ގޮތުން އެއްވެސް މީހަކަށް އެހެން މީހުންގެ މަދަދާއި ނުލައި ނޫޅެވޭނެއެވެ. އެކުވެރިންނާއި ނުލައި ނޫޅެވޭނެއެވެ. އެހެންކަމުން އެންމެ އެކީ ވަގުތުތައް ހޭދަކުރާއިރުވެސް ތިބާއަށް މީހަކު ހިތްހަމަ ނުޖެހޭ ގޯސްކަމެއް ކުރެވިފައިވާނަމަ އަވަހަށް މަޢާފަށް އެދޭށެވެ. ދެވަނަ ފަހަރަށް އެކަހަލަ ކުށެއް ތަކުރާރު ނުކުރުމަށް އަޒުމު ކަނޑައަޅާށެވެ.\nހަމަގައިމުވެސް، އެންމެ ވަރުގަދަ އަދި ބާރުގަދަ މީހަކީ ހަށިގަނޑުން އެންމެ ގަދަވެފައި ބާރުގަދަ މީހާއެއް ނޫނެވެ. އެންމެ ބާރުގަދަ މީހަކީ ފައިސާ ހުރި މުއްސަނދި މީހާއެއް ވެސް ނޫނެވެ. ހަގީގަތުގައި އެންމެ ވަރުގަދަ ބާރު ހުރި މީހަކީ އެމީހެއްގެ ރުޅި ކޮންޓްރޯލު ކުރަން ދަންނަ އަދި އަމިއްލަ ކުށް ގަބޫލުކުރަން ކެރޭވަރުގެ ހިތްވަރެއް އަމިއްލަ ގައިގައި ހުންނަ މީހާއެވެ. އަމިއްލަ މީހާއަށް ކުރެވޭ ކުށް ގަބޫލު ކުރުމަކީ އަމިއްލަ ނަފްސަށް ދެވޭ ދެރައެއް ނޫނެވެ. އަމިއްލަ މީހާ އެހެން މީހުންގެ ތެރޭގައި ދަށްކޮށްލާ ދެރަކޮށްލުމެއް ވެސް ނޫނެވެ. އޭގެބަދަލުގައި އަމިއްލަ ކޮށް ގަބޫލުކޮށް މަޢާފަށް އެދުމަކީ އެހެން މީހުންގެ އިތުބާރާއި ލޯބިވެސް ލިބިގެންދާ ކަމެކެވެ. އަހަރެންގެ ފަރާތުން ކުށެއް ކުރެވިފައިވާނަމަ މަޢާފްކުރާށެވެ!


Kajal kaiveni kuranee, Dhen dhefai thalhaafa roaneekee noon! – Iru\nހިތް ކިޔާ ކުއްޖާއާ އާ ވާހަކަ ދައްކަން ޖެހިލުން ވަނީތަ!\nބިގް ބޮސް 14 ގެ އޭޖާޒް އެންމެ ބިރު ގަންނަނީ އެހެން މީހުންނާ އެއް ފާހާނާއެއް ހިއްސާކުރަން!\nބިގް ބޮސްގެ ފުރަތަމަ އެވިކްޝަންއާއި އެކު ހިނާ ސިދާތު އަދި ގޯހަރް އަށް ފާޑުކިޔުން\nއަދިތިޔާ ނާރާޔަން ވެސް ކައިވެނި ކުރަނީ!\nސައުތު އިންޑިއާގެ ފިލްމުތަކުން މަޝްހޫރުކަން ހޯދާފައިވާ އެކްޓަރެސް ކާޖަލް އަގަރުވާލް މިހިގާމަހުގެ ކައިވެނިކުރަން ނިންނާފައިވާކަމަށް އޭނާ ހާމަކޮއްފިއެވެ. އިންޑިއާގެ ބޮޑު ވިޔަފާރިވެރިއެއްކަމަށްވާ ގޯތަމް ކިޗްލު އާއި އޮކްޓޯބަރު 30 ގައި މުމްބާއީގައި ކައިވެނިކުރާނެ ކަމުގެ ޙަބަރު ކާޖަލް ދީފައިވަނީ އޭނާގެ އިންސްޓްގުރާމް މެދުވެރިކޮށެވެ.\nއުފަލާއެކު މި ޙަބަރު ހިއްސާކުރަމުން ކާޖަލް ވަނީ އޭނާގެ ފޭނުންނަށް އިތުރު އުފާވެރި ހަބަރެއްވެސް ދީފައެވެ. ކައިވެންޏަށްފަހުވެސް ފިލްމު ކުޅުމާއި އެންޓަޓެއިންމެންޓުގެ ދާއިރާއާއި ދުރަށް ނުދާނެކަމަށްބުނެ ކާޖަލް ވަނީ އޭނާގެ ފޭނުންގެ ހިތަށް ހަމަޖެހުމެއް ގެނުވާފައެވެ. އަދި ހަމަ މި ޕޯސްޓުގައި މިހާތަނަށް އޭނާގެ މަސައްކަތަށް ސަޕޯރޓަރުންގެ ފަރާތުން ލިބުނު ލޯއްބާއި ތަރުޙީބަށްޓަކައި އޭނާވަނީ ޝުކުރުވެސް އަދާކޮއްފައެވެ.\nކޮވިޑު 19ގެ ޕެންޑަމިކްގެ ސަބަބުން ކައިވެނި ފަސްކުރަން ބޭނުންނުވާތީ މިކައިވެނީގެ ހަފްލާ ވެގެންދާނީ ވަރަށް ގާތް ރަހުމަތްތެރިންނާއި އާއިލާގެ މެންބަރުން އެކަނި ބައިވެރިވާ ކުޑަކުޑަ ހަފްލާއަކަށްކަމަށްވެސް ކާޖަލް ބުނެފައިވެއެވެ.\nކާޖަލް އަގަރުވާލުގެ ފިލްމީ ކެރިއަރަށް ބަލާލާއިރު ދެން އެންމެ އަވަހަށް އޭނާ ފެނިގެންދާނީ އިންޑިއަން2 އަދި ހޭ ސިނަމިކާ އިން ކަމަށް ރިޕޯރޓްތަށް ބުނެއެވެ.


SunOnline: Aazimaa vidhaalhuvanee Yameen aai ithuru3meehunge hekibas nunegeyne kamah\nއާޒިމާ ވިދާޅުވަނީ ޔާމީނާއި އިތުރު ތިން މީހުންގެ ހެކިބަސް ނުނެގޭނެ ކަމަށް\nނަޖާހު މަސްއޫދު 02 Sep 2019, 18:36\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރާ ދެކޮޅަށް ދައުލަތުން ކޮށްފައިވާ ދެ ދައުވާ ސާބިތު ކުރުމަށް ހުށަހަޅާފައިވާ ހެކިވެރިންގެ ތެރެއިން ކުރީގެ ރައީސް އަބްދުﷲ ޔާމީން އަބްދުލްގައްޔޫމާއި އިތުރު ތިން މީހެއްގެ ހެކިބަސް ނުނެގޭނެ ކަމަށް އާޒިމާ ވިދާޅުވެއްޖެ އެވެ.\nދައުލަތުން އާޒިމާގެ މައްޗަށް އުފުލާފައި ވަނީ ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާއާއި މަނީ ލޯންޑަރިންއަށް މަގުފަހިކޮށްދިނުމުގެ ދައުވާ އެވެ. ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ ކުރަނީ ޔާމީންގެ އެކައުންޓަށް ޖަމާވި އެއް މިލިއަން ޑޮލަރު އެސްކްރޯ އެކައުންޓަށް ޖަމާކުރި ކަމަށް ބުނެ އޭސީސީ އަށް އާޒިމާ ދޮގު މައުލޫމާތު ދެއްވި ކަމަށް ތުހުމަތުކޮށެވެ. މަނީ ލޯންޑްރިންއަށް މަގުފަހިކޮށް ދިނުމުގެ ދައުވާ ކުރަނީ އެސްކްރޯ އެކަައުންޓް އެގްރިމެންޓާ ހިލާފަށް ފައިސާ ޖަމާކޮށް ބޭންކް އޮފް މޯލްޑިވްސްއިން ވަކި ގޮތަކަށް ލިޔުން ހޯއްދަވައި، އެ ލިޔުމުގެ ޒަރިއްޔާއިން އެސްކްރޯ އެކައުންޓަށް ޖަމާކުރި ފައިސާގެ އަސްލު އޮޅުވާލާފައިވާ ކަމަށް ބުނެ އެވެ.\n"ހަތަރު މީހެއްގެ ހެކިބަސް ނުނެގޭނެ"\nމި މައްސަލައިގައި ދައުލަތުގެ ފަރާތުން ވަކާލާތު ކުރެއްވީ ރައީސް ޔާމީންގެ މައްސަލައިގައިވެސް ވަޑައިގަންނަވާ ވަކީލު އައިޝަތު މުހައްމަދެވެ. މިއަދު އޮތް މި މައްސަލައިގެ އަޑުއެހުމުގައި ތާވަލުކޮށްފައި އޮތީ ޝަރީއަތުގެ ކުރިން ހުށަހަޅާ ހުށަހެޅުންތައް ހުށަހެޅުމެވެ. ދައުލަތުގެ ފަަރާތުން ޝަރީއަތުގެ ކުރިން އެއްވެސް ހުށަހެޅުމެއް ހުށަހަޅާފައި ނުވެއެވެ. ދެ ވަކީލަކާ އެކު ވަޑައިގެންނެވި އާޒިމާގެ ފަރާތުން ހަ ހުށަހެޅުމެއް ހުށަހެޅި އެވެ.\nއާޒިމާގެ ފަރާތުން ހުށަހެޅި ހަ ހުށަހެޅުމުގެ ތެރެއިން ހަތަރު ހުށަހެޅުމަކީ ދައުލަތުން ހުށަހަޅާފައިވާ ހެކިވެރިންތަކެއްގެ ހެކިބަސް ނުނެގޭނެ ކަމަށް ބުނާ ހުށަހެޅުންތަކެކެވެ. އާޒިމާ ވިދާޅުވާގޮތުގައި އޭނާގެ މައްސަލައިގައި ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ހެކިބަހާއި، އޭސީސީގެ ކުރީގެ ރައީސް ހަސަން ލުތުފީ އާއި ބީއެމްއެލްގެ ޑެޕިއުޓީ ސީއީއޯ މުހައްމަދު ޝަރީފާއި، އޭސީސީގެ ރައީސް މުއައްވިޒު ރަޝީދުގެ ހެކިބަސް އޭނާއާ ދެކޮޅަށް ނުނެގޭނެއެވެ.\nރައީސް ޔާމީންގެ ހެކިބަސް ނުނެގޭނެ ސަބަބު ބަޔާންކުރަމުން އާޒިމާ ވިދާޅުވީ ދައުލަތުން ބުނާ މަނީ ލޯންޑަރިންގެ އަމަލު ހިނގި ނަމަ އެކަމުގައި ޔާމީން ހިމެނޭނެ ކަމަށެވެ. ގިނަ ބަޔަކު ބައިވެރިވެގެން ކުރާ ކުށެއް ނަމަ އެ މައްސަލައެއްގައި ހިމެނޭ މީހުންނަށް އެކަކު އަނެކަކާ ދެކޮޅަށް ހެކިބަސް ނުދެވޭނެ ކަމަށް އާޒިމާ ވިދާޅުވިއެވެ. އަދި އެކަމަށް ބާރުދިނުމުގެ ގޮތުން ސުޕްރީމް ކޯޓުގެ ގަޒިއްޔާއަކާ ހަވާލާދެއްވި އެވެ.\nއެކަމަކު، މި ވާހަކަތަކަށް ދައުލަތުން ދެކޮޅު ހެދި އެވެ. ދައުލަތުން ބުނީ މި މުޅި މައްސަލައަކީ ޔާމީންގެ ހެކިބަހުގެ މައްޗަށް ބިނާވާ މައްސަލައެއް ނޫން ކަމަށެވެ. އޭނާގެ ހެކިބަސް ނަގަން ނުޖެހޭނެ ސަބަބެއްވާ ކަމަށް ގަބޫލު ނުކުރާ ކަމަށް ދައުލަތުގެ ވަކީލާ ވިދާޅުވިއެވެ.\nހަސަން ލުތުފީގެ ހެކިބަސް ނުނެގޭނެ ސަބަބު ބަޔާން ކުރަމުން އާޒިމާ ވިދާޅުވީ، ހަސަން ލުތުފީއާ ގުޅޭ ހިޔާނާތުގެ މައްސަލައެއް ތަހުގީގު ކުރަމުންދާ ކަމަށެވެ. އަދި އެއްވެސް ހާލެއްގައި މަނީ ލޯންޑަރިންގެ އަމަލެއް ހިންގައިފައިވާ ނަމަ އެ އަމަލެއް ހިންގާފައިވާނީ އޭނާއަށް އެނގިގެން ކަމަށް އާޒިމާ ވިދާޅުވިއެވެ. އޭގެ އިތުރުން ހެކިބަސް ދިނުމަށް ހަސަން ލުތުފީއަށް ނުފޫޒު ފޯރުވާފައިވާ ކަމަށް އޭނާ އަމިއްލައަށް ވިދާޅުވެފައިވާ ކަމަށް އާޒިމާ ވިދާޅުވި އެވެ. އެހެންކަމުން އޭނާއަށް އަމިއްލަ އިހްތިޔާރުގައި ހެކިބަސް ނުދެވޭނެ ކަމަށް އާޒިމާ ގަބޫލުކުރައްވައެވެ.\nގާޒީ އަހުމަދު ހައިލަމް ވިދާޅުވީ، ލުތުފީ އޭނާއަށް ނުފޫޒު ފޯރުވާފައިވާ ކަމަށް ބުނެ ކޯޓަށް ސިޓީލާފައިވާ ކަމަށެވެ. އަދި އޭނާ މީގެ ކުރިން ތަހުގީގަށް ދީފައިވާ ބަޔާނަކީ ނުފޫޒުގައި ޖެހިގެން ދީފައިވާ ބަޔާނެއް ކަމަށް އެ ސިޓީގައި ބުނެފައިވާ ކަމަށެވެ. އަދި އެ ނުފޫޒުގެ ސަބަބުން ހެކިބަސް ދޭން އޭނާ ބޭނުން ނުވާ ކަމަށް އެ ސީޓިގައިވާ ކަމަށް ގާޒީ ވިދާޅުވި އެވެ.\nމުއައްވިޒުގެ ހެކިބަސް ނުނެގޭނެ ކަމަށް ބުނެ އާޒިމާ ދެއްވީ ލުތުފީގެ ހެކިބަސް ނުނެގޭނެ ކަމަށް ބަޔާން ކުރި ސަބަބުތަކާ އެއްގޮތް ސަބަބުތަކެވެ. އެއްވެސް ހާލެއްގައި މަނީ ލޯންޑަރިންގެ އަމަލެއް ހިންގައިފައިވާ ނަމަ އެ އަމަލެއް ހިންގާފައިވާނީ މުއައްވިޒަށް އެނގިގެން ކަމަށް އާޒިމާ ވިދާޅުވިއެވެ. އަދި މުއައްވިޒު މީގެ ކުރިން ހުވާކޮށްގެން ޝަރީއަތުގެ މަޖިލީހުގައި ދިން ހެކިބަހާއި ލުތުފީ ދީފައިވާ ބަޔާނާ ހިލާފުވާކަން ފާހަގަކޮށް އޭނާއާ މެދު އާޒިމާ ސުވާލު އުފެއްދެވިއެވެ. އެކަމަކު، ދައުލަތުން ގަބޫލު ކުރަނީ އޭނާގެ ހެކިބަސް ނުނެގޭނެ އެއްވެސް ސަބަބެއް ނެތް ކަމުގައެވެ.\nޝަރީފުގެ ހެކިބަސް ނުނެގޭނެ ސަބަބެއްގެ ގޮތުގައި އާޒިމާ ވިދާޅުވީ، އޭނާ އަކީ ރައްޔިތުންގެ މަޖިލީހުގެ ކޮމިޓީއެއްގައި ދޮގު މައުލޫމާތު ދީފައިވާ ކަމަށް ތުހުމަތު ކުރެވޭ މީހަކަށް ވުމެވެ. އަދި އޭނާ ދޮގު މައުލޫމާތު ދިން މައްސަލަ މަޖިލީހުން ފުލުހަށް ހުށަހަޅައިގެން ބަލަމުންދާކަންވެސް އާޒިމާ ފާހަގަކުރެއްވި އެވެ. އަދި ބީއެމްއެލްއިން ވަކި ގޮތަކަށް ބަދަލުކޮށްގެން އާޒިމާ ހޯއްދެވި ކަމަށް ބުނާ ސިޓީއެއްގައި ސޮއި ކުރީ ޝަރީފް ކަމަށާއި، އެކަމުގައި ގާނޫނާ ހިލާފު ކަމެއްވާ ނަމަ އެކަމެއް ކޮށްފައިވާނީ ޝަރީފްގެ އެހީތެރިކަމާ އެކު ކަމަށް އާޒިމާ ފާހަގަކުރިއެވެ. އޭނާ ދެކޭ ގޮތުގައި އެއީވެސް ޝަރީފްގެ ހެކިބަސް ނުނެގޭނެ ސަބަބެކެވެ.\nމި ކަމުގައި ދައުލަތުން ފާހަގަ ކުރީ ޝަރީފު މަޖިލީހުގެ ކޮމިޓީއަށް ދޮގު މައުލޫމާތު ދިންކަން ސާބިތުވެފައި ނުވާ ކަމަށެވެ. ދޮގު މައުލޫމާތު ދިން ކަމަށް ވާނީ ކިހިނަކުންތޯ ގާޒީ ސުވާލު ކުރެއްވުމުން ދައުލަތުން ބުނީ އެގޮތަށް ބުނެވޭނީ ތަހުގީގުކޮށް ދައުވާކޮށް މައްސަލަ ސާބިތުވުމުން ކަމަށެވެ.\nއެކައުންޓަށް ވަނީ ކޮން ފައިސާއެއް ކަމެއް ނޭނގޭ\nއާޒިމާގެ ފަރާތުން އިތުރު ދެ ހުށަހެޅުމެއް ހުށަހެޅި އެވެ. އެއީ ރައީސް ޔާމީން ލޯންޑާ ކުރި ކަމަށް ބުނާ ފައިސާ އަކީ ހިޔާނާތުގެ ފައިސާކަން ޔަގީން ނުވާ ކަމަށް ބުނާ ހުށަހެޅުމަކާއި، ޔާމީންގެ މައްސަލަ ސާބިތު ނުވަނީސް އާޒިމާގެ މައްސަލަ ނުބެލޭނެ ކަމަށް ބުނާ ހުށަހެޅުމެކެވެ.\nއާޒިމާ ވިދާޅުވި ގޮތުގައި، އޭނާގެ މައްޗަށް ދައުވާކޮށްފައިވާ ގާނޫނުގެ ގޮތުން، އޭނާ ކުރި ކަމަށް ބުނާ ކުށުގެ މައި އަމަލު ހިންގި މީހާގެ މައްސަލަ ބަލައި ނުނިމެނީސް އޭނާގެ މައްޗަށް ދައުވާ ނުކުރެވޭނެއެވެ. އެގޮތަށް ސުޕްރީމް ކޯޓުގެ ގަޒިއްޔާއަކުން ކަނޑައަޅާފައިވާ ކަމަށް އޭނާ ވިދާޅުވި އެވެ.\nއެކަމާ ގުޅިގެން ދައުލަތުން ކަންބޮޑުވުންތަކެއް ފާޅު ކުރި އެވެ. ދައުލަތުން ބުނީ ކުށުގެ މައި އަމަލު ކުރި މީހާގެ މައްސަލަ ޝަރުއީ މަރުހަލާތަކުން ބަލައި ނިމެންދެން މަޑުކޮށްފި ނަމަ ދައުވާ ކުރަން ގާނޫނުގައި ބުނާ މުއްދަތު ފަހަނައަޅައި ގޮސްދާނެ ކަމަށެވެ. އެކަމަކު ގާޒީ ހައިލަމް ވިދާޅުވީ، ދައުވާ ކުރެވޭނެ ކަމަށެވެ. މި މައްސަލައިގައި މައި ކުށް ކުރި ކަމަށް ތުހުމަތު ކުރެވޭ ޔާމީންގެ މައްސަލަވެސް މި މައްސަލައާ އެކު ކުރިއަށްދާތީ އާޒިމާގެ މައްސަލަ ބެލުމުގައި އެއްވެސް މައްސަލައެއް ނެތް ކަމަށް ދެކޭ ކަމަށް ދައުލަތުން ބުންޏެވެ.\nރައީސް ޔާމީން ހިންގި ކަމަށް ބުނާ މަނީ ލޯންޑަރިންގެ އަމަލަކަށް މަގުފަހިކޮށްދިން ކަމުގެ ތުހުމަތު އާޒިމާއަށް ކުރެވޭ އިރު އާޒިމާ މިއަދު ކޯޓުގައި ވާހަކަ ދައްކަމުން ވިދާޅުވީ، ރައީސް ޔާމީންގެ އެކައުންޓަށް އެސްއޯއެފްއިން ޖަމާވީ ޓޫރިސްޓް ރިސޯޓެއް ތަރައްގީ ކުރަން ކުއްޔަށް ދޫކުރި ވޮޑަމުލާގެ ފައިސާކަން އެނގެން ނެތް ކަމަށެވެ. އެސްއޯއެފްއިން ސައްހަ މުއާމަލާތްތައް ކޮށްފައިވާކަން އެނގެން އޮންނަ އިރު، ވޮޑަމުލާގެ ފައިސާ އެސްއޯއެފްގެ އެކައުންޓަށް ޖަމާކުރުމުގެ ކުރިންވެސް އެސްއޯއެފްގެ އެކައުންޓުގައި އަށް ލައްކަ ޑޮލަރު ހުއްޓެވެ. އެހެންކަމުން، ރައީސް ޔާމީންގެ އެކައުންޓަށް ވަނީ ސީދާ ވޮޑަމުލާގެ ފައިސާތޯ ބެލޭނީ ކިހިނެއްތޯ އާޒިމާ ސުވާލު އުފެއްދެވިއެވެ.\nއެސްއޯއެފްގެ އެކައުންޓަށް ވޮޑަމުލާގެ އެއް މިލިއަން ޑޮލަރު ޖަމާވި ފަހުން އެ އެކައުންޓުން އެހެން މީހަކަށް 2000 ޑޮލަރު ޖަމާވެފައިވާކަން ސްޓޭޓެމްންޓުތަކާ ހަވާލާދެއްވައި އާޒިމާ ފާހަގަކުރެއްވި އެވެ. އަދި ފުރަތަމަ ފަސް ލައްކަ ޑޮލަރު ޖަމާކޮށްފައި ދެވަނަ ފަސްލައްކަ ޑޮލަރު ޖަމާ ކުރުމާ ދެމެދު އެސްއޯއެފްގެ އެކައުންޓުން 18 ޓްރާންސެކްޝަނެއް ހިނގާފައިވާކަން އޭނާ ފާހަގަކުރެއްވި އެވެ.\nއޭގެ އިތުރުން ރައީސް ޔާމީން އެމަނިކުފާނުގެ ފައިސާ ޖެނެރަލް އިންވެސްޓްމެންޓް އެކައުންޓަކަށް ޖަމާ ކުރި އިރު ޖަމާ ކުރީ 3.4 މިލިއަން ޑޮލަރު ކަމަށް އާޒިމާ ވިދާޅުވިއެވެ.\nމިކަމާ ގުޅިގެން ގާޒީ ދައުލަތާ ސުވާލުތަކެއް ކުރިމަތި ކުރެއްވި އެވެ. އެގޮތުން، ރައީސް ޔާމީންގެ އެކައުންޓަށް ޖަމާވީ ސީދާ ވޮޑަމުލާގެ ފައިސާކަން އެނގެނީ ކިހިނެއްތޯ ސުވާލު ކުރެއްވި އެވެ. އަދި ރައީސް ޔާމީންގެ ޖެނެރަލް އިންވެސްޓްމެންޓް އެކައުންޓުން ސީދާ ވޮޑަމުލާގެ ފައިސާ ނަގައި އެސްކްރޯ އެކައުންޓަށް ޖަމާ ކުރާނީ ކިހިނެއްތޯ ސުވާލު ކުރެއްވި އެވެ. އަދި އެފަދައިން ފައިސާ ވަކި ކުރާނެ ގޮތެއް ގާނޫނުގައި ކަނޑައަޅާފައިވޭތޯ ސުވާލު ކުރެއްވިއެވެ.\nދެން މި މައްސަލައިގައި އޮންނަ އަޑުއެހުމެއްގައި އޮންނާނީ މައްސަލަ ޝަރީއަތަށް ގެންދާނެތޯ ނުވަތަ މައްސަލަ ބޭރުކޮށްލާނެތޯ ޝަރީއަތުން ނިންމުމެވެ.


Gazi Huzaifage massala JSC'ah husha'elhi muvazzafu vazeefaain...\nރާއްޖެ - ފެމިލީ ކޯޓު\nވަކިކުރީ ފޯނުގެ ޒަރިއްޔާއިން، ޗިޓު ދީފައެއް ނުވޭ\nމުވައްޒަފު ހުރީ ވަޒީފާއިން ވަކިކުރެވުނު އިރު ޗުއްޓީގައި\nޒާތީ މައްސަލަތަކެއްގައި ކަމަށް ބެލެވޭކަމަށް މުވައްޒަފު ތުހުމަތުކޮށްފައިވޭ\nކ. މާލެ 19 ޖޫން 2019 | ބުދަ 19:28 14,012\nފެމިލީ ކޯޓުގެ ގާޒީ ހުޒައިފާ - ރާއްޖެއެމްވީ\nފެމިލީ ކޯޓުގެ ގާޒީ ހުޒައިފާ މުހައްމަދުގެ މައްސަލައެއް ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށައެޅި މުވައްޒަފު ވަޒީފައިން ވަކިކޮށްފިއެވެ.\nރާއްޖެއެމްވީއަށް މައުލޫމާތު ދެމުން އެ މައްސަލަ ހުށައެޅި އަލީ ސައީދު ބުނީ، ބުދަ ދުވަހުގެ މެންދުރުފަހު 3:15 ހާއިރު ކޯޓުގެ އެޑްމިނިސްޓްރޭޓަރ، އޭނާ ވަޒީފާއިން ވަކިކުރި ކަމަށް ފޯނު ކޯލަކުން އަންގާފައިވާ ކަމަށެވެ.\nވަޒީފާއިން ވަކިކުރެވުނު ސަބަބު އެހުމުން އެ ސުވާލަށް ޖަވާބު ދެއްވާފައި ނުވާކަމަށް ވެސް އަލީ ބުންޏެވެ. އަދި އޭނާއަށް ޗިޓު ލިބިފައި ނުވާއިރު، ސޯޝަލް މީޑިއާ އެކްޓިވިސްޓެއް ކަމުގައިވާ ތޮއްޔިބު ޝަހީމް އެ ޗިޓު ޓްވީޓްކޮށްފައި އޮތުމުން އެކަމާ ވެސް އޭނާ ކަންބޮޑުވުން ފާޅުކުރެއްވިއެވެ.\nތޮއްޔިބު ކުރި ޓްވީޓުގައި ހިމަނާފައިވާ ޗިޓުގައި ފެންނަން އޮތް މައުލޫމާތަށް ބަލާއިރު އަލީ ވަޒީފާއިން ވަކި ކޮށްފައިވަނީ ޝަރުއީ ދާއިރާގެ މުވައްޒަފުންގެ ގަވައިދުގެ 213 ވަނަ މާއްދާގެ5ވަނަ ނަމްބަރަށް ރިއާޔަތްކޮށް، އެ ގަވައިދުގެ 93 ވަނަ މާއްދާގެ ދަށުންނެވެ. ޓްވީޓުގައި ވަނީ ޖިންސީ ގޯނާގެ މައްސަލައެއްގައި އަލީ ސައީދު ވަކިކޮށްފައިވާ ކަމަށެވެ.\nއަލީ އިތުރަށް ބުނީ ކޯޓުގައި މަސައްކަތްކުރާތާ ހަ އަހަރުވެފައިވާ އިރު، އޭނާއާ ގުޅޭ އެއްވެސް ސުލޫކީ މައްސަލައެއް މިހާތަނަށް ބެލިފައިނުވާ ކަމަށާއި، ވަޒީފާއިން ވަކި ކުރުމުން ހައިރާންވެއްޖެ ކަމަށެވެ. އޭނާ ބުނީ ބޮޑަށް ބެލެވެނީ ވަޒީފާއިން ވަކިކޮށްފައިވަނީ ފެމިލީ ކޯޓު ތެރޭގައި އުޅޭ މައްސަލަތައް ފެން މަތިކޮށް އެކަންކަމާއި ދެކޮޅަށް ތެދުވުމުންނާއި އެކަމާއި ގުޅިގެން ކުރީގެ ފެމިލީ ކޯޓުގެ ކައިވެނީގެ ރަޖިސްޓްރަރ އަހުމަދު އަބްދުﷲ ވަޒީފާއިން ވަކިކުރި މައްސަލައިގައި ކަމަށެވެ.\nއަލީ ވަނީ ކޯޓުގެ އެޑްމިނިސްޓްރޭޓަރ އާއި ބަޖެޓު ސެކްޝަނާއި އެޗްއާރް ސެކްޝަން ގުޅިގެން ގާނޫނު އަސާސީއާ ޙިލާފަށް މަސައްކަތްތަކެއް ކޯޓު ތެރޭގައި ހިންގާ ކަމަށް ތުހުމަތު ކޮށްފައެވެ. އަދި އެ ސެކްޝަންތަކުގައި އުޅޭ ބަޔަކު ގުޅިގެން، ކޯޓު އެޑްމިނިސްޓްރޭޓަރއަށް ދެވިފައިވާ ވަޒީފާގެ އިންޒާރުތަކުގެ ރެކޯޑްތައް ފޮހެލާފައިވާ ކަމަށް ވެސް އޭނާ ތުހުމަތުކޮށްފައިވެއެވެ.\nއޭގެ އިތުރުން މިހާރު ވެސް އެ ކޯޓުގެ ބަޖެޓު ސެކްޝަންގައި މަސައްކަތް ކުރާ މުވައްޒަފަކާ ދެކޮޅަށް ހަނގާކުރުމާއި ސޯޝަލް މީޑިއާގައި ދޮގު ހަބަރު ފަތުރާ މައްސަލައެއް ފުލުސް އޮފީހަށް ހުށައަޅާފައިވާނެ ކަމަށް ވެސް އަލީ މައުލޫމާތު ދީފައިވެއެވެ.\nގާޒީ ހުޒައިފާއާ ދެކޮޅަށް އަލީ ސައީދު ޖޭއެސްސީއަށް ހުށައެޅި މައްސަލައިގައި ވަނީ އެ މުވައްޒަފުގެ ބޮލުގައި ދޮގު ތުހުމަތުތަކެއް އަޅުވަން މަސައްކަތް ކުރުމުގެ އިތުރުން އެ މުވައްޒަފު ފްރޭމް ކުރަން އުޅުމުގެ މައްސަލައެވެ.


Bollywood Tharin Raajje Annaatheee India Meeehun Joke Jahaneee - Vaguthu\nބޮލީވުޑް ތަރިން ރާއްޖެެ އަންނާތީ އިންޑިއާ މީހުން ޖޯކުޖަހަނީ\nރާއްޖެއަކީ ދުނިޔޭގެ އެންމެ މަގުބޫލު އެއް ފަތުރުވެރިކަމުގެ މަންޒިލެވެ. ރާއްޖެއަށް ކޮންމެ ދުވަހަކުވެސް އެތައް ހާހުން ފަތުރުވެރިން އަންނަމުން ދިޔައެވެ. ނަަމަވެސް ކޮވިޑް-19 އާ ހެދި މުޅި ދާއިރާ އަށް އޮތީ ލޮޅުން އައިސްފައެވެ. އެ ބަލިމަޑުކަމުގެ ތެރެއިން ބޯޑަރުތައް ބަންދުކުރުމާއި އެކު ރާއްޖޭގެ ފަތުރުވެރިކަން ވަރަށް ބޮޑަށް ދަށްވެ، މުޅިން ފަތުރުވެެރިކަމަށް ބަރޯސާވެެ އޮތް އިގްތިސާދަށް ބޮޑު ހީނަރުކަމެއް އައެވެ.\nނަމަވެސް ޖުލައި 15 ވަނަ ދުވަހު ރާއްޖޭގެ ބޯޑަރު އަލުން ހުޅުވާލައި ފަތުރުވެރިންނަށް ހިދުމަތް ދޭން ފެށިފަހުން ކޮންމެވެސް ވަރަކަށް ފަތުރުވެރިކަމުގެ ދާއިރާ ކުރިއަރަން ފަށައިފިއެވެ. އެތަން މިތަނުން ރާއްޖެއަށް ފަތުރުވެރިން އަންނަން ފަށައިފިއެވެ. މީގެ ތެރޭގައި ދުނިޔޭގެ މަޝްހޫރު ތަރިންވެސް ހިމެނެއެވެ.\nމިގޮތަށް މަޝްހޫރު ތަރިން ރާއްޖެ އަންނަމުންދާތީ މިހާރު އެންމެ ހޫނުކޮށް މީސް މީޑިއާގައި ދެކެވެމުން އަަންނަ އެއް ވާހަކައަކީ މި ދަތި ދުވަސްވަރު، އިންޑިއާގެެ ބޮލީވުޑް އެެކްޓަރުން ރާއްޖެެއަށް އަންނަ ވާހަކައެވެ.\nމިއާއި އެެކު އިންޑިއާގެ ގިނަ ބަޔަކު މީސް މީޑިއާގައި އަންނަނީ ރާއްޖެއަކީ އަގުބޮޑުތަނެއްގެ ގޮތުގައި ސިފަކޮށް ޖޯކުޖަހަން ފަށާފައެވެ. އިންޑިއާގެ ފިލްމީތަރިން ރާއްޖެއަށް ޒިޔާރަތްކޮށް ފޮޓޯތައް މީސް މީޑިއާގައި ހިއްސާކުރަން ފެށުމުން އިންޑިއާ މީހުން ކެކިކަތެވެ.\nޓައިގާ ޝްރޮފް، ވަރުން ދަވަން، ކެޓްރީނާ ކެއިފް ފަދަ މަޝްހޫރު ތަރިންނާއި، އިންޑިއާ ޗެނަލްތަކުން ދައްކާ ޑްރާމާތަކުގައި އުޅޭ ތަރިންތައްވެސް ވަނީ ރާއްޖެއަށް ޒިޔާރްތަކޮށް މީސް މީޑިއާގައި ފޮޓޯ ހިއްސާކޮށްފައެެވެ. ރާއްޖެއަށް އިންޑިއާގެ ފިލްމީ ތަރިން އައުމުން އިންޑިއާ މީހުން ވަނީ މިކަމާއި ގުޅޭ ގޮތުންވެސް އެކި ވާހަކަތައް ދައްކަން ފަށާފައެވެ.\nއެގޮތުން އިންޑިއާ ތަރިން ކޮވިޑް-19 އިގެ މި ތަދު ދުވަސްވަރު ރާއްޖެއަށް އަންނަނީ، އެމީހުންނަށް ހާއްސަ އަގުތަކެއް ކަނޑައަޅާފައި އޮތުމުންތޯ ގިނަބަޔަކު ވަނީ ސުވާލު އުފައްދާފައެވެ.\nތިން މަހެެއްހާ ދުވަހު ރާއްޖޭގެެ ބޯޑަރު ބަންދުކޮށްފައި އޮތުމަށް ފަހު ސަރުކާރުން އަލުން ވަނީ ފަތުރުވެރިކަމަށް ރާއްޖޭގެ ބޯޑަރު ހުޅުވާލައި ފަތުރުވެރިކަން ރަނގަޅު ކުރުމަށް ގިނަ މަސައްކަތްތަކެއް ފަށާފައެވެ.\nEverybody is going to Maldives and I can't even go to my college, wtf bro!!!#Maldives\nބޯޑަރު ބަންދުކުރުމުގެ ކުރިން އިންޑިއާ މީހުންގެ ތެރޭގައި ރާއްޖެއަކީ ވަރަށް މަގުބޫލު މަންޒިލެކެވެ. އޭރު ދެވަނަ އަށް އެެންމެ ގިނައިން ފަތުރުވެރިން ޒިޔާރަތްކުރަމުން އައި ގައުމު ކަމަށްވާ އިންޑިއާގައި ރާއްޖެެ އިސްތިހާރު ކުރުމުގެ މަސައްކަތް ސަރުކާރުން ވަނީ ފުޅާ ދާއިރާއެއްގައި ފަށާފައެެވެެ.\nނޮވެމްބަރު 26, 2020 13:57\nރާއްޖެ އަގުބޮޑުވެގެން އިންޑިޔާ މީހުން އެހައި ނުރުހެންޏާ ބޮލީވުޑް ތަރިންނަށްޓަކަށް ތިލްފުށީގައި ގެރިކޮށްޓެއް އަޅާދީފައި އެތަނުގައި ދުވާލަކަށް 1 ޑޮލަރުގެ ރޭޓުން ބަހައްޓާދީ!\nނޮވެމްބަރު 27, 2020 00:56\nހުސޭނުބޭ އަސްލުވެގެން އުޅޭ އެއްޗަކީ ސަރުކާރުން އެމީހުނައްދައުވަތުދެނީ...ރައްވެހިކަމުގެ ބިލް ތަސްތީދުކޮށްފައިނީ...އިންޑިއާއަށް މިތަން ދައްކާ އެމީހުންގެ ގިނަ ރިޗް މީހުން ދިވާނާކޮށްފަ މި ގައުމަށް ވަޒަންވެރިކުރުމުގެ އުނކުޅެއް\nނޮވެމްބަރު 26, 2020 14:13\nހާދަ ޖޭވެސް ވެއޭ ދޯ.. އިންޑިއާ މީހުންނަކީ ތިކަހަލަ ބައެއް.. އެ މީހުންނަކަށް ރަނގަޅު އެއް ގޮތްވެސް ނޯނާނެ\nނޮވެމްބަރު 26, 2020 14:16\nއަޖައިބެއްކަހަލަކަމެއް. ލާރިތިބިމީހުން ދަތުރުކުރުމަކީ އެބައެއްގެކަމެއްނޫންތަ؟ ތަރިންފޮނުވާފޮޓޯތައްފެނި ޗޭވީމާ ކޯވަޅަމް ބީޗަށްގޮ ސް އެކަޅުވެލިގަނޑުމަތީގަ ފަޓުލޫނުގެފައިކުރިއޮޅައިގެން ފައިވާން އަތުންނަގައިގެންތިބެ ރާޅުޖަހާފަށުގަ ދެކޮޅަށްހިނގަހިނގާތިބީމަ އެވީނުން ..\nނޮވެމްބަރު 26, 2020 14:18\nތިފޮޓޯއިންތިފެންނަގޮތަށް ބަހުގަޔާއި ރޭލުގަ އެލިގަނެގެންނުދިޔާމަތޯ މިވެރިން މިހާކަންތައްބޮޑުމިވަނީ ؟؟\nނޮވެމްބަރު 26, 2020 18:01\nނޮވެމްބަރު 26, 2020 18:03\nޢިންޑިއާ މީހުން ނަޔަސް މިގައުމް ޓޫރިޒަމް ބޮޑު އަގުގަ ކުރިއައް ދާނެ. ގެރި އިންޑިއާ\nދިވެހިންގެ ގިނަ މީހުންނަށް ވެސް މިޙާރު ރިސޯޓަކަށް ނުދެވޭނެ\nނޮވެމްބަރު 26, 2020 19:06\nނޮވެމްބަރު 26, 2020 21:40\nސަރުކާރަކުން ބޭނުންވެގެން ބަޔަކައް ފަނޑު ކުރަންޔާ ޗުއްޓީއައްވެ ސް ދާކައް އުނދަގުލެއް ނުވާނެ. ޅިބޭ ފުރު ސަތު ދޫކޮއްލައިފިއްޔާ ދާއިރާގަ ކުރިޔައް ނުދެވޭނެ. ވިލާގެ ގިނަހޮޓާ އިންޑިޔާ މާކެޓައް ވިއްކަނީ ކޮކާކޯލާ ދަޅެއްގެ އަގުގަ. މިއަދު އިންޑިޔާ އިތުރުވީ އެހެންވެ\nނޮވެމްބަރު 27, 2020 02:47\nއަވަށްޓެރި ބަޔަކު މިތަނަށް ފާވެގަންނަން މަސައްކަތް ވެސް އެކުރަނީ އެރަން ބިހުން ލިބޭ ފައިދާ އެނގިގެންވމީޔަ\nނޮވެމްބަރު 30, 2020 00:54\nއަސްލު މޯދީއާއި އުބުށެން ވަނީ ޑީލެއްހަދާފަ މިޑީލުގެ ދަށުން ބޮލީވުޑުތަރިން ރާއްޖެ އަންނަނީ ހިލޭ މަގުސަދަކީ ގިނަލާރި ލިބޭމީހުންގެ ރެސިޑެންސީ ވިސާ ރާއްޖެއިން ހިލޭދިނުން ދުނިޔެއަށް އަންގައިދިނުން އެކަމަކު އިންޑިއާގެ ރަށްޔަތުންނަކަށް މިކަމެއް ރެޔަކާނުލާ ހީވަނީ އެމީހުންގެ ފައިސާއިންނޭ ޗުއްޓީ އަށް އަންނަނީ.\nނޮވެމްބަރު 30, 2020 09:36\nމިވަރުގެ ބަޔަކާތަ މިސަރުކާރުން ކައިވެނިކޮށްގެން މިއުޅެނީ.؟ ކިހާ ހެޔޮއެދޭ އަނތްބެކެދޯ އިންޑިޔާއަކީ!


Uligan Tourism mashroou Pre-bid meeting 22 gai\nއުލިގަން ހޮޓަލަކާއި ޔޮޓް މެރީނާގެ ޕްރީބިޑް މީޓިން 22 ގައި\nއުލިގަމް ބަނދަރުގައި ޔޮޓުތަކެއް: މި ރަށުގައި މެރީނާއެއް ހަދަން ވަނީ އިއުލާނުކޮށްފައި -- ފޮޓޯ: އަވަސް\nހއ. އުލިގަމުގައި ޔޮޓު މެރީނާއާއެކު ސިޓީ ހޮޓަލެއް ތަރައްގީ ކުރަން ހިންގާ މަޝްރޫއުގެ ޕްރީބިޑް މީޓިން މި މަހުގެ 22 ގައި އޮންނާނެ ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީން ބުނީ އުލިގަމުގައި ޓޫރިސްޓް ހޮޓަލެއް ޔޮޓް ބަނދަރަކާއި އެކު ތަރައްގީކޮށް ހިންގާނެ ފަރާތެއް ހޯދުމަށް ހުޅުވާލި ބީލަމުގެ މައުލޫމާތު ސާފުކުރުމުގެ ޕްރީބިޑް މީޓިން އޮންނާނީ 22 ވަނަ ދުވަހު ޒޫމް މެދުވެރިކޮށް ކަމަށެވެ.\nޓޫރިޒަމް މިނިސްޓްރީން ކޮށްފައިވާ އިއުލާނެއްގައި ބުނި ގޮތުގައި މި މަޝްރޫއަށް ކުރިމަތިލާ ފަރާތްތަކުން، ބިޑު ޕްރޮޕޯސަލް ހުށަހަޅަން ޖެހޭނީ އަންނަ މަހުގެ ފަސް ވަނަ ދުވަހުގެ ކުރިންނެވެ.\nއުތުރުގައި ސަރުކާރުން ޓޫރިޒަމް މަޝްރޫއެއް އިއުލާނު ކުރިއިރު، މިދިޔަ ސަރުކާރުން ވެސް އައި ހެވަންގެ ނަމުގައި އެ ސަރަހައްދުގައި ގިނަ މަޝްރޫއު ތަކެއް އިއުލާނު ކުރި އެވެ. އެކަން ވެސް ކުރެވޭ ގޮތެއް ނުވި އެވެ. އަދި މި ސަރުކާރުން ދަނީ އިންޑިއާގެ ލައިން އޮފް ކްރެޑިޓް ފެސިލިޓީގެ ދަށުން ހަނިމާދޫ އެއާޕޯޓް ތަރައްގީ ކުރަން ފަށަން ތައްޔާރު ވަމުންނެވެ.\nލީޑިން ޑެސްޓިނޭޝަން އެވޯޑް ރާއްޖެއަށް


ފަތުވާ: ‘الجرح والتعديل’ ގެ ޢިލްމުވެރިން – DhiSalafiyyah\nފަތުވާ: ‘الجرح والتعديل’ ގެ ޢިލްމުވެރިން\n16/01/2013 ޢިލްމުވެރިންގެ ފަތުވާދިސަލަފިއްޔާ\n– މާތް ﷲ ތިބާއަށް އިޙްސާންތެރިވެ ވޮޑިގަންނަވާށެވެ. –\nޢިލްމުވެރިއަކާ ބެހޭގޮތުން ބައެއް އަޚުން ބުނަނީ އެއީ ‘الجرح والتعديل’ ގެ  ޝިޢާރު އުފުލާ ޢިލްމުވެރިއެއްކަމުގައެވެ. އޭނާ ޖަރަޙަ ކޮށްފިމީހާކު އެއީ ޖަރަޙަވެފައިވާ މީހެކެވެ. އެއަޚުންގެ ދަޢުވާއަކަށް ވެފައިވަނީ އެޢިލްމުވެރިޔާ ޖަރަޙަކުރަނީ ދަލީލާއެކުކަމުގައެވެ. އެހެންކަމުން އޭނާއަށް ތަބާވުން ލާޒިމުވާނެކަމުގައެވެ.\n‘الجرح والتعديل’ އަކީ ސަނަދާ ގުޅިފައިވާކަމެކެވެ. އަދި އެއީ ޙަދީޘް ޢިލްމުގެ ތެރެއިންވާކަމެކެވެ. އަދި އެކަމުގެ އަހުލުވެރިން މިހާރު ވަނީ މަރުވެފައެވެ. އެކަމުގެ އެއްވެސް މީހަކު މިހާރަކު ދިރިއެއް ނެތެވެ. ‘الجرح والتعديل’ ގެ އެއްވެސް ޢިލްމުވެރިއަކު ހުރިކަމަށް އަޅުގަނޑުމެންނަށް އެނގިފައެއްނެތެވެ.\nނަމަވެސް ތިއީ ޣީބަ ބުނުމާއި، ވާހަކަ ނަޤުލުކުރުމުގެ ޢިލްމުވެރިންތަކެއްކަމުގައި ވެދާނެއެވެ. އެފަދަމީހުން އުޅެއެވެ. މީސްތަކުން ޖަރަޙަކޮށް، އެބައިމީހުންގެ ޣީބަބުނުމަކީ އެއީ ‘الجرح والتعديل’ އެއް ނޫނެވެ. ‘الجرح والتعديل’ އަކީ ސަނަދާ ގުޅޭ ޢިލްމެކެވެ.\nއަދި އެކަމުގެ އަހުލުވެރިންވެއެވެ. އެހުރިހާ ބޭކަލުންވެސް ވަނީ އަވަހާރަވެފައެވެ. والله أعلم. އަޅުގަނޑަށް އޭގެ އަކަކުވެސް ނޭނގެއެވެ.\nނަމަވެސް ފަހަރުގައި ‘الجرح والتعديل’ ގެ ފޮތްތައް ކިޔާ، އެފޮތްތަކުން ފައިދާ ޙާޞިލުކުރާ ބަޔަކުވެދާނެއެވެ.\nއެއީ ‘الجرح والتعديل’ ގެ ޢިލްމުވެރިއެއްކަމުގައި ބުނުމާމެދު ދަންނައެވެ. އެއީ ވަރަށް ބޮޑު ބަހެކެވެ. ހަމައެކަނި ފޮތްތައް ކިޔާމީހަކަށް އެޢިބާރާތް ނިސްބަތްނުކުރެވޭނެއެވެ. މިއީ ‘الجرح والتعديل’ގެ ޢިލްމުވެރިއެއްނޫނެވެ. ނަމަވެސް މިވެނި އެވެނިމީހަކު ‘الجرح والتعديل’ގެ ފޮތްތައް ކިޔާފައިވެއޭ، ހަމައެކަނި އެހެން ބުނެވިދާނެއެވެ.\nފަޟީލަތުއްޝައިޙް ޞާލިޙު އަލްފައުޒާން – حفظه الله –\n ޢަރަބި ބަހުގައި (الجرح) ގެ މާނައަކީ: ހަތިޔާރަކުން ޒަހަމްކުރުވުމެވެ.\nޢިލްމުވެރިންގެ އިޞްތިލާޙުގައި (الجرح)އަކީ: އެއީ [ޙަދީޘްރިވާކުރައްވާ] ރާވީގެ ޢަދާލާތްތެރިކަން އެކަމެއްގެ ސަބަބުން ފިލައިގެންދާނެ އައިބެއް ބަޔާންކުރުމެވެ.\nޢަރަބި ބަހުގައި (التعديل) ނެގިފައިވަނީ: ޢަދުލުވެރިކަމުގެ ލަފްޒުންނެވެ. އަދި ޢަދަލުވެރިކަމަކީ އެޞިފައެއް ރާވީއެއް ނުވަތަ ހެކިވެރިއެއްގެ ކިބައިގަ ހުރެއްޖެނަމަ އޭނާ ބުނާ ބަހަށް އިތުބާރުކުރެވޭ ޞިފައެވެ. މިގޮތުން ރާވީއެއް ޢަދުލުވެރިއެއްކަމަށް ބުނުން އެއީ (التعديل) ގެ ތެރޭ ހިމެނޭ ކަމެކެވެ.\nބައްލަވާ دراسات في الجرح والتعديل للأعظمي / ص:54،227 / طبعة: مكتبة الغرباء الأثرية މިއިޞްޠިލާޙުތައް ގެނެވިފައިވާނީ ބައެއް ބަދަލުތަކާ އެކުއެވެ.\nމިފަތުވާގެ ޢަރަބި އޯޑިއޯ އަޑުއެއްސެވުމަށް: ލިންކު


ވައްހާބިޒަމަކީ ކޮބާ؟ – DhiSalafiyyah\n19/09/2013 ޢަޤީދާއާއި ފިރުޤާތައް, ފިކުރުތައްއަލް އަޚް މުޙައްމަދު ނިހާދު ޖަމާލު\nމި އާޓިކަލް ލިޔަން ފަށުމުގެ ކުރީން ވައްހާބިޒަމާއި ބެހޭގޮތުން އަޅުގަޑުމެންގެ ތެރެއިން ބައެއް މީހުންނާ ސުވާލުކޮށް މި ކަމާއިމެދު އެމީހުންގެ ޚިޔާލު އަޅުގަޑު ހޯދާލީމެވެ. ލިބުނު މަޢުލޫމާތުގެ އަލީގައި ދަންނަވަން ޖެހެނީ ގިނަ މީހުންނަށް ވައްހާބިޒަމް ސިފަވަނީ ތުނބުޅި ނުވަތަ ޖުއްބާ ނުވަތަ ފަގުޑިއެވެ. އެއްބަޔަކު އެއީ ޓެރަރިސްޓުން ކަމަށް ދެކޭއިރު އަނެއްބަޔަކުދެކެނީ އެއީ ސުންނީ މުސްލިމުންގެ ކަމުގައެވެ. އެހެންނަމަވެސް ވައްހާބިޒަމް ގެ އަސްލާއި، އެއީ ކޮންއެއްޗެއްކަމާއި އެނަން ދެވުނީ ކޮންބަޔަކަށްކަމާއި އެބަޔަކަށް އެނަން ދެވުނު ސަބަބު އެނގިގަތުމަކީ އަޅުގަނޑު ދެކޭގޮތުގައި މުސްލިމެއްގެ ޙައިސިއްޔަތުން ކޮންމެހެންވެސް ކުރަންޖެހޭ ކަމެކެވެ.\nއަޅުގަނޑު ހޯދި ހޯދުމުން އެގުނު ގޮތުގައި ” ވައްހާބިޒަމް ” މިބަސް ގިނަ ދިވެހިން ނިސްބަތްކުރަނީ ތަފާތު3ބާވަތެއްގެ ބަޔަކަށެވެ. އެއީ ސުންނަތަށް އުޅޭ މުސްލިމުންނާއި، ސުންނީ މުސްލިމުންގެ ތެރެއިން ހައްދުފަހަނަޅައި ދިޔަ މީހުންނާއި އަދި ބައެއް އެހެން ފިރުޤާތަކުގެ މީހުންނަށެވެ. ނަމަވެސް ގިނަ މުސްލިމުންނަށް ވައްހާބީންނަކީ ކޮބައެއްކަން ނޭނގޭ ޙާލު ސުންނަތަށް އުޅޭ މީހަކު ފެންނައިރަށް އެނަމުން ގޮވާ އޭނާއަށް މަލާމާތްކޮށް ޖެއްސުންކޮށް ފުރައްސާރަކޮށް ހުޅެއެވެ. އެހެންކަމުން އަސްލު ވައްހާބީންނޭ ކިޔެނީ ކޮން ބަޔަކަށްކަމާއި، އެނަން ދެވުނީ ކީއްވެކަން އަޅުގަޑުމެން ދަނެގަންނަންޖެހެ އެވެ.\nކޮންމެ ފިކުރެއްވެސް އުފެދިގެން އަންނަނީ ވަކި ފިކުރަކަށް ތަބާވާ މީހަކަށް ބޯ ލަނބައި އެމީހަކުގެ ރަޢުޔަށް ޖާމާޢަތެއްގެ ބަޔަކު އެއްބަސްވާ ހިސާބުންނެވެ. މިސާލަކަށް ދަންނަވާކަމުގައިވާނަމަ އިސްލާމް ދީނުގައި މަޝްހޫރު4މަޒުހަބަށް ވެސް ނަންދެވިފައިވަނީ އެ މަޒްހަބުގެ އިމާމުންގެ ނަމާއި ގުޅުވައިގެންނެވެ. ސަބަބަކީ އެ މަޒުހަބުގެ އުޞޫލުތައް ހުންނާނީ އެ އިމާމުންގެ ރަޢުޔަށް ކަމަށް ވާތީއެވެ. އެގޮތުން ވައްހާބީންގެ ފެށުންވެސް އުފެދިގެން އައީ މިދެންނެވި މޭރުމުންނެވެ.\n” ވައްހާބީ ” މިނަން ނިސްބަތް ކުރެވިފައިވަނީ މީލާދީ ސަނަތުން 16 ވަނަ ޤަރުނުގައި އުޅުއްވި ބޭކަލެއް ކަމުގައިވާ މުޙައްމަދު ބިން ޢަބްދުލް ވައްހާބަށެވެ. އެކަލޭގެފާނުގެ ބައްޕާފުޅަކީ އައްޝައިޚް ޢަބްދުލްވައްޙާބް އިބްނު ސުލައިމާން އެވެ. ތުއްޕުޅު ޢުމުރުފުޅުގައި ލިޔަން ކިޔަން ދަސްކުރެއްވުމަށްފަހު ބައްޕާފުޅުގެ އަރިހުންނާއި އަދިވެސް އެހެން ޢިލްމުވެރީންގެ އަރިހުން އިސްލާމްދީނުގެ ތަޢުލީމު އުނގެނިވަޑައިގަތެވެ. ޒުވާން ޢުމުރުފުޅުގައި މައްކާއަށާއި މަދީނާއަށް ދަތުރުކުރައްވައި އެތަނުގައިވާ މީސްތަކުންގެ ދިރިއުޅުން ދިރާސާ ކުރެއްވިއެވެ. އެއަށްފަހު ބަޞަރާ ( ޢިރާޤް ) އަށް ޙިޖުރަ ކުރައްވައި ތައުޙީދުގެ ގޮވުމަށް މީސްތަކުންނަށް ގޮވައިލެއްވިއެވެ. މި ދަޢުވަތުގައި އެކަލޭގެފާނު އެންމެ ބާރު އެޅުއްވީ ވީހާވެސް ބޮޑަށް ޤުރުއާނާއި ސުންނަތަށް ރިޢާޔަތްކޮށް، ހަމައެކަނި ޤުރުއާނާއި ސުންނަތުން ސާބިތުވާ އަޅުކަންކަމަށް މީސްތަކުންނަށް ގޮވައިލެއްވުމަށެވެ. އެގޮތުން އިރާޤުގެ ބައެއް ބާޠިލް ފިރުޤާ ތަކުގެ ޢިލްމުވެރީންނާއި ބަހުސްކުރައްވައި ހެއްދެވިއެވެ. އެހެންނަމަވެސް ކަންތައްތައް ވެގެންދިޔައީ މާ އެދެވިގެންވާ ގޮތަކަށް ނޫނެވެ. ބިދުޢަވެރީންނާ ޚުރާފީ ވިސްނުމުގެ ވެރީން އެކަލޭގެފާނާ ދެކޮޅަށް ނިކުމެ، ޢިރާޤުން އެކަލޭގެފާނު ބޭރުކޮށްލިއެވެ.\nއެއްއަށްފަހު އައްޒުބައިރަށާއި، އަލްއަޚްސާގެ އިތުރުން ހުރާމިލާ އަށް ދަތުރުކުރައްވައި، އެތަންތަނުގެ ވެރީން ގާތު، އެ ތަންތަނުގެ ކުށްވެރީންގެ މައްޗަށް އިސްލާމީ ޝަރީޢާ ޤާއިމުކޮށްދެއްވުމަށާއި ބާޠިލް ފިކުރުތަކުން އެއްކިބާވެ ހައްޤުގެ މަތީގައި ސާބިތުވުމަށް ގޮވައިލެއްވިއެވެ. އެހެންނަމަވެސް މިތަންތަނުގައި އޭރު އަތްގަދަކޮށްފައިވަނީ ޝީޢާއިންނާއި ސޫފީންނާއި އަދި މި ނޫން އެހެން ބާޠިލް ފިރުޤާތަކަށް ނިސްބަތްވާ މީހުންކަމުން ބައެއްމީހުން އެކަލޭގެފާނުގެ ގޮވައިލެއްވުމަށް ނަފުރަތުކޮށް، އެކަލޭގެފާނު ޤަތުލު ކުރުމަށް ނިންމިއެވެ. އެހެންނަމަވެސް މިހުރިހާ ރޭވުންތަކަކުން ރެކިވަޑައިގެން ޢުޔާނާގެ ވަލީ އަޙްދު ޢުޘްމާނު އިބްނި މުޙައްމަދު އިބްނި މުޢައްމަރުގެ ހިމާޔަތުގައި އެކަލޭގެފާނު އެރަށަށް ވަޑައިގަތެވެ. އަދި ޙައްޤު އިސްލާމްދީނަށް ގޮވާލެއްވުމުގައި އެކަލޭގެފާނަށް ހިމާޔަތާއި އެއްބާރުލެއްވުން ދެއްވުމަށް ޢުޔާނާގެ ވަލީ އަޙުދު އެކަލޭގެފާނަށް ވަޢުދުވެވަޑައިތެވެ. ނަތީޖާއަކަށް ވެގެންދިޔައީ ޢުޔާނާގައި އެކަލޭގެފާނުގެ ދަޢުވަތު އިތުރަށް ފުޅާވެގެންދިޔުމެވެ. އެގޮތުން ކައިރި އަވަށްތަކުންނާއި އަދި ކައިރި ޤައުމުތަކުން އުގެނުމަށްޓަކައި އެކަލޭގެފާނުގެ އަރިހަށް ވަރަށް ގިނަ މީހުން ޒިޔާރަތް ކުރިއެވެ. އަދި ޚުދު އެކަލޭގެފާނު އެކި ސަރަހައްދުތަކުގައި ތިއްބެވި ޢިލްމުވެރީންނަށް ސިޓީ ލިޔުއްވާ، ޝިރުކާއި ބިދުޢަތަކުން މީސްތަކުން ސަލާމަތްކުރުމަށް އެކަލޭގެފާނަށް އެހީވުމަށް ގޮވައިލެއްވިއެވެ. ބައެއް ޢިލްމުވެރީން އިޖާބަ ދެއްވިއެވެ. ބައެއް ޢިލްމުވެރީން ދެކޮޅުހެއްދެވިއެވެ.\nވިސްނާލަންޖެހޭ ހަޤީޤަތަކީ މުޙައްމަދު އިބްނު ޢަބްދުލް ވައްހާބުގެ ދުވަސްވަރުގައި އިނގިރޭސީންވަނީ ޢަރަބިކަރައަށް ފިތުނަވެރި ” ފަނިފަކުސާތައް ” ދޫކޮށްފައެވެ. އިސްލާމީ ޚިލާފަތު ފުޅާވުމާއި އަދި ޚިލާފަތުގެ ވަރުގަދަކަމުން ޔަހޫދީންނާއި ނަސާރާއިންވަނީ މުސްލިމުންގެ ކުރިމަތީގައި ނުހަނު ބަލިކަށި ބަޔަކަށްވެފައެވެ. އެހެންކަމުން މުސްލިމުން ބައިބައިކޮށް، މުސްލިމުންގެ ޢަޤީދާ ހީނަރުކޮށްގެން މެނުވީ މުސްލިމުންގެ މައްޗަށް ކާމިޔާބެއްނެތް ކަމުގައި އެބައިމީހުންނަށް ވިސްނުނެވެ. ނަތީޖާއަކަށް ވެގެންދިޔައީ ނަސާރާއިންނާއި ޔަހޫދީން، ޢިލްމުވެރިންގެ ގޮތުގައި ފޮރުވިގެންތިބެ މުސްލިމުންގެ ޢަޤީދާ މަސްހުނި ކުރުމަށްޓަކައި އިސްލާމީ ތަފާތު ޢިލްމުވެރީންގެ ނަމުގައި ޢަރަބިކަރައިގައި އެމީހުންގެ ޕްރޮޕެގެންޑާ ފެތުރުމެވެ. އެހެންކަމުން މުޙައްމަދު އިބްނު ޢަބްދުލް ވައްޙާބު، ޤުރުއާނާއި ސުންނަތަށް ގޮވައިލެއްވި ގޮވައިލެއްވުން ވެގެންދިޔައީ އެކަލޭގެފާނަށް އުފުއްލަވަން ޖެހުނު ބުރަ މަސްޢޫލިއްޔަތަކަށެވެ. މިގޮތުން އެކަލޭގެފާނާއި ދެކޮޅުހެއްދެވި ޢިލްމުވެރީންގެ ތެރޭގައި މި ދެންނެވި ” ފަރުދާގެ ފުރަގަހުގައި ” ފޮރުވިގެން ތިބި މީހުންނަށް ހެއްލުނު އެކި ޖަމާޢަތްތަކާއި ޢިލްމުވެރީންނާއި ނަސާރާއިންނާއި ޔަހޫދީން ނުހަނު ގިނައެވެ. އެބައިމީހުން ގެންދިޔައީ އެކަލޭގެފާނުގެ ތައުހީދުގެ ދަޢުވަތަކީ ބާޠިލް ގޮވުންތަކެއް ކަމަށް ބުނަމުންނެވެ. އެގޮތުން ނަސާރާއިންނާއި ޔަހޫދީންނާއި އަދި މިދެންނެވި ބާޠިލް ފިރުޤާތަކުގެ މީހުން އެއްގަލަކަށްއަރައި، އެކަލޭގެފާނަށް ތަބާވީހާބަޔަކަށް ޖެއްސުމާއި ފުރައްސާރަ އާއި މަލާމާތްކޮށް، އެބައިމީހުންނަކީ މުޙައްމަދު އިބްނު ޢަބްދުލް ވައްޙާބަށް ތާއީދު ކުރި މީހުންގެ ގޮތުގައި ނުވަތަ ވަހާބީން ގެ ގޮތުގައި ލޭބަލް ކުރަންފެށިއެވެ. އަދި މީގެ އިތުރުން އެކަލޭގެފާނު ލިޔުއްވި ފޮތް ކަމުގައިވާ ” ކިތާބު އައްތައުޙީދު ” އަކީ ބިދުޢަވެރި ފޮތެއްކަމުގައި ބެލެވި އެފޮތް ނުކިޔުމަށް ގޮވާލައި ބޮޑެތި ކޭމްޕެއިންތައް ކުރެވުނެވެ. ނަތީޖާއަކަށް ވެގެންދިޔައީ މުސްލިމުންގެ ތެރެއިން ބައެއް ސުންނީ މުސްލިމުންވެސް މި ގޮވާލުމަށް ހެއްލި މުޙައްމަދު އިބްނި ޢަބްދުލް ވައްޙާބާއި އެކަލޭގެފާނުގެ ފޮތް ބޮއިކޮޓް ކުރުމެވެ. އަދި މިގޮތަށް ހެއްލިގެންދިޔަ އެތައް ޢިލްމުވެރީންނެއްވަނީ އެކަލޭގެފާނު ލިޔުއްވި ފޮތް ދުވަހަކުވެސް ހުޅުވާނުލުމަށް ޢަޒުމް ކަނޑައަޅާ ނިންމަވާފައެވެ.\nއެހެންކަމުން ދުނިޔޭގެ ތާރީޚަށް ނަޒަރު ހިންގާލައިފިނަމަ، ވައްހާބިޒަމަކީ 16 ވަނަ ގަރުނުގައި ސެކިއުލާރ އަދި ލިބެރަލް އިސްލާމުންނާ ދެކޮޅަށް އަޑުއުފުލި ސުންނީ މުސްލިމުންގެ ބޮލުގައި ބާޠިލު ބަޔަކު އަޅުވާފައިވާ ” ހޭޝް ޓެގް ” އެއްކަން ގައިމެވެ. ވީމާ އަޅުގަޑުމެން އެއްބަޔަކު އަނެއްބަޔަކާ ދިމާލަށް ނުވަތަ އެއްބަޔަކު އަނެއްބަޔަކާ މުޚާތަބުކޮށް މިނަމުން ގޮވާ އުޅުމަކީ ބާޠިލުގެ އަހުލުވެރީންގެ ގޮވުމުން އެކަކު އަނެކަކާ ދިމާލަށް ގޮވުން ނޫންތޯއެވެ؟ ނަތީޖާއަކަށްވެގެންދާނީ ނޭނގިނަމަވެސް ޔަހޫދީންނާއި ނަސާރާއިންނާއި އެއްބައިވެވި، ތިމާގެ މުސްލިމް އަޚާ ނިކަމެތިކޮށް، އެ މުސްލިމް އަޚާ ދެރަކޮށްލުން ނޫންތޯއެވެ؟ ވީއިރު ތިޔަ ލޮބުވެތި އަޚުންނާއި އުޚްތުން މިކަމާއިމެދު ފުންކޮށް ވިސްނުން މުހިއްމެވެ. ތިބާއާއި މުޚާޠަބު ކުރެވި ނުވަތަ ތިބާގޭ ހާޒިރުގައި އަނެކާއާއި މިނަމުން ގޮވާ މުޚާތަބު ކުރެވޭހިނދު މިކަމުގެ ހަގީގާތް ނުދަންނަ މީހުންނަށް މިކަމުގެ ހގީގަތް އޮޅުންފިލުވައި ދެމާ ހިނގާތޯޢެވެ؟\nވީމާ ލޮބުވެތި އަޚުންނާއި އުޚްތުންނޭވެ. މުސްލިމުންނާ މުޚާޠަބުކޮށް ގޮވޭ މިފަދަ ބާޠިލު ގޮވުންތައް ދަނެގަނެ މިފަދަ ގޮވުންތަކުން ތިބާއާއި ތިބާގެ އެކުވެރީން ދުރުކޮށް އަދި ރައްކާތެރިވެ ތިބުމަށް އަޅުގަނޑު ނަޞޭޙަތްތެރިވަމެވެ. އަޅުގަނޑުގެ ދުޢާއަކީ މި އާރޓިކަލްގެ ސަބަބުން ވައްހާބިޒަމްގެ ހަގީގަތް ތިޔަ ލޮބުވެތި ކިޔުންތެރިޔާއަށް ފަހުމުވުމެވެ.\nއަޅަމެންނީ މާތްﷲޢަށްޓަކައި މުސްލިމުންގެ އެންމެހައި ދުޝްމަނުންނަށް ނަފުރަތުކުރާ ބަޔަކު ކަމުގައި ލައްވާށިއެވެ. އަދި މުސްލިމު އަޚުންނާއި އުޚުތުންނަށް ނަޞްރާއި މަދަދާއި ކާމިޔާބު އެދޭ ބަޔަކު ކަމުގައި ލައްވާށިއެވެ.


Malé ge flat thakugai kuni alhaa golhithakah kuni neylhumah angaifi - AO News\nމާލޭގެ ފްލެޓުތަކުގައި ކުނިއަޅާ ގޮޅިތަކަށް ކުނި ނޭޅުމަށް އަންގައިފި\nމާލެ ސިޓީ ސްޓްރީޓްސްކޭޕިންގ ޕްރޮޖެކްޓްގެ އެގްރީމަންޓްގައި ސޮއިކުރުމަށް ބޭއްވި ރަސްމިއްޔާތުގައި މާލެ ސިޓީ މޭޔަރ ޝިފާ މުޙައްމަދު ވާހަކަދައްކަވަނީ - ފޮޓޯ: ނިޝާން އަލީ (މިހާރު)\nމާލޭގެ ފްލެޓްތަކުގައި ކުނިއަޅާ ގޮޅިތަކަށް އަޅާކުނި މިދުވަސްވަރު ނަގާ އެތަން ސާފުނުކުރެވޭނެތީވެ، ގޮޅިތަކަށް ކުނި ނޭޅުމަށް މާލެ ސިޓީ ކައުންސިލުން އަންގައިފި އެވެ.\nމާލެ ސިޓީ ކައުންސިލުން މިއަދު ކުރި އިޢުލާނެއްގައި ބުނެފައި ވަނީ އެ އިދާރާގައި މަސައްކަތްކުރާ ބިދޭސީ މުވައްޒަފުންގެ ތެރެއިން ގިނަ ޢަދަދެއްގެ މުވައްޒަފުން ކޮވިޑް-19 އަށް ޕޮޒިޓިވް ވުމާއިގުޅިގެން، ބިދޭސީ ހުރިހާ މުވައްޒަފުން މިހާރު ކަރަންޓީނު ކުރެވިފައިވާ ކަމަށެވެ.\nމީގެ އިތުރުން އެކަމުގެ ސަބަބުން ބިދޭސީ މުވައްޒަފުން ޝާމިލްކޮށްގެންކުރާ ހުރިހާ މަސައްކަތެއް މި ވަގުތު މުޅިން ހުއްޓިފައިވާ ކަމަށްވެސް ސިޓީ ކައުންސިލުން ބުންޏެވެ.\nއެހެންކަމުން ފްލެޓްތަކުގައި ކުނިއަޅާ ގޮޅިތަކަށް އަޅާކުނި މިދުވަސްވަރު ނަގާ އެތަން ސާފުނުކުރެވޭނެތީވެ، ގޮޅިތަކަށް ކުނި ނޭޅުމަށާއި، ފްލެޓްތަކުގެ ގޯތިތެރެއަށާއި ފުރާޅުތައް މައްޗަށް ކުނިއަޅާ ނުހެދުމަށްވެސް ސިޓީ ކައުންސިލުން ވަނީ އަންގައިފައެވެ.\nއަދި ކުނި އުކާލުމަށްޓަކައި ވެމްކޯގައި ރަޖިސްޓްރީވުމަށް ކުރިންވެސް އެންގިފައިވުމާއެކު، މިހާތަނަށް ރަޖިސްޓްރީ ނުވާ ފަރާތްތަކުން ވެމްކޯގައި ރަޖިސްޓްރީވެ، ވެމްކޯ މެދުވެރިކޮށް ކުނި އުކާލަމުން ގެންދިއުމަށްވެސް ސިޓީ ކައުންސިލުން ވަނީ އަންގައިފައެވެ.\nމާލެ ސިޓީމާލެ ސިޓީ ކައުންސިލްފްލެޓް\nމާލެ ސިޓީ ކައުންސިލުން ރައްޔިތުންނާ ބައްދަލުކުރަނީ\nތިނަދޫގައި އިމާރާތްކުރެވިފައިވާ ފްލެޓްތަކުގެ ވަގުތީ ލިސްޓު އާންމުކޮށްފި\nކަނބާ އައިސަރަނި ހިނގުމުގައި ފެންބޮޑުވެފައިވާ މަންޒަރާއެކު ބޮޑެތި ފާޑުކިޔުންތަކެއް


ފުވައްމުލައް ސިޓީގައި އަޅާފައިވާ ރައްކާތެރިކަމުގެ ޚާއްސަފިޔަވަޅުތައް ހަރުކަށިކޮށް އިތުރަށް ދަންމާލައިފި – Mikal News\nފުވައްމުލައް ސިޓީގައި އަޅާފައިވާ ރައްކާތެރިކަމުގެ ޚާއްސަފިޔަވަޅުތައް ހަރުކަށިކޮށް އިތުރަށް ދަންމާލައިފި\nކާފިއުގެ މުއްދަތު ހަރުކަށިކޮށް ދިގ\nކޮވިޑް-19އިން ރައްކާތެރިވުމަށް ފުވައްމުލައް ސިޓީގައި އަޅާފައިވާ ޚާއްސަފިޔަވަޅުތައް ހަރުކަށިކޮށް، އިތުރު އެއްހަފުތާއަށް ދިގު ދަންމާލައިފިއެވެ. މިއަދު، 20 މެއި 2021 އިން ފެށިގެން މިމަހު 26 ވާ ބުދަދުވަހުގެ ނިޔަލަށް މިވަނީ ކާފިއުގެ މުއްދަތު އިތުރުކޮށްފައެވެ.\nއެންމެ ފަހުން ފުވައްމުލައް ސިޓީގައި އެޗްޕީއޭގެ ޚާއްސަ ފިޔަވަޅުތައް އަޅާފައިވަނީ 13-19 މެއި 2021 ގެ ނިޔަލަށެވެ. އެޗްޕީއޭގެ ޚާއްސަ ފިޔަވަޅުތައް އަޅަނީ މޮނިތަރަށް ލުމަށްފަހުއެވެ. އެގޮތުން އަދިވެސް ފުވައްމުލައް ސިޓީ އޮތީ އެޗްޕީއޭގެ މޮނިޓަރިންގެ ހާލަތުގައެވެ. ކުރިން ހަވީރު 6؛00 އިން ފެށިގެން އޮތް ކާފިއު މިވަނީ ހަވީރު 4؛00 އިން ފަތިހު 4؛00 އަށް ކުރިޔަށް ޖައްސައި ވަގުތު އިތުރުކޮށްފައެވެ.\nފުވައްމުލައް ސިޓީ އާއިއެކު އައްޑޫ ސިޓީގައި ވެސް ވަނީ މިފިޔަވަޅުތައް އަޅާފައެވެ.\nކޮވިޑް-19އިން ރައްކާތެރިވުމަށް އައްޑޫ ސިޓީއާއި ފުވައްމުލައް ސިޓީ އަދި ލ. ގަމުގައި އަޅާފައިވާ ފިޔަވަޅުތައް އިތުރަށް ހަރުކަށި ކޮށްފިއެވެ.\nފުވައްމުލައް ސިޓީ އަޅަފައިވާ ފިޔަވަޅުތަކަކީ:\n1. ހަވީރު 4:00ން ފެށިގެން ފަތިހު 4:00ށް، އެއްގަމު އުޅަނދުފަހަރު ދުއްވުމާއި، މަގުމައްޗާއި އާންމު ތަންތަނަށް މީހުން ނުކުތުން މަނާކުރުން.\n2. ޕާޓީތަކާއި، ޙަފްލާތަކާއި، ރަސްމިއްޔާތުތައް ބޭއްވުން ހުއްޓައިލުން.\n3. އައްޑޫ ސިޓީގެ އެއްރަށުން އަނެއް ރަށަށް ދަތުރުކުރުން ހުއްޓައިލުން.\n4. ފުވައްމުލައް ސިޓީއާއި ލ. ގަމުގެ އެއް އަވަށުން އަނެއް އަވަށަށް ދަތުރުކުރުން ހުއްޓައިލުން.\n5. އެއްގެއިން އަނެއް ގެއަށް ޒިޔާރަތް ކުރުން ހުއްޓައިލުން.\n6. އެއްފަހަރާ3މީހުންނަށްވުރެ ގިނަމީހުން މަގުމައްޗާއި އާންމު ތަންތާނގައި އެއްވެއުޅުން ހުއްޓައިލުން.\n7. ސެލޫންތަކާއި، ޖިމްތާކާއި، ބޯކޮށާ ތަންތަން ބަންދުކުރުން.\n8. ހުރިހާ ކުޅިވަރު ހަ ރަކާތްތަކާއި، ކަސްރަތުގެ ހަރަކާތްތައް ހިންގުން ހުއްޓައިލުން.\n9. ޓެކްސީގެ ޚިދުމަތް ދޭ ފަރާތްތަކުން، ހެލްތު ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ޓެކްސީގެ ޚިދުމަތް ދިނުން.\n10. ފިހާރަތަކުން ޚިދުމަތް ދޭއިރު ހެލްތު ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ޚިދުމަތް ދިނުން.\n11. ޔުނިވަރސިޓީތަކާއި ކޮލެޖްތަކަށް ދަރިވަރުން ހާޒިރުވެގެން ކުލާސްތައް ކުރި ޔަށް ގެންދިޔުން ހުއްޓައިލުން.\n12. ހޮޓާތަކާއި، ކެފޭތަކާއި، ރެސްޓޯރަންޓް ތަކާއި، ކާބޯތަކެތީގެ ޚިދުމަތް ދޭ އެހެނިހެން ތަންތަނުން ދެމުންގެންދާ ޚިދުމަތްތައް ހުއްޓައިލުން. މީގެ ތެރޭގައި ޓޭކްއަވޭއާއި ޑެލިވަރީގެ ޚިދުމަތެއް ނުހިމެނެއެވެ. ނަމަވެސް، ކާފިއު ވަގުތުގައި ޓޭކްއަވޭގެ\nފަތިސް ނަމާދަށް މިސްކިތަށް ދާ ފަރާތްތަކާއި، އިމަޖެންސީކޮށް ސިއްޙީ ޚިދުމަތް ހޯދަންޖެހޭ ފަރާތްތަކުގެ އިތުރުން އިސްތިސްނާ ހާލަތްތަކުގެ އިތުރުން، ކަނޑައަޅާ ޚާއްޞަ ހާލަތްތަކުގައި، އަންގާ ގޮތެއްގެ މަތިން ޢަމަލުކުރެވޭނެ ކަމަށެވެ.\nގުޅުންހުރި މައުލޫތައް:އެޗްޕީއޭ މޮނިޓަރިން, އެޗްޕީއޭގެ ޚާއްސަ ފިޔަވަޅު\nފުވައްމުލައް ސިޓީގައި ސިޓީ ކައުންސިލުން އަޅާފައިވާ ޚާއްސަ ފިޔަވަޅުތައް މިއަދުން ފެށިގެން އިތުރު އެއްހަފުތާއަށް\nފުވައްމުލައް ސިޓީ އެޗްޕީއޭގެ މޮނިޓަރިން އިން ނަގާނީ ކޮން އިރަކުން ބާ؟\nފުވައްމުލައް ސިޓީ3ވަނަ ފަހަރާ ކޮވިޑް މޮނިޓަރިންއަށް ލައިފި\nފުވައްމުލައ ސިޓީ މޮނިޓަރިންއަށް ލުމަކީ ކަންބޮޑުވާން ޖެހޭ ކަމެއް – މޭޔާރު އިސްމާއީލް


ދިވެހި ޕްރިމިއާ ލީގުގެ މެޗުތައް ފަސްކޮށްފި\nޢަލީ ޝަހީމް3ފެބްރުއަރީ 20214ހަފްތާ\nމާޒިޔާ އާއި ދަ ގްރާންޑޭ ރޭ ވާދަކުރި މެޗުގެ ތެރެއިން. - ކޮވިޑާ ގުޅިގެން ލީގުގެ ކުޅުން ވަނީ ފަސްކޮށްފައި. - ފޮޓޯ: އިބްރާހީމް ފާއިދު / އެފްއޭއެމް\nކޮވިޑް-19 އާ ގުޅިގެން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ފިޔަވަޅުތައް ހަރުކަށިކުރުމުން، މިހާރު ކުރިއަށްދާ ދިރާގު ދިވެހި ޕްރިމިއާ ލީގުގެ މެޗުތައް ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ފަސްކޮށްފި އެވެ.\nއެޗްޕީއޭއިން އިއްޔެ އަޅަން ނިންމި ފިޔަވަޅުތަކުގެ ތެރޭގައި އެކަނިކުރާ ކަސްރަތުތައް ފިޔަވައި، ކުޅިވަރު ހަރަކާތްތަކާއި ކަސްރަތު ހަރަކާތްތައް ހުއްޓާލަން ވަނީ އަންގައިފަ އެވެ. މި ނިންމުމަށް އަމަލުކުރުމަށް ނިންމާފައިވަނީ މިއަދުން ފެށިގެން 14 ދުވަހުގެ މުއްދަތަކަށެވެ. އެހެންވެ ކުރިއަށް އޮތް ދެ ހަފްތާ ދިވެހި ޕްރިމިއާ ލީގުގެ ކުޅުން އޮންނާނެ ކަމަކަށް ނުބެލެވެ އެވެ. އެފްއޭއެމުން މިއަދު މީޑިއާތަކާ ހިއްސާކުރި މެސެޖުގައި ބުނެފައިވަނީ އެޗްޕީއޭގެ ގައިޑްލައިންތަކަށް ތަބާވުމުގެ ގޮތުން ލީގުގެ ކުޅުން މުއްދަތެއް ނެތްގޮތަށް ފަސްކުރަން ނިންމާފައިވާކަމަށެވެ.\nލީގުގެ މެޗުތައް ފަސްކުރިއިރު މިއަދު ހަވީރު ކުޅެން ހަމަޖެހިފައި އޮތީ ސުޕަ ޔުނައިޓެޑް ސްޕޯޓްސް (ސަސް) އާއި ކްލަބް އީގަލްސް އެވެ. މިރޭ ކުޅޭގޮތަށް އޮތީ ކްލަބް ގްރީން ސްޓްރީޓްސް އާއި ޔުނައިޓެޑް ވިކްޓްރީ އެވެ.\nމާޒިޔާ އިން ފަސޭހަކަމާ އެކު ދަ ގްރާންޑޭ ބަލިކޮށްފި


މާފުށީގެ ބިމުގެ ދަތިކަމަށް ހައްލެއްލިބެނީ, ބާކީ %22 މަސައްކަތް - DhiDaily\nމާފުށީގެ ބިމުގެ ދަތިކަމަށް ހައްލެއްލިބެނީ, ބާކީ %22 މަސައްކަތް\nމާފުށީ ރައްޔިތުންނަށް ކުރިމަތިވެފައިވާ ބިމުގެ ދަތިކަމަށް ހައްލެއް ހޯދުމަށް ފަށާފައިވާ އެ ރަށު ގޮނޑުދޮށް ހިމާޔަތްކުރުމާއި ބިން ހިއްކުމުގެ މަޝްރޫޢުގެ މަސައްކަތުގެ %78 ނިމިއްޖެއެވެ.\nމާފުށީ ގޮނޑުދޮށް ހިމާޔަތްކުރުމާއި ބިން ހިއްކުމުގެ މަޝްރޫޢަކީ މިނިސްޓްރީ އޮފް ނޭޝަނަލް ޕްލޭނިންގ ހައުސިންގ އެންޑް އިންފްރާސްޓްރަކްޗަރގެ ފަރާތުން އެމްޓީސީސީއާއި ހަވާލުކޮށްގެން ކުރިއަށްގެންދާ މަޝްރޫޢުއެކެވެ. 99.9 މިލިއަން ރުފިޔާގެ\nމި މަޝްރޫޢުގެ ޢަމަލީ މަސައްކަތް އެމްޓީސީސީން ފަށާފައިވަނީ 2019 ވަނަ އަހަރުގެ ސެޕްޓެމްބަރުމަހުގެ 17 ވަނަ ދުވަހުގައެވެ.\nމި މަޝްރޫޢުއާބެހޭ މަޢުލޫމާތު ހިއްސާކުރަމުން އެމްޓީސީސީން މިއަދު ބުނީ މަޝްރޫޢުގެ މަސައްކަތުގެ %78 މިހާރު ނިމިފައިވާކަމަށެވެ. އަދި މަޝްރޫޢުގެ ތެރެއިން މިހާރު ކުރިއަށްދަނީ ރިވެޓްމެންޓް ޖެހުމުގެ މަސައްކަތްކަމަށް ވެސް އެމްޓީސީސީން ބުނެއެވެ.\nއެމްޓީސީސީން މަޢުލޫމާތުދިން ގޮތުގައި މި މަޝްރޫޢުގެ ދަށުން 25 ހެކްޓަރުގެ ބިންހިއްކުމަށް ހަމަޖެހިފައިވެއެވެ. އޭގެ އިތުރުން 1100 މީޓަރުގެ ސަރަހައްދެއްގައި ބޮޑުގަލުގެ ރިވެޓްމަންޓް ޖެހުން ހިމެނޭކަމަށް ވެސް އެ ކުންފުނިން ވަނީ ބުނެފައެވެ.


"Roadha Ah Fahu Hammer Gym Varah Thafaathu Vaane"- Muaz , The Hammer - Vaguthu\n" ރޯދައަށް ފަހު ހެމާރ ޖިމް ވަރަށް ތަފާތުވާނެ" – މުއާޒް ދި ހެމާ\nރާއްޖޭގައި ގިނަ ބައެއްގެ މަގްބޫލުކަން ހޯދައިފައިވާ ޖިމްއެއް ކަމަށްވާ " ދި ހެމާ" އިން ދެމުން ގެންދާ ހިދުމަތްތަށް ރަމަޞާން ފަހު ވަރަށް ތަފާތުވާނެ ކަމަށް އެ ޖިމްގެ އޯނަރު އަހުމަދު މުއާޒް ވިދާޅުވެއްޖެއެވެ.\n" ވަގުތަށް " ދެއްވި އިންޓަވިޔުއެއްގައި މުއާޒް ވިދާޅުވީ ރަމަޞާން މަހަށް ފަހު ހެމާގެ މާހައުލަށް ބޮޑެތި ބަދަލުތަކެއް ގެނެސްފައިވާ ކަމަށާއި ކަސްރަތު ކުރުމަށް ހެމާއަށް އަންނަ ފަރާތްތަކާއި އެކަށޭނެ މާހައުލެއް ގާއިމް ކުރެވިފައި ވާނެ ކަމަށެވެ.\n" ރަމަޞާން މަހަށް ފަހު އަޅުގަނޑުމެން މިވަނީ ހެމާއަށް ބޮޑެތި ބަދަލުތަކެއް ގެނެސްފައި. އެގޮތުން ޖިމްގެ މާހައުލު މިވަނީ ޖިމްގެ ބޭނުން ހިފާ ފަރާތްތަކަށް އެންމެ އެކަށޭނަ ގޮތަށް ބަދަލުކުރެވިފަ" ހެމާގެ އޯނަރ އަހުމަދު މުއާޒް ވިދާޅުވިއެވެ.\nރާއްޖޭގައި ބޭއްވޭ ބޮޑީބިލްޑިންގްގެ އެންމެ ބޮޑު މުބާރާތްކަމަށްވާ " މިސްޓަރ މޯލްޑިވްސް " ވޭތުވެ ދިޔަ ތިން އަހަރުވެސް ކާމިޔާބުކުރި އެތްލީޓުން ހިމެނޭ ހެމާގެ އުންމީދަކީ ކަސްރަތަކީ ދިރިއުޅުމުގެ މުހިންމު ބައެއްގެ ގޮތުގައި ހެދުމާއި އެކު ހެމާއިން ފޯރުކޮށްދޭ ހިދުމަތްތަކުގެ ހެޔޮ ބަދަލު ހެމާގެ ބޭނުން ހިފާ އެންމެހާ ފަރާތްތަކުގެ ކިބައިން ފެނުން ކަމުގައި ހެމާގެ އޯނަރ މުއާޒް ވަނީ ވިދާޅުވެފައެވެ.\n" ހެމާގެ އެންމެ ބޮޑު މަގްސަދަކީ ކަސްރަތަކީ ދިރިއުޅުމުގެ ބައެއް ކަމުގައި ހެދުން. އަދި އަޅުގަނޑުމެން ޔަގީންކަން ދެން ހެމާއިން ހިދުމަތް ހޯދާ އެންމެހާ ފަރާތްތަކަށް އެކަމުގެ ހެޔޮ ބަދަލު ފެނިގެންދާނެ " އަހުމަދު މުއާޒް ވިދާޅުވިއެވެ.\nއަދި ހެމާއިން އެ ޖިމްގެ ފެންވަރު ރަނގަޅުކޮށް ތަނުން ދޭ ހިދުމަތްތަށް ހަރުދަނާ ކުރުމަކީ ސަރުކާރުން ޒުވާނުން ބާރުވެރިކުރުވުމަށް ކުރަމުން ގެންދާ މަސައްކަތްތަކަށް ވެދެވޭ އެހީއެއް ކަމުގައިވެސް ހެމާގެ އޯނަރ އަހުމަދު މުއާޒް ވިދާޅުވިއެވެ.\nމިސްޓަރ މޯލްޑިވްސް ކާމިޔާބުކޮށްފައިވާ ޖިމް އިންސްޓަކްޓަރުން ހިމެނޭ ހެމާއަކީ ރީތި އަދި ދުޅަހެޔޮ ހަށިގަނޑެއް ބޭނުންނަމަ އެފަދަ ދެވަނައެއްނެތް ޖިމެއް ކަން ކަށަވަރެވެ. އަދި ރަމަޞާން މަހަކީ އާންމުގޮތެއްގައި ތަރާޒުތަކަށް ބަރުދަން އިތުރުވާ މަހެއް ކަމުން އެ މަހުގައި ހަށިގަނޑަށް އައި ބަރުހެލިކަން ބަދަލުކޮށް ދުޅަހެޔޮ ހަށިގަނޑެއް ބައްޓަން ކުރުމަށް ހެމާއަކީ އެކަމަށް އެންމެ އެކަށޭނަ މަންޒިލެވެ.\nހެމާ ޖިމް ހުޅުވާފައި ހުންނާނީ ހުކުރު ދުވަސް ނޫން އެހެން ހުރިހާ ދުވަހެއްގެ ހެނދުނު 5:30 އިން ރޭގަނޑު 23:00 އަށެވެ.\nދި ހެމާއާއި ބެހޭ އިތުރު މައުލޫމާތު ހެމާގެ ވެބްސައިޓް www.thehammer.mv ލިބެން ހުންނާނެއެވެ.\nޖޫން 17, 2018 23:46\nއަޅުގަނޑު ހެމާ އަށް ދާތާ މިހާރު ދެއަަހަރު ވަނީ އެވެ. މިވަގު މާލޭގައި ހުރި ގިނަ ޖިމްތަކާ އަޅާބަލާ އިރު ހެމާ ޖިމް އަކީ ހުރިހާ ގޮތަކުންވެސް ޖިމް ބޭނުންކުރާ ފަރާތްތަކަށް ވަރަށް ހިތްގައިމް ތަނެކެވެ. ސަބަބަކީ ޖިމް ތަނަވަސްވެފައި ވެންޓިލޭޝަން ރަނގަޅުވުމާއި، ތަނުގެ ސާފްތާހިރުވުމާއި، އަދި ހާއްސަގޮތެއްގައި ހެމާ ހުންނަ ލޮކޭޝަންގެ ގޮތުން ޖިމްބޭނުން ކުރާފަރާތްތަކުގެ ސައިކަލްތައް ޕާކުކޮށްލަން ފަސޭހަ ވުމެވެ. އަދި މުއާ ޖިމްތަރައްޤީ ކުރުމަށްޓަކައި ކުރާމަސައްކަތަކީ ފާހަގަ ކޮށްލެވޭ ކަމެކެވެ. މިހާރު ޖިމްއަށް ލިބުނު އިތުރު ޖާގާގާގެ ަސަބަބުން ތަނަށް ލިބުނު ތަނަވަސް ކަމަކީ ޖިމްޖައްސަން ދާފަރާތްތަކަށް ލިބުނު ހިތްހަމަ ޖެހުމެކެވެ.


Dr.Shaheem dhivehi hajjaajeen ge haalu ballavaalahvaifi. Dr.Shaheem dhivehi hajjaajeen ge haalu ballavaalahvaifi.\nޑރ.ޝަހީމް، ދިވެހި ޙައްޖާޖީންގެ ޙާލު ބައްލަވާލައްވައިފި\nސަޢުދީގައި ތިބި ދިވެހި ޙައްޖާޖީންތަކެއް / ޑރ.ޝަހީމް ވަނީ ދިވެހި ހައްޖާޖީންގެ ޙާލު ބައްލަވާލައްވާފައި\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ ރަނިންގމޭޓު ޑރ. މުހައްމަދު ޝަހީމް އަލީ ސަޢީދު، ޙައްޖުގެ އަޅުކަމަށް ސަޢޫދީޢަރަބިއްޔާއަށް ގޮސް ތިބި ދިވެހި ޙައްޖާޖީންގެ ޙާލު ބައްލަވާލައްވައިފިއެވެ.\nރައީސް ޔާމީން ކެމްޕެއިން ޓީމުން މަޢުލޫމާތުދެއްވި ގޮތުގައި ޙައްޖު ކޯޕަރޭޝަނުގެ އިސްވެރިންނަށް ގުޅުއްވައިގެން ޑރ. ޝަހީމް ވަނީ މިވަގުތު ސަޢުދީގައި ތިބި ޙައްޖުވެރިންގެ ހާލު ބައްލަވާފައެވެ. ޙައްޖު ކޯޕަރޭޝަނުގެ އިތުރުން، ޙައްޖަށް މީހުން ގެންދިޔަ އެހެން ގުރޫޕްތަކުގެ އޮފިޝަލުންނަށްވެސް ޑރ. ޝަހީމް ވަނީ ގުޅުއްވާ، ޙައްޖާޖީންގެ ހާލު އޮޅުން ފިލުއްވާފައެވެ. ހުރިހާ ޙައްޖާޖީންނަށް މަބްރޫރު ޙައްޖަކަށް އެދިވަޑައިގަތުމުގެ އިތުރުން، ޑރ. ޝަހީމް ވަނީ ޢީދުގެ ތަހުނިޔާވެސް ހުރިހާ ޙައްޖާޖީންނަށް ފޮނުއްވާފައެވެ.\nރާއްޖެއިން މިއަހަރު ތޭރަ ސަތޭކައަށްވުރެ ގިނަ މީހުން ޙައްޖުގެ އަޅުކަމަށް ސަޢޫދީއަށް ގޮސްފައިވާއިރު، ހުރިހާ ޙައްޖާޖީންގެ ޙާލުވެސް ރަނގަޅުކަމަށް ސަރުކާރުން މަޢުލޫމާތުދެއެވެ. މީގެ އިތުރުން ޙައްޖުގެ އަޅުކަމުގެ ތެރެއިންވެސް އެއްވެސް މައްސަލައެއް ދިމާނުވާކަމަށް ސަރުކާރުން ބުނެއެވެ.


Roadhamahu BML in Khidhumaidhey Gadithah Haama Koffi ރޯދަމަހު ބީއެމްއެލްއިން ޚިދުމަތް ދޭ ގަޑިތައް ހާމަކޮށްފި – Huvadhoo News Roadhamahu BML in Khidhumaidhey Gadithah Haama Koffi Huvadhoo News\nރޯދަމަހު ބީއެމްއެލްއިން ޚިދުމަތް ދޭ ގަޑިތައް ހާމަކޮށްފި\nރޯދަމަހުގައި ބެންކް އޮފް މޯލްޑިވްސްއިން ޙިދުމަތްދޭނެ ގަޑިތައް ހާމަކޮށްފިއެވެ.\nބީއެމްއެލްއިން ހާމަކުރި ގޮތުގައި ރޯދަމަހު ބީއެމްއެލްއިން ޙިދުމަތްދޭނީ ކޮންމެ އާދިއްތަ ދުވަހުން ފެށިގެން ބުރާސްފަތި ދުވަހަށް، ކޮންމެ ދުވަހެއްގެ ހެނދުނު 9:30އިން ފެށިގެން މެންދުރު 12:00އަށެވެ. އަދި ކުރިއަށް އޮތް ޝައްވާލުމަހުގެ ފުރަތަމަ7ދުވަހުވެސް ބޭންކުން ޙިދުމަތް ލިބިގެންދާނީ މިގަޑިތަކުގައެވެ.\nއެހެންނަމަވެސް ރާއްޖޭގެ އެކި ކަންކޮޅުތަކުގައި ޤާއިމުކުރެވިފައިވާ ބީއެމްއެލްގެ ސެލްފް ސަރވިސް ބޭންކިންގ ސެންޓަރތައް މެދުވެރިކޮށް ޖަމާކުރުމާއި، ފައިސާ ނެގުމާއި ފައިސާ ފޮނުވުމުގެ ޙިދުމަތް 24 ގަޑިއިރު ލިބޭނެކަމަށް ބީއެމްއެލްއިން ބުނެއެވެ. އަދި މީހުން ދިރިއުޅޭ ރަށްތަކުގައި ގާއިމުކޮށްފައިވާ ކޭޝް އެޖެންޓުން މެދުވެރިކޮށް އަސާސީ ބޭންކިންގެ ޙިދުމަތްތަކާއި ބޭންކުގެ ކޮންޓެކްޓް ސެންޓަރ މެދުވެރިކޮށް ކަސްޓަމަރުންނަށްވެސް މިރޯދަމަސް ތެރޭގައި ޙިދުމަތް ދެމުންގެންދާނެއެވެ.\nބީއެމްއެލްއިން ބުނާގޮތުގައި ރޯދަމަހުގައި މަދު ވަގުތުތަކެއްގައި ޚިދުމަތް ދިނަސް ބީއެމްއެލް އިން ފޮރުކޮށްދޭ ގިނަ ޚިދުމަތްތައް ލިބިގެންދާނެ ކަމަށެވެ. އޭގެތެރޭގައި ރާއްޖޭން ބޭރަށް ފައިސާ ފޮނުވުމާއި، ބީއެމްއެލް ޗެކް ޕްރޮސެސް ކުރުމާއި ޕޭ ރޯލްގެ އިތުރުން ލޯކަލް ޓްރާންސްފާ އެންޑް ޕޭމަންޓްގެ ޙިދުމަތްދިނުން ހިމެނެއެވެ.\nމި ޙިދުމަތްތައް ހެނދުނު 11:00ގެ ކުރިން ލިބޭ ހުށަހެޅުންތަކާއި ޖަމާކުރާ ޗެކްތައް އެދުވަހު އެދުވަހަށް ޕްރޮސެސް ކުރުމަށް ހަމަޖެހިފައިވާކަމަށް ބީއެމްއެލްއިން ބުނެއެވެ. އަދި ހެނދުނު 9:00ގެ ކުރިން ޖަމާކުރާ އެހެން ބޭންކުތަކުގެ ޗްކްތައް އެދުވަހު ޕްރޮސެސްކުރުމަށް ހަމަޖެހިފައިވާކަމަށްވެސް ބީއެމްއެލްއިން ބުނެއެވެ.\nމީގެއިތުރުން ބީއެމްއެލް އިސްލާމިކް ބޭންކިންގ ޙިދުމަތް ހޯއްދެއްވުމަށް ކިއުބީ އެޕް މެދުވެރިކޮށް އޮންލައިން ނަންބަރު ނަގަންޖެހޭނެ ކަމަށާއި ޙިދުމަތް ހޯއްދެއްވުމަށް ބޭންކަށް އައުމުގެ ކުރިން ކިއުގައި މަޑުކޮށްގެން ތިބޭ ކަސްޓަމަރުންގެ އަދަދު ޗެކްކޮށްލުމަށްވެސް ބީއެމްއެލްއިން އިލްތިމާސްކުރެއެވެ. އެހެންނަމަވެސް ކަސްޓަމަރ ސަރވިސް ސެންޓަރއަށް އަންނަ ކަސްޓަމަރުންނަށް ކިއުބީ ނަންބަރާ ނުލައި ޙިދުމަތް ލިބިގެންދާނެކަމަށް ބީއެމްއެލްއިން ބުނެއެވެ.\nއެކައުންޓް އޯޕެނިންގ ސެންޓަރ، ލޯން ސެންޓަރ އަދި ބިޒްނަސް ސެންޓަރުތަކުން ޙިދުމަތް ދިނުމަށް ހަމަޖެހިފައިވަނީ އެޕޮއިންޓްމަންޓަށްކަމަށާއި ބޭންކުގެ ވެބްސައިޓް މެދުވެރިކޮށް އެޕޮއިންޓްމަންޓަށް އެދި ހުށަހެޅޭނެ އިންތިޒާމްވެސް ބީއެމްއެލްއިން ވަނީ ހަމަޖައްސާފައެވެ. އަދި ގޭގައި ތިބެގެން ބީއެމްއެލް އިންޓަރނެޓް ބޭންކިންގ އަދި މޮބައިލް އެޕް މެދުވެރިކޮށް ޙިދުމަތް ހޯދުމަށް ބީއެމްއެލްއިން ވަނީ އިލްތިމާސްކޮށްފައެވެ.


PPM ge ofeeheh hadhan MITDC in 1.9 million rufiyaa kharadhu kuri | Mihaaru\nޚަބަރު / އެމްއައިޓީޑީސީ\nޕީޕީއެމްގެ އޮފީހެއް ހަދަން އެމްއައިޓީޑީސީން 1.9 މިލިޔަން ރުފިޔާ ޚަރަދުކުރި\nއެމްއައިޓީޑީސީގެ މެނޭޖިން ޑައިރެކްޓަރު މުހައްމަދު ރާއިދު އެސްއޯއީ ކޮމިޓީގެ މެމްބަރުންނަށް ޖަވާބުދެއްވަނީ.\n24 ޖުލައި 2019 - 19:59\nއެމްއައިޓީޑީސީގެ އާ މެނޭޖިން ޑައިރެކްޓަރު މުހައްމަދު ރާއިދު ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމިޓީގެ މިއަދުގެ ބައްދަލުވުމުގައި މެމްބަރުންގެ ސުވާލުތަކަށް ޖަވާބު ދެއްވަމުން ވިދާޅުވީ ސީއެސްއާރް މަސައްކަތްކަތެއްގެ ނަމުގައި އެމްއައިޑީސީން ޕީޕީއެމްގެ އޮފީހެއް ހެދީ ބޯޑް ރިޒޮލިއުޝަނެއް ވެސް ފާސްކޮށްގެން ކަމަށެވެ.\n"ޕީޕީއެމްގެ އޮފީސް ހެދުމަށް 4،000 އަކަފޫޓްގެ ބިމެއްގައި 1.8 މިލިޔަން ރުފިޔާ އެމްއައިޓީޑީސީން ޚަރަދުކުރުމަށް ޓަކައި މި އޮތީ ބޯޑުގައި ރިޒޮލިއުޝަނެއްގައި ލިޔެފައި އިނގޭތޯ،" އޭނާ ވިދާޅުވި އެވެ.\nރާއިދު ވިދާޅުވި ގޮތުގައި ފަސް ވަނަ ބޯޑު ރިޒޮލިއުޝަނުގެ ގޮތުގައި ލިޔެފައި އޮތީ ޕީޕީއެމްގެ އޮފީސް ހަދަން އެކުންފުނިން ޚަރަދުކުރުމުން ސަރުކާރުން އެ ކުންފުންޏާ މެދު ހިތްހަމަ ޖެހޭނެ ވާހަކަ ކަމަށެވެ.\nއޭނާ ވިދާޅުވީ އެ ރިޒޮލިއުޝަންގައި 1.8 މިލިޔަން ރުފިޔާ ކަމަށް އޮތަސް ޖުމްލަ 1.9 މިލިޔަން ރުފިޔާ ޕީޕީއެމްގެ އޮފީހަށް ހަރަދުކޮށްފައިވާކަން ކުންފުނީގެ ހިސާބުތަކުން ދައްކާފައިވާ ކަމަށެވެ.\nއޭނާ ވިދާޅުވީ ޕީޕީއެމްގެ އޮފީސް ހަދަން ފާސްކުރި ސޮއިކޮށްފައިވާ އަސްލު ރިޒޮލިއުޝަން ނައްތާލާފައިވާ ކަމަށާއި ކޮމިޓީގައި މިއަދު ހާމަކުރެއްވި ލިއުން ހޯދީ ކުންފުނީގެ ހާޑް ޑިސްކަކުން ކަމަށެވެ.\n"ސޮއިކޮށްފައި އޮތް އެތި އޮތީ ނައްތާލާފައި. މިއީ ހާޑް ޑިސްކްގައި އިން ރިޒޮލިއުޝަން މި އޮތީ،" އޭނާ ވިދާޅުވި އެވެ.\nއެ މައްސަލަ ތަހުގީ ކުރަން ހުށަހަޅާފައިވާނެތޯ ކޮމިޓީގެ މުގައްރިރު އަދި ހުޅުދޫ ދާއިރާގެ މެމްބަރު އިލްޔާސް ލަބީބު ސުވާލުކުރެއްވުމުން ރާއީދު ވިދާޅުވީ އޭސީސީން މިހާރު އެ މައްސަލަ ބަލަމުން އަންނަ ކަމަށެވެ.\nސީއެސްއާރު މަސައްކަތްތަކުގެ ނަމުގައި އެ ކުންފުނިން ހަރަދުކޮށްފައިވާ އެހެން ބައެއް މަސައްކަތްތަކުގެ ތެރޭގައި ރާއިދު ވިދާޅުވި ގޮތުން އެޓާނީ ޖެނެރަލްގެ އޮފީހުގައި ކޭސް މެނޭޖްމަންޓް ސިސްޓަމެއް ގާއިމްކުރުމާއި ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަނަށް ނުވަތަ ހައިކޯޓަށް ޖިމް އިކްއިޕްމަންޓް ގަތުން ވެސް ހިމެނެ އެވެ. އޭނާ ވިދާޅުވީ އެ ކަންތައްތަކަށް ހަރަދު ކުރިކަން ކުންފުނީގެ ރެކޯޑްތަކުން އެނގޭ ކަމަށާއި އެހެން ނަމަވެސް އެ މަސައްކަތްތައް ނިމުނުކަން ނުވަތަ ނޫންކަން ނޭނގޭ ކަމަށެވެ.\nރާއިދު ވިދާޅުވި ގޮތުގައި ސީއެސްއާރުގެ ނަމުގައި އެމްޓީޑީސީން ހަރަދުކުރި ފައިސާ އެކުންފުންޏަށް ވެއްދުމަށް ފަހު ބޭރުކޮށްފައި ވަނީ މަނީލޯންޑަ ކުރުމާ އެއްފަދަ ގޮތަކަށް ކަމަށެވެ. އެގޮތުން އެއީ ސީއެސްއާރަށް ޚަރަދުކުރުމުގެ ނަމުގައި ބައެއް ރިސޯޓްތަކުން ދީފައިވާ ފައިސާގެ ތެރެއިން ޓޫރިޒަމް މިނިސްޓްރީން ހޯދައި އެކުންފުންޏަށް ދޫކުރި ފައިސާ ކަމަށް އޭނާ ވިދާޅުވި އެވެ.\n"މިކަން މިކުރާ ގޮތަކީ ޓޫރިޒަމް މިނިސްޓްރީގައި އެކިއެކި ރިސޯޓްތަކުން ސީއެސްއާރުގެ ނަމުގައި މިނަގަނީ ފައިސާ. ނަގާފައި އެ ފައިސާ މިނިސްޓްރީ އޮފް ޓޫރިޒަމްގެ ނަމުގައި އޭރު ޚަރަދުކުރެވެން ނެތީތީ އެމީހުންގެ ނަމުން ނަމަ ފްރެންޑްލީ ކޮމްޕެނީތަކެއް އެބަހުރޭ. އޭގެ ތެރޭގައި އޮންނަ ފްރެންޑްލީ ކޮމްޕެނީއެއް އެމްއައިޓީޑީސީއަކީ ވެސް. އެހެންވީމާ އެމްއައިޓީޑީސީގެ ބަޖެޓެއް ވެސް ނޫން އަދި އެމްއައިޓީޑީސީން ނަގާފައި ހުރި ލާރިއެއް ވެސް ނޫން. ރިސޯޓްތަކުން ސީއެސްއާރުގެ ނަމުގައި ޓޫރިޒަމް މިނިސްޓްރީއަށް ލާރި ނަގާފައި އެލާރި މި ވައްދަނީ އެމްއައިޓީޑީސީގެ އެކައުންޓަށް، ވައްދާފައި މިހަރަދު މިކުރަނީ. އަޅުގަނޑު ދެކޭ ގޮތުގައި މިކަމަކީ ހަމަ ސީދާ މަނީ ލޯންޑްރިންގެ އަމަލެއް،" އޭނާ ވިދާޅުވި އެވެ.\nސީއެސްއާރަށް ޚަރަދު ކުރުމުގެ ނަމުގައި އެމްއައިޓީޑީސީއަށް ފައިސާ ދީފައި ވަނީ އެކި ރަށްރަތަކުގެ ނަމުގަ އެވެެ. އެގޮތުން ޖުމްލަ 2.4 މިލިޔަން ޑޮލަރު އެ ކުންފުނީގެ އެކި ރަށްތަކުގެ ނަމުގައި އެމްއައިޑީސީގެ އެކައުންޓަށް ޖަމާކޮށްގެން ހަރަދުކޮށްފައިވާ ކަަމަށް ރާއިދު ވިދާޅުވި އެވެ. އެ ރަށްތަކަކީ ރާއިދު ވިދާޅުވި ގޮތުގައި ހިންގަމުން އަންނަ ރިސޯޓްތަކެއްކަން ނުވަތަ ނޫންކަން ވެސް އެނގޭކަށް ނެތެވެ.\nފައިސާ ދިން ރަށްތަކާއި އަދަދުތައް\nނ. ކުރެދިވަރު: 20،000 ޑޮލަރު\nނ.،ލޯފަރު: އެއް މިލިޔަން ޑޮލަރު\nއިތާފުށި: 100،000 ޑޮލަރު\nދިގުރަށް: 70،000 ޑޮލަރު\nހުރަަވަޅި ބީޗް ރިސޯޓް: 10،000 ޑޮލަރު\nފަސްމެންދޫ: 10،000 ޑޮލަރު\nމާރަންދޫ: 20،000 ޑޮލަރު\nމާގައު: 66،000 ޑޮލަރު\nއުތުރު މާފަރު: 10،000 ޑޮލަރު\nމިރިޔަންދޫ: 10،000 ޑޮލަރު\nމާމުޓާ: 10،0000 ޑޮލަރު\nނަސަންދުރަ ޕެލަސް ހޮޓެލް: 20،000 ޑޮލަރު\nއެނބޫދޫ: 100،000 ޑޮލަރު\nއޮޑެގައްލާ: 500،000 ޑޮލަރު\nޖުމްލަ: 2.3 މިލިއަން ޑޮލަރު\nރައްޔިތުންގެ މަޖިލިސް ކޮރަޕްޝަން ޕީޕީއެމް އެމްއައިޓީޑީސީ\nރައްޔިތުންގެ ފައިސާ ހިތައްއެރިގޮތަކަށް ޚަރަދުކުރީމާ އެމީހުނާމެދު ފިޔަވަޅުނުއަޅާ އަދިވެސް5އަހަރު ނިމެންދެން ތިހެންކިޔަކިޔާތިބެ. ސަރުމާރުދިނީމާ ބުނީ މަޖްލިސްދޭށޭ މަޖްލިސްދީފި ؟\nވައްކަން ނުކުރާ ދިމާލެއްނެތް ދައުލަތުގެ ފައުސާއެއް އޮތަނަކުން ވިއްޔާ އޮތީ ވައްކަންކޮށްފަ ދެން ވިސއނާލާ ނޭގި ވަގަށް ކައިފަ އޮންނާނެ ވަރު\nރޯމާ ދުވާލު ވައްކަން ކުރިޔަސް ޔާމީނަށް ތާއިދުކުރާ މީހުންނަށް އެވާނީ ސިމްޕަލް ކަމަކަށް\nމިކަހަލަ ކަންކަން ފަޅާއަރަންޔާ އެމީހުން އާ އެމީހުންގެ ފިޅިންކޭ ލޯޔަރުން ވަރައް ރުޅިދުރުވާނެ.\nމީތާ މި ނިހާނުމެން އަދުރޭމެން ފުލެޓު ތަކާ ރޮލެކްސް ގަޑިތަކާ އަންހެނުންގެ ކުޑަހުޅުން މުލައްދަނޑިއަށް ރަން އަޅުވާލިގޮތް ސުބުހާނައްﷲ މިވެރިން އަދިވެސް މިތިބީ ދޫކޮށްލާފަ. އަކަމަކު އޮފީހެއްގެ މަސައްކަތު މީހަކު ކޮފީ ސަމުސަލެއް ގެއަށް ގެންދިޔައޭ ކިޔާފަ އެފަކީރަށް ވީގޮތް ނޫސްތަކުން ރައްޔިތުން ވަނީ ކިޔާފަ.\nޔާމީނު ވެރިކަން ކުރީ އަހަރުމެން އޭނާޔާ ހަވާލުކުރި ގޮތައްދޯ؟ މިކަމުންވެސް ޔާމީނު ވެރިކަމުން ބާލަން ޖެހޭގޮތް ސާފުވެއްޖެ!\nމަޖިލީހުގަ ދޮގުހަދައިފިއްޔާ ފިޔަވަޅުއެޅޭ ޔާމީނުއޭ ޕީޕީއެމްއޭ ކިޔައިގެން ކިތަންމެ ދޮގެއްހެދިޔަސް އޯކޭ.\nއެމްއައިޓީޑީސީގަ މަސައްކަތް ކުރިން. މިއީ ތެދު ވާހަކަ ތަކެއް ކަމަށް ހެކި ވަން.\nކީކޭ ދެން އަޅެ ފަހެ ކިޔާނީ؟ މީހަކު އަޅެ އާޝޯޚްވެ އަންތަރީސްވެ ދެކޮޅުން ޗޯ ފައިބާ ވަރެއް ނުވާނެތަ؟\nޕީޕީއެމް ޕީޕީއެމް ކިޔާނުނިމޭތަ؟؟؟ ކަލޭމެން ވެރިކަމަ އައީ އަދިވެސް ޕީޕީއެމްގެ ވާހަކަ ދައްކަންތައް؟ އިގްތިސާދީގޮތުންނާއި މާލީގޮތުން ގައުމާއި ކުންފުނިތަކުގެ ހާލަތަ ދަށަށް ދަނީ ގޫގުލް ސްޕީޑުގައި، ހުރިހާ ގޮތަކުން ގައުމު ފަހަތަށް. ބަހަނާއަކީ ޔާމީނާއި ޕީޕީއެމް.... ދެން މިވެރިންނަށް މީހުން ވޯޓު ދީ ހޮވާތީ ހައިރާންވޭ\nގައުމު ދަވާލީމަ ދެން ދެއްކޭނީ އެވާހަކަދޯ......5 އަހަރު ނިމެންދެން ފިތިފަ ހުރޭ!!!!!\nއޮސްކާ ، ހައިރާން ވާކަށް ނުޖެހެ، މައުމޫނު ވެރިކަމަށް އަރާ ނާސިރޭ، ނާސިރޭ، ކިހާދުވަހެއް ވަންދެން ކީހަދާން ނެތީތަ ؟ ކިޔަން ޖެހުނީ ދައުލަތަށް ލިބެންޖެހޭ އެތަށް މިލިޔަން ޑޮލަރެއް ފެންފޮދަކާ ވެސް ނުލާ ޔާމީނާ އެނާގެ އައުވާނުން ތަށް ދިރުވާލީމަ، މީ ދައުލަތަށް ލިބުނު ބޮޑު ގެއްލުމެއް، މިވާހަކަ ދައްކާނެ، ދެއްކޭނެ، ޔާމީނާ ޕީ.ޕީއެމް ހުދުކާފޫރަކަށް ނުވާނެ، އަމިއްލަގެވެސް ބޮޑުމަރާމާތެއް ކޮށްލީ ދައުލަތުގެ ފައިސާއިން، މީހިރީ ހިންގާފަ ހުރި ބޮޑެތިޖަރީމާ،\nއަސްލު ތިއީ އަދި ބައިކުޅަބައި. ޔާމީން ވިދާޅުވިއެއްނުން ތިމަންނަ 40 މިލިއަން ޑޮލަރަށް ބޮޑު ފަޅެއް ވިއްކާލީމޭ. އަސްލު އަގަކީ 120މިލިއަން ޑޮލަރު ކަމަށް ތުންތުން މަތިން ބުނެވެނީ. ވިދާޅުވެޔޯ އަސްލު ތިމަންނައަށް ލިބެނީ އަދީބު ނެގިވަރުން ކުޑަކުޑައެތިކޮޅެކޯ؟ އޭނާޔާ އާސިފުއާދެމީހުން ހާދަ ގިނައަދަދެއް ނަގައިފިޔޭ އެކިއެކި ނަންނަމުގައި. އަދީބު އެހެން ހަދާފާނެކަމަކަށް ކުރިން ހީނުކުރެވެޔޭ ބުނާގޮތަށް ކަންކުރާލެއް ރަނގަޅުކަމުން.\nއެބޫދޫ ފަޅު ވިއްކާލީ 120 މިލިޔަން ޑޮލަރަށޭ ބުނެވެ އެވެ.އެކަމަކު ޔާމީނު ބުނަނީ އަދީބު އެ ފަޅު ވިއްކާފައި އޮތީ އެއްމެ3ތިން މިލލޔަން ޑޮލަރަށޭ ތިމަންނަ އެ އޮތީ 40 މިލިޔަން ޑޮލަރަށް ބޮޑު ކޮށްފައޭ..ސަޅި ނު


މެދުފަންތީގެ ފޯނުތަކަށް ބާރުގަދަ ފީޗާތައް\nސްމާޓްފޯން ކުންފުނިތަކުގެ މެދުގައި ވާދަވެރި މާކެޓަކަށް އިންޑިޔާ ވަނީ އެވެ. ޗައިނާ އަށް އުފަން ވާވޭ އަދި ޝޯމީ ބާރުގަދަ ފީޗާތާކާ އެކު އިންޑިޔާ އަށް އަރައި ސްމާޓްފޯން މާކެޓަށް ވަނީ ގަދަވެގެންފަ އެވެ. އެޕަލް އަދި ސެމްސަންގަށް މިކަން ވެފައި ވަނީ ރިހުމަކަށެވެ.\nފަތްޖެހޭ ފޯނު އުފެއްދުމުގެ ޝަރަފް ސެމްސަންގް ބޭނުން\nސްމާޓްފޯން މާކެޓަށް އާ ޓެކްނޮލޮޖީ ތައާރަފުކުރާ ބަޔަކަށް ސެމްސަންގް ވެ އެވެ. ފަތްޖެހޭ ސްމާޓްފޯނަކާ ދިމާއަށް ކުންފުނިތައް މިސްރާބުޖަހާފައި ވާއިރު، ފަށްޖެހޭ ސްމާޓްފޯނެއް އެންމެ ފުރަތަމަ އުފައްދާ ބަޔަކަށް ވާން ގިނަ ކުންފުނިތަކުން ޝައުގުވެރިވެ އެވެ.\nސެމްސަންގް ގެލަކްސީ ނޯޓް9ލޯންޗްކޮށްފި އެވެ. ދެން އޮތީ ނޯޓް 8 ގައި ނެތް ކަމެއް، ނޯޓް9ގައި ހުރިތޯ ބެލުމެވެ. ބަލާބެލުމަށް ދެ ފޯނުގައި ފަރަގެއް ނެތް ކަމަށް ހީވި ނަމަވެސް، ދެ ފޯނު ފަރަގުވާން ޖެހެ އެވެ.\nނޯޓް9ރިލީޒް ނުކުރަނީސް ހުރިހާ ކަމެއް ހާމަޔަށް\nސެމްސަންގުން ގެލެކްސީ ނޯޓް9ތައާރަފްކުރަން ހަމަޖައްސާފައި ވަނީ މި މަހުގެ9ގަ އެވެ. އެކަމަކު ސެމްސަންގަން "އޮޅިގެން" ހާމަކުރެވުނު ބައެއް މައުލޫމާތާ އެކު މި ފޯނުގެ ހުރިހާ މައުލޫމާތެއްހެން މާކުރިން އޮތީ އެނގިފަ އެވެ. މިހެން އޮއްވައި ސެމްސަންގް ނިއުޒިލޭންޑުގެ ޔޫޓިއުބް ޗެނަލްގައި ފޯނުގެ ޕްރޮމޯ ވީޑިއޯ ވެސް އާންމުކޮށްލެވުނީ އެވެ.\nގެލަކްސީ ނޯޓް9އަށް ފަހު، ނޯޓް މަރުކާ ހުއްޓާލަނީ\nސެމްސަންގް ގެލަކްސީ ނޯޓް9އަށް ފަހު، ނޯޓް މަރުކާގެ އިތުރު ފޯނެއް ދެން ނުނެރޭނެ ކަމަށް ބުނެވެން ފަށައިފި އެވެ. އިލެކްޓްރޯނިކް ސިނާއަތުގައި ވާހަކަތައް ހުރި ގޮތަށް ބަލާއިރު، މިއީ ނުވުމަށް ވުރެ، ވުން ކައިރި ކަމެއް ކަމަށް ބެލެވެ އެވެ.\nއެޕަލް އަށް އިންޑިއާ ވަރަށް ބީރައްޓެހި\nޗައިނާ މާކެޓް އެޕަލް އަށް ފަހިވެފައި އޮތްއިރު، އެ ދުވަސް ގެއްލިދާނެ ކަމަކަށް އެޕަލް ހިއެއްނުކުރެ އެވެ. ނަމަވެސް، ވާވޭ، އޮޕޯ އަދި ޝޯމީ ފަދަ ޗައިނާ އަށް އުފަން ސްމާޓްފޯން ކުންފުނިތަކުން މާކެޓަށް ވަދެގަނެ ވަނީ އެޕަލް މަތަކޮށްފަ އެވެ.\nގެލަކްސީ ނޯޓް 9: އެސް ޕެން ބްލޫޓޫތު ޑިވައިސްއަކަށް\nސެމްސަންގް ގެލަކްސީ ނޯޓް އާއިލާގައި ކޮރުނުޖަހާ މެންބަރަކު ނެތީ އެވެ. ސްކްރީންގައި ކޮއްޓަން ގެންގުޅޭ ދަނޑިކޮޅުގެ އެހީއާ ނުލައި، ނޯޓް މަރުކާގެ ސްމާޓްފޯނުތަކަށް ހައިބަތު ދައްކާލެވޭ ގޮތެއް ނުވެ އެވެ. ގެލަކްސީ ނޯޓް9އަށް ވެސް ހަމަ އެ ހާލު ޖެހޭނެ ކަމަށް ވެ އެވެ. އެކަމަކު މި ފަހަރު، ނޯޓް9އަކަށް ވުރެ، ދަނޑިކޮޅު "އެސް ޕެން" މާ ބޮޑަށް ވެސް...\nގެލަކްސީ ނޯޓް 9، އޯގަސްޓް9ގައި\nއޯގަސްޓް9ގައި ހަފުލާއެއް އޮންނާނެ ކަމަށް ސެމްސަންގުން ބުނެފި އެވެ. އެއީ ގެލަކްސީ ނޯޓް9ނެރެން ބާއްވާ ރަސްމިއްޔާތެއް ކަމަށް ކަނޑައެޅިގެން ނުބުނެ އެވެ. އެހެން ނަމަވެސް، ދުވަސްވަރުގެ ގޮތުން އަދި ދައުވަތުގެ ފާޑުވެރިކަމަށް ބަލާއިރު އެއީ ގެލަކްސީ ނޯޓް9ނެރެން ބާއްވާ ހަފުލާކަން، ޝައްކެއް ނެތް މިންވަރަށް އެނގެ އެވެ.\nސެމްސަންގުން އަންދާޒާކުރި ވަރަށް ފޯނު ނުވިކިދާނެ\nމި އަހަރު 350 މިލިއަން ސްމާޓްފޯން ވިކޭނެ ކަމަށް ސަމްސަންގުން އަންދާޒާކުރި ނަމަވެސް، އެ އަދަދަށް ފޯނު ވިކުމަކީ ވުމަށް ވުރެ ނުވުން ގާތް ކަމެއް ކަމަށް ބެލެވެން ފަށައިފި އެވެ. ސަބަބެއް ކަމަށް ބުނަނީ ޗައިނާގައި ގެލަކްސީ އެސް9 ރަނގަޅަށް ވިކިފައި ނުވުމެވެ.\nއެޕަލް އަށް ވުރެ ކުރިއަރަން ވާވޭ އަމާޒުހިފައިފި\nވާވޭ އިން 200 މިލިއަން ސްމާޓްފޯން ވިއްކަން އަމާޒުހިފައިފި އެވެ. ބޭނުމަކީ ސްމާޓްފޯން މާކެޓްގައި އެޕަލް ތިން ވަނަ އަށް ވައްޓާލުމެވެ. ސްމާޓްފޯން މާކެޓްގައި ވާވޭ މިހާރު އޮތި ތިން ވަނައިގަ އެވެ. ސެމްސަންގް އެއްވަނައިގަ އެވެ. އެޕަލް ދެވަނައިގަ އެވެ.\nއޮޅާލެވޭ އޯލެޑް ޑިސްޕްލޭ ވާވޭ ފޯނުތަކަށް އުފައްދަނީ\nސްމާޓްފޯން ކުންފުނިތަކުން މިހާރު ތިބީ ރޭހަކަށް ނިކުމެ އެވެ. ސްކްރީން އޮޅާލެވޭ ފޯނެއް އެންމެ ފުރަތަމަ އުފެއްދެނީ ކޮން ބަޔަކަށްތޯ ބެލުމަށެވެ. ސެމްސަންގް އުންމީދުކުރަނީ ސްކްރީން އޮޅާލެވޭ ފޯނެއް، އަންނަ އަހަރު މާކެޓަށް ނެރުމަށެވެ. ވާވޭ ބުނަނީ ސެމްސަންގަށް ވުރެ ކުރިން އެކަން ކާމިޔާބުކުރާނެ ކަމަށެވެ.\nގެލަކްސީ ނޯޓް9ނެރުން އަވަސްކުރަނީ\nމަޝްހޫރު ފޯނުތަކާ ބެހޭ ގޮތުން އިންޓަނެޓްގައި ފަތުރާ ޚަބަރުތައް ގިނަ ފަހަރު ސީދާވެ އެވެ. ސެމްސަންގް ގެލަކްސީ ނޯޓް9އާ ބެހޭ ގޮތުން މިހާރު ދެކެވޭ ވާހަކަތަކުގައި ވެސް ސައްހަ މައުލޫމާތު ގިނަވާނެ ކަމަށް ބެލެވެނީ އެހެންވެ އެވެ.\nސެމްސަންގް ޗިޕްތައް ޒެޑްޓީއީ އަށް ފޯރުކޮށްދެނީ\nޒެޑްޓީއީ އަށް ކުއަލްކޮމް ޗިޕްތައް ގަނެވޭނެ ގޮތެއް މިވަގުތަކު އަދި ނެތެވެ. އެމެރިކާއިން ވަނީ އެ ކުންފުންޏަށް ދަތިކުރަން ފިޔަވަޅުއަޅައިފަ އެވެ. ނަމަވެސް، ޒެޑްޓީއީ ސްމާޓްފޯންތަކަށް ބިރެއް ނެތްކަން ކަށަވަރުވަނީ އެވެ. ރިޕޯޓްތައް ބުނާ ގޮތުގައި، ޒެޑްޓީއީ އަށް އެގްޒިނޮސް ޗިޕްތައް ވިއްކުމަށްޓަކައި ސެމްސަންގް އަންނަނީ...\nސެމްސަންގް ގެލަކްސީ ނޯޓް9ވީ ތަނެއް އަދި ނޭނގެ އެވެ. އެނގެނީ އާދަކާދައިގެ މަތިން ނޯޓް9މި އަހަރު ނެރޭނެ ކަމެވެ. ނޯޓް 9އާ ބެހޭ ގޮތުން އިވޭ އަޑުތަކަށް ބަލާއިރު، މި މަރުކާގެ ފޯނުތައް ކުރިން ނެރުނު ތާރީޚަށް ވުރެ ކުރިން ނޯޓް9ނެރުން އެކަށީގެންވެ އެވެ. ދެން އޮތް ބޮޑު ޚަބަރަކީ ގެލަކްސީ ނޯޓް9އަށް ކޯޑްނަމެއް ދިން ވާހަކަ އެވެ. އެއީ "ކްރައުން"...\nއެޕަލް، މައިކްރޮލެޑް ޓެކްނޮލޮޖީ ބޭނުންވަނީ ކީއްވެ؟\nސުވާލުގެ ޖަވާބު ވަރަށް ކުރުކޮށް ބުނާ ނަމަ ހުރިހާ ވެސް އެދުމަކީ ވާދަވެރިކަމެވެ. އެޕަލްގެ ޒާތަކީ އެހެން މީހުންނަށް ކަމުނުކިޔުމެވެ. އެ ކުންފުނީގެ އުފެއްދުންތަކަށް ބޭނުންވާހާ ސާމާނެއް އަމިއްލަ އަށް އުފައްދައި ވިޔަފާރީގެ ނަފާ އިތުރުކުރުމެވެ.


ޕަބްލިޝްކުރި ތާރީޚް: 21 އޮގަސްޓް 2019\nސުންގަޑި: 25 އޮގަސްޓް 2019 1600\nމ.މުލި ޕޮލިސް ސްޓޭޝަންގައި ބޭނުންކުރާ އެއްގަމު އުޅަނދުފަހަރާއި މ.އަތޮޅުގައި ބޭނުންކުރާ ޕޮލިސް ކަނޑު އުޅަދުފަހަރުތަަކަށް ބޭނުންވާ ޕެޓްރޯލާއި ޑީސެލް ސަޕްލައި ކޮށްދޭނެ ފަރާތެއް ހޯދުން\nމ.މުލި ޕޮލިސް ސްޓޭޝަންގައި ބޭނުންކުރާ އެއްގަމު އުޅަނދުފަހަރަށާއި، މ.އަތޮޅުގައި ބޭނުންކުރާ ޕޮލިސްގެ ކަނޑުއުޅަނދު ފަހަރަށް ބޭނުންވާ ޕެޓްރޯލާއި ޑީސަލް ސަޕްލައިކޮށްދެއްވާނެ ފަރާތެއ ހޯދަން ބޭނުންވެގެން ކުރި މިސަރވިސްގެ އިޢުލާން ނަމްބަރ171-I2(b)/IUL/2019/101 އެކަށީގެންވާ ތަރުޙީބެއް ލިބިފައިނުވާތީވެ، ދެންނެވިފައިވާ އިޢުލާން ބާތިލްކޮށް މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް އަލުން ހުޅުވާލަމެވެ.\n3. ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2019 އޮގަސްޓް 25 ވަނަ ދުވަހު ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\n4. މިޕްރޮޖެކްޓާއި ގުޅިގެން ޕްރީބިޑް ބައްދަލުވުން އޮންނާނީ މ.މުލި ޕޮލިސް ސްޓޭޝަންގައެވެެ.\nތާރީޚް: 2019 އޮގަސްޓް 26\n5. ބީލަން ހުޅުވުން އޮންނާނީ 2019 އޮގަސްޓް 29 ވަނަ ދުވަހުގެ 14:00 ގައި މ.މުލި ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2019 އޮގަސްޓް 26 ވަނަ ދުވަހުގެ 11:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


SunOnline: Dortmund bus kairee ehcheh gohvaali meehage shareeaiy anna mahu\nބޮރޫޝިއާ ޑޯޓްމަންޑްގެ ޓީމު ބަސް: އެ ޓީމުގެ ބަސް ކައިރީ އެއްޗެއް ގޮވައި، ދެ މީހަކަށް އަނިޔާވެފައިވޭ ---\nޑޯޓްމަންޑްގެ ބަސް ކައިރީ އެއްޗެއް ގޮެއްވާލި މީހާގެ ޝަރީއަތް އަންނަ މަހު\nމިދިޔަ ސީޒަނުގެ ޔުއެފާ ޗެމްޕިއަންސް ލީގުގައި ޖަރުމަންގެ ބޮރޫޝިއާ ޑޯޓްމަންޑާއި ފްރާންސްގެ މޮނާކޯ ކުޅުމަށް ހަމަ ޖެހިފައި އޮތް މެޗުގެ ކުރިން ޑޯޓްމަންޑްގެ ބަސް ކައިރީ އެއްޗެއް ގޮވާލީ ކަމަށް ދައުވާ ކުރާ މީހާގެ ޝަރީއަތް އަންނަ މަހުގެ 21 ވަނަ ދުވަހު ފެށުމަށް ތާވަލު ކޮށްފި އެވެ.\nޑޯޓްމަންޑް ބަސް ކައިރީ އެއްޗެއް ގޮވާލި އެ ހާދިސާއާ ގުޅިގެން ބަހުގެ ބިއްލޫރި ގަނޑުތަކުގައި ރެނދުލައި، ދެ މީހަކަށް ވަނީ އަނިޔާވެފައެވެ.\nއެ މައްސަލާގައި ދައުވާ އުފުލާފައި ވަނީ ޖަރުމަން އަދި ރަޝިއާއަށް ނިސްބަތްވާ އުމުރުން 28 އަހަރުގެ ސާގެޖް ނަކަމަށް ކިޔާ މީހެއްގެ މައްޗަށެވެ. އޭނާގެ މައްޗަށް 28 މީހުން ގަސްތުގައި މަރާލުމަށް މަސައްކަތް ކުރި ކަމުގެ ދައުވާ އާއި ދެ މީހަކަށް ސީރިއަސް އަނިޔާ ދިނުމަށް މަސައްކަތް ކުރި ކަމުގެ ދައުވާ ވަނީ އުފުލާފައެވެ.\nސާގެޖްގެ މައްޗަށް އުފުލަފައިވާ ދައުވާ ސާބިތުވެއްޖެ ނަމަ އުމުރު ދުވަހުގެ ޖަލު ހުކުމެއް އަންނާނެ އެވެ. ނަމަވެސް ޖަރުމަނުގެ ގާނޫނުގައިވާ ގޮތުން ޕެރޯލްގެ ދަށުން އޭނާ 15 ނުވަތަ 17 އަހަރަށް ފަހު މިނިވަން ކުރެވޭނެއެވެ.\nކޯޓުން ބުނި ގޮތުގައި އެ މައްސަލައިގެ ޝަރީއަތް 18 ދުވަހަށް ބަހާލައިގެން އަންނަ އަހަރުގެ މާޗު މަހުގެ ނިޔަލަށް ކުރިއަށް ދާނެ ކަމަށެވެ.\nމި އަހަރުގެ އެޕްރީލް 11 ވަނަ ދުވަހު ހިނގި މި ހާދިސާގައި ޑޯޓްމަންޑް ކުޅުންތެރިން ދަތުރު ކުރި ބަސް ކައިރީ ތިން ގޮވުމެއް ވަނީ ގޮވާފައެވެ. މި ހަމަލާގެ ސަބަބުން އެ ޓީމުގެ ޑިފެންޑަރު މާކް ބާޓްރާ އަށް ވަނީ އަނިޔާވެ އަތުގެ ކުޑަ ހުޅުގެ އޮޕަރޭޝަނެއް ކޮށްފައެވެ. އަދި ބަހާއެކު ދަތުރު ކުރި ފުލުހެއްގެ ކަންފަތައް މި ގޮވުންތަކުގެ ސަބަބުން ވަނީ އަނިޔާވެފައެވެ.\nބޮަރޫޝިއާ ޑޯޓްމަންޑް ޓެރަރިޒަމް ކުޅިވަރު 2017\nޕީއެސްޖީގެ ކޯޗަކަށް ޓުޝެލް 1 މަސް6ދުވަސް ކުރިން\nއެތުލެޓިކޯއަށް މޮޅެއް، ސަލްޒްބާގު އަތުން ޑޯޓްމަންޑަށް ބައްޔެއް3މަސް2ހަފްތާ ކުރިން\nޑޯޓްމަންޑު ދޫކޮށް ޗެލްސީއަށް އެނބުރި ދާކަށް ބަޓްޝުއާއީ ނުވިސްނާ!4މަސް2ދުވަސް ކުރިން\nއޮބަމަޔާންއަށް އާސެނަލުން ހުށަހެޅި 60 މިލިއަން ޕައުންޑުގެ އަގަށް ޑޯޓްމަންޑުން އެއްބަސްވަނީ!5މަސް3ހަފްތާ ކުރިން\nއޮބަމަޔާންގާއި އާސެނަލް އެއްބަސްވުމަކަށް؟5މަސް 22 ގަޑި ކުރިން


China in Raajjeah anna fathuruveringe adhadhu ithuru vehje\nރާއްޖެއަށް އައި ފަތުރުވެރިންތަކެއް-- ފޮޓޯ: ޕީއެސްއެމް ނިއުސް\nޗައިނާއިން ރާއްޖެއަށް އަންނަ ފަތުރުވެރިންގެ އަދަދު އިތުރުވެއްޖެ\nރާއްޖެ އަށް ޒިޔާރާތް ކުރާ ޗައިނާ ފަތުރުވެރިންގެ އަދަދު ވަރަށް ބޮޑަށް އިތުރުވެއްޖެ އެވެ.\nޓޫރިޒަމް މިނިސްޓްރީން އާންމުކުރި މިދިޔަ މަހުގެ ތަފާސްހިސާބުތައް ދައްކާ ގޮތުގައި މިދިޔަ މަހު ޗައިނާ އިން ވަނީ 21,010 ފަތުރުވެރިއަކު ރާއްޖެ އައިސްފަ އެވެ. އަދި އެއީ މިދިޔަ އަހަރާއި އަޅާ ބަލާއިރު 24.1 އިންސައްތައިގެ އިތުރުވުމެކެވެ.\nއެ ގައުމުން މިއަހަރުގެ ޖެނުއަރީ އިން މެއި މަހުގެ ނިޔަލަށް 116,282 ފަތުރުވެރިން އައެވެ. އެއާއެކު ޗައިނާ އިން ވަނީ ރާއްޖެ އަށް އެންމެ ގިނައިން ފަތުރުވެރިން އައި ގައުމުގެ ގޮތުގައި އޮތް އޮތުން ވެސް ދަމަހައްޓާފަ އެވެ.\nމިނިސްޓްރީގެ ތަފާސްހިސާބުތަކުން ދައްކާ ގޮތުން ދެވަނަ އަށް އެންމެ ގިނަ ފަތުރުވެރިން އައީ އިޓަލީންނެވެ. އެގޮތުން އެ ގައުމުން މިދިޔަ މަހު 71,334 ފަތުރުވެރިން އައިއިރު އެއީ 9.5 ޕަސެންޓުގެ ކުރިއެރުމެކެވެ. މިއަހަރުގެ މިހާތަނަށް ތިން ވަނަ އަށް އެންމެ ގިނައިން ފަތުރުވެރިން ރާއްޖެ އަށް ޒިޔާރާތްކުރީ އިންޑިއާއިންނެވެ.\nއޭގެ އިތުރުން މި އަހަރުގެ މެއި މަހުގައި ވަނީ ޖުމްލަ 103،022 ފަތުރުވެރިއަކު ރާއްޖެއަށް ޒިޔާރާތް ކޮށްފަ އެވެ. އެއީ މިދިޔަ އަހަރުގެ މޭ މަހާ އަޅާބަލާއިރު 10.9 ޕަސެންޓުގެ ކުރިއެރުމެކެވެ.\nޗައިނާ ޓޫރިޒަމް މިނިސްޓްރީ އިންޑިއާ އިޓަލީ ފަތުރުވެރިކަން


Dhuvas Nufura Vihey Myreen Ah Mihaaru6Mas!\nމައިރީން——ފޮޓޯ: އޭޑީކޭ ހޮސްޕިޓަލް\nދުވަސް ނުފުރާ ވިހޭ މައިރީންއަށް، މިހާރު6މަސް!\n17 ނޮވެންބަރ 2021 - 23:35:32\nމިއަދަކީ ބައިނަލް އަގްވާމީ ގޮތުން ފާހަގަކުރާ "ޕްރިމެޗުއަރިޓީ ޑޭ" ނުވަތަ ދުވަސް ނުފުރާ ވިހާ ކުދިންގެ ދުވަހެވެ. މިއަަހަރުގެ މިދުވަހުގެ ޝިއާރަކީ "ޒީރޯ ސަޕްރޭޝަން، އެކްޓް ނައޮ! ކީޕް ޕޭރެންޓްސް އެންޑް ބޭބީސް ބޯން ޓޫ ސޫން ޓްގެދާ" އެެވެ. މި ދުވަހާއި ދިމާކޮށް އޭޑީކޭއިން ވަނީ އެ ހޮސްޕިޓަލުން ސަލަމާތްކުރި އެފަދަ ކުއްޖެއްގެ ވާހަކަ ހިއްސާކޮށްފައެވެ.\nމިއީ ދުވަސް ނުފުރާ ވިހޭ މައިރީންގެ ވާހަކައެވެ. މައިރީން ވިހެއެހީ 26 ހަފްތާގައެވެ. އެހެންކަމުން 25 ދުވަސް ވަންދެން މައިރީން ހޭދަކޮށްފައިވަނީ ވެންޓިލޭޓަރުގައެވެ.\nވެންޓިލޭޓަރުން ނަނގާ ރެސްޕިރޭޓަރީ ސަޕޯޓަށް ބަދަލުކުރިއިރު މައިރީންއަށް އެއް މަސް ވެއްޖެއެވެ. ނޭވާ ލުމަށް ފަސޭހަވާނެ މަގު ތަނަވަސްކޮށްދިނުމަށް މައިރީންއަށް ދިން ކޮންޓިނިއަސް ޕޮޒިޓިވް އެއާވޭ ޕްރެޝަރ(ސީޕީއޭޕީ) ދިނުން ހުއްޓާލީ މައިރީންއަށް ދެމަހުގައެވެ. އެއަށްފަހު ދެން އޭޑީކޭގެ ޓީމުން ފެށީ ކުއްޖާއަށް އޮކްސިޖަން ތެރަޕީ ދޭށެވެ.\nއޮކްސިޖަން ތެރަޕީ 98 ދުވަސް ވަންދެން ދިނުމަށްފަހު މައިރީންއަށް ތިން މަހުަގައި އެތެރަޕީންއިންވެސް މުޅިން ސަލަމާތްވެ، ފަރުވާއަށް ބޮޑު ކާމިޔާބީއެއް ލިބުނެއެވެ. އޭޑީކޭގެ ހެލްތުކެއާ ޓީމުގެ ކާމިޔާބު ފަރުވާއަށްފަހު މައިރީން ގެއަށް ދޫކޮށްލީ ހަތަރު މަހުގައެވެ.\nފަސް މަހުގައި އަލުން ބްލަޑް ޓްރާންސްފިއުޝަންއަށް އެޑްމިޓްކުރިއެވެ. އެއްމަސް ފަހުން ކާމިޔާބު ފަރުވާއަކަށްފަހު ހަމަހުގައި ގެއަށް ދޫކޮށްލެވުނުއިރު މައިރީންއަކީ ލޯބި ލޯބި ފުރިހަމަ ކުއްޖެކެވެ.\nމައިރީންގެ މި ކާމިޔާބު ދަތުރުން ސާބިތުކޮށްދޭ އެއްކަމަކީ ދުވަސް ނުފުރާ ވިހާ ކުދިންވެސް ރަނގަޅު ފަރުވާއެއް ދެވިއްޖެނަމަ ސަލާމަތް ކުރެވިދާނެ ކަމެވެ. އެކުދިންނަށްވެސް އެހެން ކުދިންނެކޭވެސް އެއްގޮތަށް ދިރިހުރުމުގެ ފުރިހަމަ ހައްގު ލިބިދެންޖެހޭ ކަމެކެވެ. މިއީ ހަމައެކަނި ތުއްތު ތުއްތު މައިރީންގެ ވާހަކައެވެ. މިފަދަ ބައެއް ކުދިން މިހާރު ބޮޑުވެ ފުރާ ފުރިހަމަވެފައިވެސް އެބަހުއްޓެވެ.\nބަނޑަށް ފަސް މަހުގައި ބަނޑުގައި ރިއްސާތީ އައިޖީއެމްއެޗް ހޮސްޕިޓަލަށް ދިޔުމުން ދެ ދުވަސް ވަންދެން އެޑްމިޓްކޮށްފައި ދުވަސްނުފުރާ އަންހެން މިހާ "ވިހެމާއި" ހަމައަށް ދަރިފުޅަށް ދޭންވާ ސިއްހީ ފަރުވާ ނުދިން މައްސަލައެއް މިދިޔަ މާޗު މަހުގައި ފެންމަތިވުމާއި ގުޅިގެން ގިނަ ބައެއްގެ ފާޑުކިޔުން އަމާޒުވިއެވެ. އަދި ކުއްޖާގެ ވިންދު ހުރިހާ ހިނދަކު އެކުއްޖާ ސަލާމަތްކުރަން ކުރެވެން އޮތް ކަމެއް ކުރުމަކީ ހޮސްޕިޓަލުގެ ޒިންމާއެއްކަމަށް މީހުން ދިޔައީ ބުނަމުންނެވެ. އަދި އެފަދައިން ސަލާމަތްކުރެވިފައިވާ ކުދިންގެ ވާހަކަތައްވެސް ބައެއް މީހުން ހިއްސާކުރިއެވެ.\nޑޮކްޓަރުން ބުނާ ގޮތުގައި ދުވަސް ނުފުރާ ވިހާ ކުދިން ސަލާމަތްވެދާނެ އެވެ. އެއީ 22 ހަފްތާ އާއި 37 އާ ދެމެދުގައި ވިހާ ކުދިންނެވެ. އަދި 22 ހަފްތާ ނުވާ، 500 ގްރާމް ވެސް ނުހުންނަ ކުދިންވާނީ ބައިގެންދާކުދިންނަށް ކަމަށް ބުނެ އެވެ.\nއެގޮތުން ބައިގެންދާ އެފަދަ ކުދިންގެ ގުނަވަންތައް އުފެދިފައި ނުވާނަމަ، އިންޓެންސިވް ކެއާއަށް އަދި ވެންޓިލޭޓަރަށް ލައިގެން ވެސް އެކުދިން ސަލާމަތްކުރަން ދަތިވާނެ ކަމަށް ޑޮކްޓަރު ވިދާޅުވެއެވެ. އަދި އެއްވެސް ހާލެއްގައި ދިރިނޯންނާނެކަން ޔަގީންވުމުން އެހާ އިންޓެންސިވްކޮށް ފަރުވާކުރުން ނުވަތަ ވެންޓިލޭޓަރަށް ލުމަކީ އެކުދިންނަށް ދެވޭނެ ވަރަށް ބޮޑު އަނިޔާއެއް ކަމަށް ވެސް ވިދާޅުވެއެވެ.\nއާންމުންގެ މެދުގައި ކަންބޮޑުވުން އިންތިހާއަށް އުފެދިފައިވާ މި މައްސަލާގައި ބައެއް ދީނީ އިލްމުވެރިން ވެސް އޭރު ވިދާޅުވަމުންދިޔައީ ފުރާނަ އަޅުވާފައިވާ ކޮންމެ ނަފްސެއްވެސް، އޭގެ އެންމެ ފަހު ވަގުތާ ޖެހެންދެން އެ ނަފްސެއް ސަލާމަތް ކުރުމަށް ކުރެވެން ހުރި ހުރިހާ މަސައްކަތެއް ކުރަން ޖެހޭނެ ކަމަށެވެ.\nމިކަމުގައި އައިޖީއެމްއެޗުން އެފަހަރު ނެރުނު ބަޔާނެއްގައި ބުނެފައި ވަނީ މާބަނޑު މީހެއްގެ ބަނޑަށް 22 ހަފުތާ ވުމުގެ ކުރިން ބަނޑުގައިވާ ދަރިފުޅު މަރުވެއްޖެނަމަ ނުވަތަ ވިހައިފިނަމަ އެހާލަތުގައި ހޮސްޕިޓަލުން ބަލާނީ ދަރިފުޅު ބައިގެން ދިޔައީ ކަމަށެވެ. މާބަނޑު މީހެއްގެ ބަނޑަށް ދަރިފުޅު މަރުވެއްޖެނަމަ ނުވަތަ ވަކި އުމުރެއްގެ ކުރިން ވިހައިފިނަމަ އެކަން ބަލަނީ ސްޕޮންޓޭނިއަސް އެބޯޝަން ނުވަތަ ބައިގެން ދިޔުމަށް ކަމަށް އައިޖީއެމްއެޗުން ބުނެ އެވެ.\nކޮންމެ ފުރާނައަކީވެސް އަގު ހުރި ފުރާނައެއް ކަމަށާއި އެކަމަކު ފަރުވާއަކީ އިލާހީ ގާނޫނުތަކުގެ އިތުރުން ސައިންޓިފިކް އަދި ސިއްހީ ގޮތުން މިހާތަނަށް ހޯދިފައިވާ އެކި ހޯދުންތަކާއި ބައެއް ހާލަތްތަކުގައި އެނގި ކަށަވަރުވެފައިވާ އިލްމުގެ މައްޗަށް ބިނާވާ ކަމެއް ކަމަށް ވެސް ހޮސްޕިޓަލުން ބުނެ އެވެ. އަދި ބަނޑަށް 32 ހަފުތާ ވުމުގެ ކުރިން، 12 ވަނަ ހަފުތާއިން ފެށިގެން ވެސް ކުއްޖާގެ ވިންދު ހުންނާނެކަން ފާހަގަކޮށް އައިޖީއެމްއެޗުން ބުނަނީ ކުއްޖާގެ ވިންދު ހުރިނަމަ ވެސް މިގޮތަށް ބައިގެންދާ ކުދިންގެ ފުރާނަ ސަލާމަތެއް ނުކުރެވޭނެ ކަމަށެވެ\nމަރުވެފައި އޮތް ދިވެެއްސެއް ފެނިއްޖެ


Uthuru Korea in anekka ves missile eh fonuvaifi\nއުތުރު ކޮރެއާގައި މިސައިލެއް ރޭލަކުން\nއުތުރު ކޮރެއާގައި ދުވެދުވެ އޮތް ރޭލަކުން މިސައިލް ފޮނުވާލައި ރެކޯދް ހަދައިފި\nއުތުރު ކޮރެއާގައި ދުވެދުވެ އޮތް ރޭލަކުން މިސައިލެއް ފޮނުވާލައިފި އެވެ. މިއީ އެމެރިކާއަށާއި އުތުރަށް ފާޑުކިޔާ ގައުމުތަކަށް ރައްދު ދިނުމަށް އެ ގައުމުން ދައްކާލި މިސައިލެއް ކަމަށް ބުނެވެ އެވެ.\nދެކުނު ކޮރެއާގެ ޗީފް އޮފް ސްޓާފް ވިދާޅުވި ގޮތުގައި ޕިޔޮންޔަންގުން ޖަޕާނު ކަނޑާ ދިމާއަށް ފޮނުވާލި ރޮކެޓްގެ ޒާތާ ބެހޭ އަދި އެއްވެސް މައުލޫމާތެއް ލިބިވަޑައިގެންފައި ނުވެ އެވެ. އެހެން ނަމަވެސް އޭނާ ވިދާޅުވީ މިސައިލް އުދުއްސާފައި ވަނީ ކުރިން އެނގިފައި ނެތް ތަނަކުން ކަމަށެވެ.\nއުތުރުން މިފަހަކަށް އައިސް މިސައިލް ޓެސްޓް ކުރުން ވަނީ ގިނަ ކޮށްފަ އެވެ. ޚަބަރުތައް ބުނާ ގޮތުން މިސައިލް ޓޭކްނޮލޮޖީގައި އުތުރު ކޮރެއާ އުޅެނީ ވަރަށް ކުރީގަ އެވެ.\nގައުމުތަކުން މިހާރު އަޖުމަބަލަމުން ގެންދާ ހައިޕާސޮނިކް މިސައިލް ޓެކްނޮލޮޖީ ވެސް އުތުރު ކޮރެއާއިން ވަނީ ލިބިގެންފަ އެވެ.\nއުތުރު ކޮރެއާގެ ނޫސްތަކުން ބުނާ ގޮތުން ހައިޕާސޮނިކް މިސައިލްތައް އުފައްދަނީ ނިއުކްލިއާ ވޯހެޑް އުފުލޭ ގޮތަށެވެ. އެއީ ތެދެއް ކަމެއް އަދި ނޫން ކަމެއް ވެސް ނޭނގެ އެވެ. އުތުރަކީ މިޒާތުގެ ވަރަށް ގިނަ ވާހަކަ ދައްކާ ގައުމެކެވެ.\nއެހެން ނަމަވެސް، ނިއުކްލިއާ ވޯހެޑް އުފުލޭ ފެންވަރަށް ހައިޕާސޮނިކް މިސައިލް ތަރައްގީ ކުރުމަކީ ދެކުނު ކޮރެއާއަށާއި ޖަޕާނަށް އޮތް ވަރަށް ބޮޑު ބިރެކެވެ.\nއުތުރު ކޮރެއާގެ އަސްކަރިއްޔާއިން މިދިއަ އަހަރު ސެޕްޓެމްބަރުގައި ވެސް ހައިޕާސޮނިކް މިސައިލެއް ޓެސްޓް ކޮށްފަ އެވެ. އެ ގައުމުން ބުނި ގޮތުން މިދާކަށް ދުވަހު ޓެސްޓްކުރި މިސައިލަކީ ވެސް ހައިޕާސޮނިކް މިސައިލެކެވެ.\nހައިޕާސޮނިކް މިސައިލާ މެދު އޮތް ކަންބޮޑުވުމަކީ މިއީ މިސައިލް ދިފާއުކުރާ ނިޒާމްތަކަށް ވެސް އޮޅުވާލެވޭ ފެންވަރުގެ ހަތިޔާރަކަށް ވުމެވެ. ބެލަސްޓިކް މިސައިލްތަކާ ހިލާފަށް ހައިޕާސޮނިކް މިސައިލްތައް އުދުހި ދަތުރު ކުރަނީ މާބޮޑަށް ވެސް ތިރިންނެވެ.\nއަނެއްކޮޅުން ހައިޕާސޮނިކް މިސައިލްތައް އަޑަށް ވުރެ ފަސް ގުނަ ބާރު ދުވެލީގައި ދަތުރު ކުރުމަކީ ވެސް ދިފާއުވާން އޮތް ބޮޑު ހުރަހެކެވެ.\nނިއުކްލިއަ އުތުރު ކޮރެއާ ޖަޕާން + ޕޮލިޓިކްސް\nއެފް-35 ޖެޓްތަކުގައި މައްސަލަޖެހި ހުއްޓުވައިފި\nއުތުރު ކޮރެއާއާ މަޝްވަރާ ކުރާނަން: އެމެރިކާ


ދުންފަތުގެ އިސްތިއުމާލު ކުރުން ހުއްޓާލުމަށް ކުރެވިދާނެ ދިހަ ކަމެއް ! | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް ދުންފަތުގެ އިސްތިއުމާލު ކުރުން ހުއްޓާލުމަށް ކުރެވިދާނެ ދިހަ ކަމެއް !\n01 ޖޫން 2005\n1 - ތާރީޚެއް ކަނޑައެޅުން: ދުންފަތުގެ އިސްތިއުމާލުކުރުން ހުއްޓާލުމަށް ބަލާފައި ވަކި ދުވަހެއް ކަނޑައަޅާށެވެ. އަދި އެދުވަހުން ފެށިގެން އެކަން ނުކުރުމަށް ހިތުގައި ވަރުގަދައަށް އަޒުމް ކަނޑައަޅާށެވެ. ދުންފަތުގެ އިސްތިއުމާލުކުރުން ހުއްޓާލާ ގިނަމީހުން އެކަން ހުއްޓާލަނީ މަޑުމަޑުން އެކަން ކުރުން ހުއްޓާލުމުގެ ބަދަލުގައި މިގޮތަށް ތާރީޚެއް ކަނޑައެޅުމަށްފަހު އެދުވަހަކުން ފެށިގެން ހުއްޓާލާ އުސޫލުންނެވެ.\n2- މަގުފަހިކުރާ އާލަތްތައް ނައްތާލުން: މިގޮތުން އަޅިކެނޑި، ނުކަޑައި އޮތް ސިގިރޭޓް ފޮށި، ލައިޓަރު އަދި އަލިފާން ފޮށި ފަދަ ތަކެތި އުކާލެވިދާނެއެވެ.\n3- ގިނަގިނައިން ފެންބުއިން: މިގޮތުން ފެނާއި އެކު އޮރެންޖް ފޮއްޗެއް ނުވަތަ ލިބޯ ފަޅިއެއް ފެން ބޯ އިރު ބޭނުންކުރެވިދާނެއެވެ.\n4- ހަރަކާތްތެރިވެ އުޅުން: މިކަމުން ހަށިގަނޑު ހަމައަކަށް އެޅުމަށް އެހީތެރިވެދެއެވެ. އުސްއިމާރާތެއް ފަދަ ތަނަކަށް އިރު ލިފްޓްގެ ބަދަލުގައި ސިޑި އިޚްތިޔާރު ކުރާށެވެ. ފެތުން އަދި ހިގާލުން ފަދަ ކަންކަމަކީ ވެސް ހަށިގަނޑު ހަމައަކަށް އެޅުމަށް އެހީތެރިވެދޭނެ ކަންކަމެވެ.\n5- ޕޮޒިޓިވް ކޮށް ވިސްނުން: ދުންފަތުގެ އިސްތިއުމާލުކުރުން ހުއްޓާލުމާއި ގުޅިގެން ކުރީކޮޅު ބޮލުގައި ރިހުން ކަރުތެރެ ފާރުވުން، އަދި އެހެނިހެން ބައެއް އުދަގޫތަކާއި ކުރިމަތިވެއެވެ. ނަމަވެސް މިކަންކަމަކީ ދެހަފްތާއެއް ހާ ދުވަހުގެ ތެރޭގައި މުޅިން ފިލައިގޮސް ރަގަޅުވާނެ ކަންކަމެވެ.\n6- ބައެއް ކަންކަމަށް ބަދަލު ގެނައުން: މިސާލަކަށް ދުންފަތުގެ އިސްތިއުމާލުކުރުން ހުއްޓާލުމަށް ފަހު ދުވަސްކޮޅެއް ވަންދެން އާންމުކޮށް ސިގިރޭޓް ގަނެހަދާ ފިހާރައަށް ނުވަތަ އެފަދަ ތަނަކަށް ދިއުން ހުއްޓާލާށެވެ. ހަމަމިހެން އާންމުކޮށް ސިގިރޭޓް ބޮނީ ރޭގަނޑު ބޭރަށް ނިކުމެއުޅޭ ވަގުތުތަކުގައި ކަމުގައި ވަނީ ނަމަ ރޭގަނޑު ބޭރަށް ނިކުމެ އުޅުން ދުވަސްކޮޅެއް ވަންދެން މަޑުޖައްސާލާށެވެ.\n7- އުޒުރު ނުދެއްކުން: ތަނަކަށް ދާންވެފައި އޮތުން ނުވަތަ ޕާޓީއެއް ފަދަ ތަނަކަށް ގޭގެ އެންމެން ދާއިރު އެތަނަށް ނުގޮސް ގޭގައި ހުރެ އެހެން މީހުންނަށް ސިއްރުން ދުންފަތު ގެ އިސްތިއުމާލުކުރުމަށް ނިޔަތްގަނެ އެފަދަ ތަންތަނަށް ދިއުމަށް އުޒުރު ނުދައްކާށެވެ. އެހެނީ މިގޮތަށް ސިއްރުން އެކަން ފަށައިފިނަމަ އަލުން އިއާދަ ވާގޮތް ވެއެވެ.\n8- ނަފްސަށް ފަރުވާކުރުން: ސިގިރޭޓް ގަތުމަށް ކުރިން ހޭދަ ކުރި ފައިސާގެބަދަލުގައި މިހާރު އެފައިސާއިން މީރު ކެއުމެއް، ރީތި ހެދުމެއް ފަދަ އެއްޗެއް ގަނެލާށެވެ.\n9- ކެއުމަށް ފަރުވާތެރިވުން: އަބަދުވެސް ހަށިގަނޑަށް ފައިދާހުރި ރަގަޅު ކާނާ ކެއުމުގައި ބޭނުންކުރުމަށް އާދަ ކުރާށެވެ. ތަރުކާރީ އާއި މޭވާ ކެއުމަށް ޚާއްޞަ އަހައްމިއްޔަތެއް ދޭށެވެ. ޗުއިންގަމް ފަދަ އެއްޗެއް ބޭނުންކުރާ އިރު ރަގަޅީ ހަކުރު އެކުނުލެވޭ ވައްތަރެއްގެ ޗުއިންގަމް އިޚްތިޔާރު ކުރުމެވެ.\n10- ސިގިރޭޓްއާއި ނުލައި ހޭދަވާ އެންމެ ދުވަހަކީ ވެސް އުފާވެރި ދުވަހެއް ކަމުގައި ދެކޭށެވެ. އެހެން ކަމުން އެއްދުވަހު ނުބޮއި ހުރެފިނަމަ މާދަމާއަކީ މިއަދު ފަދައިން ސިގިރޭޓާއި ނުލައި ހޭދަކުރާނެ ދުވަހެއް ކަމަށް އަޒުމް ކަނޑައަޅައި އެގޮތަށް މަސައްކަތް ކުރާށެވެ.


Covid ge haalathyu goasvumun IGMH ge aanmu surgery thah huhttaalan ninmaifi - One Online\n6 ޖެނުއަރީ 2022: އައިޖީއެމްއެޗް- އެމަޖެންސީ ސާޖަރީތައް ފިޔަވާ އެހެން ސާޖަރީތައް ހެދުން އައިޖީއެމްއެޗުން އަންނަ އާދީއްތަ ދުވަހުން ފެށިގެން މެދުކަނޑާލަން ވަނީ ނިންމާފައި-- --- ވަން ފޮޓޯ: ޔޫސުފް ސޮފްވާން\nކޮވިޑުގެ ހާލަތު ގޯސްވުމުން އައިޖީއެމްއެޗްގެ އާންމު ސާޖަރީތައް ހުއްޓާލަން ނިންމައިފި\nސަރުކާރުގެ މައި ހޮސްޕިޓަލް އައިޖީއެމްއެޗުން އިމަޖެންސީ ސާޖަރީތައް ފިޔަވާ އެހެނިހެން ސާޖަރީތައް ހެދުން މެދުކަނޑާލަން ނިންމައިފި އެވެ.\nއައިޖީއެމްއެޗުން މިއަދު ކޮށްފައިވާ އިއުލާނެއްގައި ބުނެފައިވަނީ ދުރާލައި ރާވައިގެން ކުރާ ސާޖަރީތައް މެދުކަނޑާލަން ނިންމާފައިވަނީ ރާއްޖޭގެ ކޮވިޑުގެ ހާލަތު ގޯސްވުމުގެ ސަބަބުން ކަމަށެވެ.\nއެ އިއުލާނުގައި ބުނެފައިވަނީ ކޮވިޑު ކޭސްތައް އިތުރުވާތީ އެ ހޮސްޕިޓަލުން ދޭ ބައެއް ހިދުމަތްތަކަށް ބަދަލު ގެންނަން ނިންމާފައިވާ ކަމަށެވެ. އެގޮތުން މިވަގުތުގެ ހާލަތަށް ރިއާޔަތްކޮށް ހޮސްޕިޓަލުގެ ބައެއް އެހެން ހިދުމަތްތައް ވެސް ޑައުންގްރޭޑް ކުރާނެ ކަމަށް އެ ހޮސްޕިޓަލުން ބުންޏެވެ.\nދުރާލައި ތާވާލުކޮށްގެން ހަދާ އާންމު ސާޖަރީތައް މެދުކަނޑާލަން ނިންމާފައި ވަނީ އަންނަ އާދިއްތަ ދުވަހުން ފެށިގެން ކަމަށާއި ކޮވިޑުގެ ހާލަތަށް ބެލުމަށް ފަހު މި ސާޖަރީތައް އަލުން ފަށާނެ ތާރީހެއް ފަހުން އިއުލާން ކުރާނެ ކަމަށް ވެސް އައިޖީއެމްއެޗުން ބުންޏެވެ.\nއެ ހޮސްޕިޓަލުން ބުނީ އާންމު ސާޖަރީތައް މެދުކަނޑާލިޔަސް އިމަޖެންސީ ހިދުމަތްތައް 24 ގަޑިއިރު މެދުކެނޑުމެއް ނެތި ލިބޭނެ ކަމަށެވެ.\nމީގެ ކުރިންވެސް ކޮވިޑުގެ ހާލަތާއި ގުޅިގެން އައިޖީއެމްއެޗުން ދެމުންގެންދިޔަ ބައެއް ހިދުމަތްތައް ވަނީ މެދު ކަނޑާލާފަ އެވެ.\nގުޅޭ ޓެގު އައިޖީއެމްއެޗް ކޮވިޑް 19 ސިއްހަތު ހެލްތު ޕްރޮޓެކްޝަން އެޖެންސީ (އެޗްޕީއޭ)


އެޑްމިން – Page 163 – Liyuntheringe Gulhun\nVisitors online  154:users  0guests  106bots  48The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n26 ނޮވެމްބަރު 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 2530\nބައެއް މިސްކިތުގައި އަންހެނުން ނަމާދުކުރުން ހުއްދަ\nތިރީގައި މިވަނީ މިއަދު ޕީ.އާރ.އެފް. ޑިވިޝަންގެ ފަރާތުން ނެރުއްވި إعلان އެކެވެ. ” 1- رمضان 1397 އިން ފެށިގެން މާލޭގެ ބައެއް މިސްކިތުގައި އަންހެނުން ނަމާދުކުރުމަކީ ހުއްދަ ކަމެއް ކަމުގައި دولة ން ހަމަޖައްސަވައިފިއެވެ. މިއިޢުލާން ދެކެވަޑައިގަތީމުތޯ؟…….(8)\n26 ނޮވެމްބަރު 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2835\nޑިޕާރޓްމަންޓް އޮފް ހޯމްއެފެއަރސްރަޖިސްޓްރޭޝަންސް ޑިވިޝަން (ށ) މާލެ،ދިވެހިރާއްޖެ. نمبر 71/3 إعلان\nމާލޭގެ ބަންޑާރަ ގޯތީގައި عمارات ކުރުން\nމީހަކަށް ސަރުކާރުން ދެއްވާފައިވާ ގޯއްޗެއްގެތެރޭގައި ތަންތަން عمارات ކުރުމަށާއި، މަގުމަތީ ފާރުމައްޗަށް عمارات ކުރުމަށް މީގެފަހުން ހުއްދަ ހޯދާކަށް ނުޖެހޭނެއެވެ. ދެންނެވުމެއް\n26 ނޮވެމްބަރު 2013އެހެނިހެންއެޑްމިން\nކިޔާފައިވާ ޢަދަދު: 154\nމި ވެބްސައިޓަށް ދިމާވި ފަންނީ މައްސަލަތަކަކާހުރެ، ޚިދުމަތް މެދުކެނޑިފައި ގިނަ ވަގުތުތަކެއް ހޭދަވީ ކަމަށްޓަކައި ކިޔުންތެރީންގެ އަރިހުން މަޢާފަށް އެދެމެވެ.\nއޭރުގެ ފަތްފުށްތަކުން…. (52)\n25 ނޮވެމްބަރު 2013ބަހާއި އަދަބު, އަދަބިއްޔާތުއެޑްމިން\nރާއްޖޭގެ قدرتى ރީތިކަން\nمحمد سمير نيفرى، މ.ކަގި މ. ކަގި، އަލްފާޟިލް މުޙައްމަދު ސަމީރު ނައިފަރީ (ރަޙިމަހުﷲ) އަކީ، ފާދިއްފޮޅު ނައިފަރު އުފެއްދި އަދަބީ ފަންނުވެރިންގެތެރެއިން ފާހަގަކޮށްލެވޭ ބޭފުޅެކެވެ. ގިނަ ދުވަސްތަކެއްވަންދެން މުދައްރިސެއްގެ ގޮތުންނާއި މާލޭގެ މިސްކިތްތަކުގެ އިމާމެއްގެ ގޮތުން ޚިދުމަތްކުރެއްވި ބޭފުޅެކެވެ. ދިވެހި އަދަބީ ފޯރަމްތަކުގައި ކުޅަދާނަކަމާއެކު ވާހަކަފުޅު ދައްކަވައި ބަހުސްކުރެއްވި ބޭފުޅެކެވެ. ލިޔުންތެރިއެކެވެ. އަދަބީ ޖަމްޢިއްޔާތަކުގެ އިސް ސަފުގައި މަސައްކަތް ކުރެއްވި ޙަރަކާތްތެރިއެކެވެ. އަނާން (8)\n25 ނޮވެމްބަރު 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3765\n(19 ނޮވެމްބަރ 2013 (އަންގާރަ) ދުވަހު ޝާއިޢުކުރި ބަޔާ ގުޅޭ)ފުރަތަމަ ދުވަހުންފެށިގެން މާޔާ އައީ ދަރިމައިވުމުން ދުރުކޮށްދޭ ބޭހެއް ބޭނުންކުރަމުންނެވެ. އޭގެ ނަތީޖާއަކީ މިހުރިހާ ދުވަހު އޭނާ އަށް ބަލިވެ އިނުމުގެ ބިރުވެރިކަމުން ސަލާމަތްވެގެން ހުރެވުމެވެ. އެކަމަކު މިހާރު ކުއްލިއަކަށް އެހެން ވާންވީ ސަބަބެއް އާސިމާ އަކަށް ނުވިސްނުނެވެ. ބޭހަކީ ސަތޭކަ އިންސައްތަ ޔަގީންކަން އޮތް އެއްޗެއް ނޫންނަމަވެސް އާސިމާ އެއަށް ފުރިހަމައަށް އިތުބާރުކުރެއެވެ. ޤުދުރަތީ ކާރިސާތަކާއި ޢާންމު ޞިއްޙަތު\n24 ނޮވެމްބަރު 2013ދުޅަހެއުކަމާއި ޞިއްޙަތު, ޞިއްޙީ މަޢުލޫމާތުއެޑްމިން\nމިނޮވެމްބަރު މަހުގެ ކުރީކޮޅު ފިލިޕީންސަށް އެރި ސުޕަރ ޓައިފޫން ހައިޔާން އަކީ ރެކޯޑްކުރެވިފައިވާ ތާރީޚުގައި ދުނިޔޭގެ ޤައުމަކަށް އެރި އެންމެ ބާރުގަދަ ތޫފާނެވެ. ހައިޔާންގެ ސަބަބުން އެތައް ހާސް ބައެއްގެ ފުރާނަ ނެތިގެން ދިއުމުގެ އިތުރަށް އެތައް ސަތޭކަ ހާސް މީހުން ވަނީ ޙާލުގައި ޖެހިފައެވެ. ރައްކާތެރި ކާނާއާއި ސާފު ބޯފެން އަދި އެކަށީގެންވާ ޞިއްޙީ ފަރުވާ ނުލިބުމުގެ ސަބަބުން ބަލިމަޑުކަން ވަނީ ޢާންމުވެފައެވެ.\nކަރުނަ ތިކި (15)\n24 ނޮވެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3644\n(18 ނޮވެމްބަރ 2013 (ހޯމަ) ދުވަހު ޝާއިޢުކުރި ބަޔާ ގުޅޭ) ޝާންގެ ބުރަކަށިފުޅަށް އަނިޔާވީ ވެއްޓިވަޑައިގެންނެވި އިރު ބޯޓުގެ އަރިމަތީގެ ތަނެއްގައި ޖެހިގެންނެވެ. އޭނާއަށް މިހާރުވެސް ވަރަށް ވޭން އަޅައެވެ. އޭނާގެ އަތުން ޝާން ދޫކޮށްލައްވާނެ ނަމައޭ އާދިލާގެ ހިތަށް އެރިއެވެ.\nވަކިނުވިނަމަ …… (7)\n23 ނޮވެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3348\nމުޙައްމަދު ޤާސިމް، އއ.މަތިވެރި(17 ނޮވެމްބަރ 2013 (އާދީއްތަ) ގުޅޭ) ޒައިދު ބަލާކަށް ނުހުރެއެވެ. ލޭ އައިސް އައިސް ހުއްޓާ ލޭމަތީގައި ބޭސްގަނޑު ބާއްވައިފިއެވެ. ވަހީދަށް ތެޅެގަނެވުނެވެ. ހީވީ ލޮނުމިރުސްގަނޑެއް ބޭއްވިހެންނެވެ. ނަގައިގަތް ދިލައެއްގެ ތޫނުކަމުން ވަހީދުގެ ހެއަށް ގޮތްވާވަރުވިއެވެ. 2013 ވަނަ ‘އަހަރުގެ ލަފުޒު’ގެ ގޮތުގައި “selfie” ޑިކްޝަނަރީއަށް\n23 ނޮވެމްބަރު 20131 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 11426\nއެންމެ އިހު ޒަމާނުގައި އިންސާނާއަށް އޭނާގެ ރިވެލި އެންމެ ފުރަތަމަ ފެނިފައިވާނީ އޭނާގެ ސޫރަ ފެންގަޑަކަށް އެޅިފައި ހުއްޓައި ކަމުގައި ގަބޫލު ކުރެވެއެވެ. އެހިސާބުން އެ ފެންނަނީ ތިމަންނާގެ އަމިއްލަ ސޫރަ ކަން އެނގި ތިމަންނާއަކީ ވަކި ސިފައަކަށް ހުރި މީހެއްކަން ދަސްވަނީ ކަމުގައި އަޅުގަނޑަށް ތަސައްވަރު ކުރެވެއެވެ. ލޯފަން ކުއްޖެއްގެ އިޙްސާސް\n22 ނޮވެމްބަރު 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 7667\nޢަބްދުލްޢަޒީޒު ޖަމާލު އަބޫބަކުރުމިއޮތީ އަހަރެން އެކަނިމާ އެކަންޏެވެ؟ ގާތުގައި އެކަކުވެސް ނެތެވެ. އަހަރެންގެ މި އެކަނިވެރިކަން އިޙުސާސްކުރަނީ ކާކުހެއްޔެވެ؟\nމިހާރު އެއްވެސް މީހެއްގެ އަޑެއް ބަޑެއް ނީވެއެވެ. އެންމެން ދިޔައީ ކޮންތާކަށް ހެއްޔެވެ؟ ކޮޓަރިތަކަށް ވަދެ ތިބީ ހެއްޔެވެ؟ އަހަންނަށް ވެސް ވަރުބަލިކަން އެބަ އިޙްސާސްކުރެވެއެވެ. ނިދުމަކީ ވާނުވާ ނޭނގި ތިބުމަށް ކިޔާ ނަމަކީތާއެވެ؟ އެހެންވީއިރު އެންމެން ނިދީބާވައެވެ؟ މަންމަމެން އެ ކިޔާ ރޭގަނޑު އައީކަން ނޭނގެއެވެ. ރޭގަނޑާއި ދުވާލަކީ ކޮބައިހެއްޔެވެ؟ ދުވާލާއި ރޭގަނޑު ވަކިކުރަނީ ކިހިނެއްބާވައެވެ؟ ރޭގަނޑު ވީމާ އިރުއޮއްސެނީއޭ ބުނާތީ އިވެއެވެ. އިރު އޮއްސުނީމާ އަނދިރިވެޔޭ ވެސް މަންމަ ބުނާ އަޑު އަހަމެވެ. އެކަމަކު އިރަކީ ކޮން އެއްޗަކަށް ކިޔާ ނަމެއް ބާވައެވެ؟ އޮއްސުމަކީ ކޮބައިހެއްޔެވެ؟ އަނދިރިވަނީ ކިހިނެއް ހެއްޔެވެ؟ އަނދިރި ހުންނަނީ ކިހިނެއްބާވައެވެ؟ އަހަރެންގެ މި އިޙުސާްތައް އެނގޭނީ ކާކަށް ހެއްޔެވެ؟


ކަފުނަށް މިހިތް އަދި ނުލަކަން ޔަގީން……………16 – Esfiya – Dhivehi Vaahaka Site\n- by leyfa - 0- January 18, 2015\n“ޑޮކްޓަރ… ޑޮކްޓަރ ހިޒް ހާރޓް ބީޓް އިޒް ސިންކިންގް… ޕްލީޒް ކަމް” އައިސީ ޔޫ އިން ނިކުމެގެން އައި ބިދޭސީ ނަރުސް އެމަޖެންސީ ވޯޑް ތެރޭގައި ހުރި ޑޮކްޓަރަށް ގޮވާލިއެވެ. ޑޮކްޓަރު ވެސް އަވަސް ހިނގުމެއް ގައި އައިސީ ޔޫ އާއި ދިމާލަށް ދިޔައެވެ. އެ މަންޒަރު ބަލަން އޮތް ނިޝްވާ އަށް ހިތުގައި އަތްއަޅާލެވުނެވެ.\nމަގޭ އަންމަޑޭ އޭ ކިޔާ ހަޅޭއްލަވަމުން ފުންމައިގެން ނިޝްވާ ތެދުވިއެވެ. ކައިރީގައި އިން މަރީނާ ވެސް ދިޔައީ ސިއްސައިގެންނެވެ. ދެފަޔަށް ބާރުލާފައި ނިޝްވާ އައި ސީ ޔޫ އާއި ދިމާލަށް މިސްރާބު ޖެހިއެވެ. މަރީނާ ވެސް ނިޝްވާއަށް ގޮވަމުން ދުއްވައިގަތެވެ. އައިސީ ޔޫ ގެ އެތެރެއަށް ވަދެވޭ ގޮތް ނުވުމުން މާޔޫސް ކަމާއެކު ކުޑަ ދޮރު ބިއްލޫރިގަނޑަށް ބަލަހައްޓައިގެން ނިޝްވާ ހުރީ ގާވެފައެވެ. ކިތަންމެ ކުޑަކޮށް ފެނުނަސް ނަރުހުން ނާއި ޑޮކްޓަރުން ތެޅިފޮޅޭތަން ފެނެއެވެ. ފުރާނަ ސަލާމަތް ކުރެވޭތޯ މަސައްކަތް ކުރަމުން ދިޔައިރު ޑޮކްޓަރުގެ މޫނުމަތިން ގޮތް މާޔޫސްކަން ފެންނަމުން ދިޔައެވެ. އެކި މެޝިންތަކުގެ ތެރޭގައި ފިތި ބާރުވެފައި އޮވެ ލޯބިވާ ފިރިމީހާ މަރާއި ހަނގުރާމަ ކުރަމުން ދަނީއެވެ. ނިޝްވާ ގެ ހިތް ވިރިގެން ފައިބަމުން ދިޔަ ކަހަލައެވެ. އޭނަގެ ދެލޯ ވަނީ ރޮއި ރޮއި ފާރުވެފައެވެ. އޭނާގެ ހިތުގެ ތެޅުން އެ ހިތާއި އަބަދަށް ވަކިވަނީ ބާވައެވެ. ލޯބިން މަހުރޫމް ވެ ހުވަފަތް ވަނީ ހެއްޔެވެ؟\nނޫން ނޫން… އަހަރެން ދޫކޮށް ނުދޭ! އަހަރެން މޮޔަ ވެދާނެ! ޕްލީޒް ޔޫ ހޭވްޓް ކަމް ބެކް…. ” ނިޝްވާއަށް ބޯ ހޫރާލެވުނެވެ. އައިސީޔޫ ކައިރީ ތިބި އެންމެން ވެސް ލޯފޮހެލި މަންޒަރު ފެނުނެވެ. ދެހިތެއް ގައި އުފެދިފައިވާ ލޯތްބެއްގެ ވަރުގަދަ ކަމުން އެހިތްތަކަށް ވެސް އަސަރުތަކެއް ކުރުވީ އެވެ.\nމަރީނާ ނިޝްވާ ގަދަ ކަމުން ކަހަލަގޮތަކަށް އަތުލަފި ކޮށްގެން އެއްފަރާތަކަށް ގެންދިޔައެވެ. ނިޝްވާ ގެ ހާލަތު ގޯސްވެދާނެތީ އެވެ.\n“މިހުރިހާ ކަމެއް މި ވީ އެޒާހިރޭ ކިޔާ މީހާ އާއި ހެދި… އޭނަ މަގޭ ހިތް މަށާއި ދުރުކޮށްފި މަންމާ!…… އަންމަޑޭ ދަނީ ތަ މަންމާ…..ނިޝްވާ ގެ އަޑު ވޭނީ އާހެއްގެ ސިފައިގައި ބޭރުވަމުން ދިޔައެވެ. މަރީނާގެ ލަގޮނޑި ފަޅައިގެން ދިޔަފަދައެވެ. އޭނަގެ އެއްވެސް ދަރިޔަކަށް ރަހުމަތެއް ހަމަ ނެތީ ހެއްޔެވެ. ދަރިއެއް ފަދައިން ލޯބިވާ ދަނބި ދަރިފުޅު ވެސް އެ އާއިލާ އާއި ވަކިވަނީ ހެއްޔެވެ؟ އެހެނެއް ނުވާނެއެވެ. އިރާދަ ފުޅުން އެދަރިފުޅު ސަލާމަތުން އަންނާނެއެވެ.\n“މަގޭ ދަރިފުޅާ…. އަހުމަދު އަދި އަންނާނެޔޭ…. ދެން ނުރޮއި ހުއްޓާލާ” ނިޝްވާ ގައިގައި ބައްދާލަމުން މަރީނާ ބުނެލިއެވެ.\n“މަންމާ އަހަރެން ބޭނުން އެކަނިވެލަން…. ވަރުބަލި ވަނީ… އަހަރެން މިތާ އިންނާނަން…..އަންމަޑޭ ރަނގަޅު ވީމަ ގޮވާތި އިނގޭ…..” ނިޝްވާ ވަރުބަލި ކަމާއެކު ބުނެލިއެވެ. ހަގީގަތުގައި އެންމެ މިނެޓެއް ވެސް އެތަނުން ދުރަށް ދާން އޭނާ ބޭނުމެއް ނޫނެވެ. ވަރުބަލި ވެފައި ޥާލެއް ބޮޑުކަމުން އައިސީ ޔޫ ފެންނަފަށުގައި ހުރެވުމާއެކު މަޑުކޮށްލީ އެވެ.\n“ކަލޭ މަގޭ ފިރިމީހާ މަރާލަނީ ތަ؟ އޭނަގެ ކޮން ކުށެއް އޮތީ…..އަހަރެންގެ ލޯބި އަހަންނާ ދުރުކޮށްލީ… .”ނިޝްވާ ރުއިމުގެ ތެރެއިން ބުނެލިއެވެ. ނިޝްވާ އައިސްފައި ވާ ރުޅި ބޭރު ވަމުން ދިޔައީ ކަރުނަޔާއި އެކީގައެވެ.\n“ނިޝް އެއީ އެކްސިޑެންޓެއް! ޒާހިރު ކީއްވެ އަންމަޑޭ އަށް ގެއްލުމެއް ދޭންވީ…. ކެތްކުރޭ ކޮއްކޯ އަންމަޑޭ ރަނގަޅު ވާނެޔޭ! އަވަހަށް ނުރޮއި ރުޅި މަޑުކޮށްލާފަ އާދޭ ދައްތަ ކައިރިޔަށް….” ނަޝާޔާ ނިޝްވާ ހަމަ ޖެއްސޭތޯ މަސައްކަތް ކުރަމުން ދިޔައެވެ.\n” ރުޅި މަޑެއް ނުވާނެ….އަންމަޑޭ ގެ ބަދަލުގަ އޭނަ ކީއްވެ އައިސީ ޔޫ ގަ ނެތީ….މަށަށް އެނގިއްޖެޔޭ ހުރިހާ ކަމެއް…. ދައްތަގެ ފިރިމީހާ ގެ ހަގީގަތް އަންމަޑޭ އަށް އެނގޭތީ އޭނަ މަރާލަން އެއުޅެނީ…. ޕްރޮސްޓިޓިޔުޓުން ކައިރިޔަށް ދާކަން އެނގުނީ. “ނިޝްވާ ގޮވެލި ފައްޗެއް ގެ ސިފައިގައި ހިތުގެ އުދާސް ތައް ބޭރުކުރަމުން ދިޔައެވެ.\n” ތީ ދޮގެއް…. ތި ވާހަކަތައް ދައްކާނީ ގެޔަށް ދެވުނީމަ… ނިޝްވާ އަށް ހީވި ހީވުމަކަށް ތިވާނީ… ދޯ ޒާހިރު!..” ނަޝާޔާ އިސްޖަހާލައިގެން ހުރެ މަޑުމަޑުން ބުނެލިއެވެ. އިސްއުފުލާ ލެވުނު ނަމަ ޒާހިރު ދިޔަކަން މޭރުން ވީހެވެ.\n“އެ ދިޔައީ ނު! ދޮގެއް ނަމަ އެހެން ރައްކާ ވާކަށް ނޫޅޭނެ… އޭން މިހާރުވެސް ޒޫނާ ކައިރިޔަށް ދޭ! ހުރޭ އޭނަ ޑިފެންޑް ކޮށްލަ ކޮށްލާ! މަނަމަ ފަސް އެނބުރި ބަލާވެސް ނުލާ ވަރިވެގެން ހިނގައިދާނަން….އަންމަޑޭ އަށް ކަމެއް ވެއްޖެއްޔާ ކުޅި ދައްކާލާނަން!”އެއް އަތުން ލޯ ފޮހެލަމުން ނަޝާޔާ އާއި މުޚާތަބުކޮށް މީގެ ކުރިން ނިޝްވާ ދުވަހަކުވެސް ނުކުރަފަދަ ހަރުކަށިގޮތަކަށެވެ.\n“ޕޭޝަންޓް ހޭ އަރައިފި….އަދިވެސް ކްރިޓިކަލް…ވަރަށް އަވަހަށް އޭ ޕޮޒިޓީމް ލޭ ބޭނުން….ލޭގެ އިންތިޒާމް ތައް ވީހާ ވެސް ހަމަޖެއްސުން އެދެން…. ” ނަރުސް ބޯދިއްކޮށްލަމުން ބުނެލިއެވެ.\n“އަހަރެން މިހިރީ…. މަގޭ ގައިގަ ހުރިހާ ލެޔެއް އަޅާފަ ވެސް އަންމަޑޭ ސަލާމަތް ކޮށްދީ ނާރސް” ނިޝްވާ ތެޅިގެންފައި ބުނެލިއެވެ.\n“ދަރިފުޅާ… ހަމަޖެހިބަލަ….އިރާދަ ކުރެއްވިޔާ އަހުމަދު ރަނގަޅު ވާނެ… ބައްޕަ ދީފާނަން ލޭ…. ދަރިފުޅަކީ އާދަކޮށް ލޭ ދަށްކޮށް ހުންނަ ކުއްޖެއް ނު…”ލުތުފީ ބުނެލިއެވެ.\n“ނޫނޭ… މަމިދަނީ ލެބަށް…. މަ ހަމަ ދޭނީ..އަންމަޑޭ މިއަންނަނީ އިނގޭ..”ނިޝްވާ ދުއްވައިގަތެވެ. ފަހަތުން ލުތުފީ ވެސް ދިޔައެވެ.\nއިރުކޮޅެއްގެ ތެރޭގައި ރިޕޯޓްތައް ނިމުނެވެ. ނިޝްވާގެ ގައިގަ ހުރީ ދިހަ ފޮއިންޓް ލެޔެވެ. ނިޝްވާ ވެސް ހަތިޔާރު ބެހެއްޓީ ޑޮކްޓާރު ވެސް ވާހަކަ ދައްކައިގެންނެވެ. ނިޝްވާގެ ރިޕޯޓް ތައް އިރުކޮޅެއްގެ ތެރޭގައި އަތަށް ލިބޭނެ ކަމަށް ބުނަމުން ލުތުފީގެ ގައިން ލޭ ނެގުމުގެ މަސައްކަތް ފެށުނެވެ. ނަޝާޔާ ދެވަނަ ފަހަރަށް ހޮސްޕިޓަލަށް އައެވެ. ޓެސްޓް ހަދަން ދީފައި އޮތުމާއެކު ނަތީޖާ ބަލާ އައިސީޔޫ އަށް ދިޔަމަގުމަތީގައި ލެބަށް ވަނެވެ. އޭރު ނިޝްވާ ގޮނޑިއެއްގައި ރިޕޯޓް ގެ އިންތިޒާރުގައި އިނެވެ.\n“ދައްތާ!… އައިމް ސޮރީ….. ރުޅި އައީތަ؟ އަހަންނަށް މާފް ކުރޭ އެގޮތަށް ރުޅި އާދެވުނީމަ…” ޖެހިގެން އިން ގޮނޑީގައި ނަޝާޔާ އިށީނުމުން ނިޝްވާ ދެރަވެލާފައި ބުންޏެވެ.\n“އިޓްސް އޯކޭ…އަހަންނަށް ވިސްނޭ… ދެން ފަހުން އެވާހަކަ ދައްކާނީ… މަންމަ ގުޅާފަ ބުނި ނިޝްވާ ޔޯ އަންމަޑޭ އަށް ލޭ ދެނީ.. ތެދެއްތަ؟”\n“ނޫން އެކަމެއް ނުވި…. ބައްޕަ ލޭ ދިނީ…” ނިޝްވާ ދެރަވެލާފައި އޮޅުން ފިލުވައިދިނެވެ.\n“މި އޮތީ ރިޕޯޓް… ” ނިޝްވާ އަށް ވުރެ ކުރިން ނަޝާޔާ ރިޕޯޓް ޖަހައިގަތެވެ. ޖެއްސުންކޮށްލުމުގެ ނިޔަތުގައެވެ. ނަޝާޔާ ހައިރާން ކަމާއެކު ރިޕޯޓަށް ބަލަން ހުއްޓެވެ. ޔަގީން ނުވެފައެވެ. ރިޕޯޓް ގެ ނަންވެސް ރަނގަޅެވެ. ހުރިޙާ މައުލޫމާތު ރަނގަޅެވެ.\n“ދައްތާ! އަވަސް ކޮށްބަލަ! ކިހިނެއްވީތަ؟ ހިނގާ ދާން…އަންމަޑޭ އަށް ވީގޮތެއްވެސް ނޭނގެ ” ނިޝްވާ ބޭނުން ވީ އަވަހަށް ދާށެވެ.\n” ކޮއްކޯ! ނަޝާޔާ ހަޅޭއްލަވައިގަންނަމުން ނިޝްވާ ގައިގައި ބައްދާލިއެވެ.\nމި ދުވަސްކޮޅު ވަރަށް ބުރަކޮށް އުޅެން ޖެހުމުން ވާހަކަ ގެނެސްދެވުނުލެއް ލަސްވި ކަމަށްޓަކައި ކިޔުންތެރިން ގެ އަރިހުން މާފަށް އެދެން\nnishwa preq vee dho 🙂\nthank god ammadey maraanulikan..alheazahir bust kobbala leyfaaaa\nkeep it up leyfaa <3\nvara kiyaa hithun hutta thi up kollee..next partaintizaaru kuran\nleyfa .. nama nama alhugandu beyzaru koa beykaaru koa nulachea .. aharen inthihaara nashayaa dheke loabi vea …